text:
བཀའ་ཟུར་ྋསྐྱབས་རྗེ་ཀིརྟི་རིན་པོ་ཆེ་མཆོག་གིས་བོད་མི་མང་སྤྱི་འཐུས་ཚོགས་གཙོ་མཆོག་གིས་གཙོས་མདོ་སྨད་སྤྱི་འཐུས་གསར་རྙིང་ལྷན་རྒྱས་ལ་བསྩལ་པའི་གསུང་བཤད།
༄༅།། བོད་མི་མང་སྤྱི་འཐུས་ཚོགས་གཙོ་མཆོག་དང༌། མདོ་སྨད་ཆོལ་ཁོངས་ནས་ཕེབས་པའི་སྤྱི་འཐུས་རྣམ་པ། མདོ་སྨད་དབུས་རྒྱུན་ལས་ཀྱི་ཚོགས་གཙོ་མཆོག་གིས་དབུས་ལས་བྱེད་རྣམ་པ་བཅས་ལྷན་དུ་འཛོམས་པའི་ཚོགས་འདུ་འདིའི་ཐོག་ང་ལ་སྐད་ཆ་ཚིག་འགའ་ཤས་བཤད་རོགས་བྱོས་གསུངས་བྱུང་བས་དེ་རིང་ཆེད་དུ་འདིར་བཅར་བ་ཡིན། སྐུ་ངོ་ཚོགས་གཙོ་མཆོག་ལོ་ངོ་ཉི་ཤུ་ལྷག་གི་རིང་རྡ་རམ་ས་ལར་བཞུགས་ཏེ་གཞུང་གི་ཞབས་ཕྱི་ཞུས་པ་ཡིན་དུས་ངོ་ལོ་འདིའི་རིང་ང་ཚོ་མཉམ་འགྲོ་མཉམ་གཤིབ་བྱས་ནས་སྡོད་རྒྱུའི་གོ་སྐབས་བྱུང་བ་རེད། མི་རིང་བར་སྐུ་ངོ་ཚོགས་གཙོ་མཆོག་གི་ཚོགས་གཙོའི་ལོ་ཡུན་ཟིན་པ་དང་རིམ་པས་ཕྱི་ལོགས་ལ་ཕེབས་ནས་ྋརྒྱལ་བ་རིན་པོ་ཆེ་དང་བོད་གཞུང་གི་ཞབས་ཕྱི་ཞུ་བའི་གོ་སྐབས་ཤིག་བྱུང་ཡོད་པ་རེད། སྤྱིར་ལོ་ངོ་ཉི་ཤུ་ཐམ་པ་ཟེར་བའི་སྐབས་ལོ་རིང་པོ་ལྟ་བུ་ཡིན་སྲིད་ཀྱང་སྐུ་ངོ་ཁྱེད་རང་གི་དགུང་ནའི་དབང་དུ་བྱས་ན་ལོ་ཉི་ཤུའི་དུས་ཡུན་འདི་དེ་ཙམ་རིང་པོ་མ་རེད། མ་འོངས་པར་ད་དུང་ཞབས་ཕྱི་ཞུ་དགོས་པའི་གོ་སྐབས་དང་དུས་ཚོད་མང་པོ་ཞིག་ཡོད། སྐུ་ངོ་ལ་ཞབས་ཕྱི་ཞུ་ཐུབ་པའི་ནུས་པ་དང་ལྷག་བསམ་ཡོད་པ་བཞིན་མུ་མཐུད་བོད་སྤྱི་བའི་ལས་དོན་གནང་དགོས་པ་འདི་གལ་ཆེན་པོ་རེད་ཅེས་བཤད་འདོད་བྱུང༌།
འོས་ཤོག་གི་ཐོབ་ཤོར་ནི་དེ་ཙམ་གྱི་གནད་འགག་ཆེན་པོ་མིན། འོས་ཤོག་ཁྱབ་བསྒྲགས་ཆེད་ཕྱོགས་མཐའ་ཁག་ལ་ཕེབས་ནས་གསུང་བཤད་གནང་བ་དང༌། སྐབས་དེ་དག་ཏུ་བོད་རྒྱ་ཆེའི་མང་ཚོགས་ཀྱི་མདུན་ལ་ཁས་ལེན་གནང་བ་དེ་དག་གལ་ཆེན་པོ་རེད། མང་ཚོགས་ལ་ཁས་བླངས་པའི་དམ་བཅའ་དེ་དག་རང་གི་མི་ཚེའི་རིང་རྒྱུན་འཁྱོང་གནང་གི་རེད་ལ་གནང་དགོས་པ་ཞིག་ཀྱང་རེད། སྐུ་ངོ་ཚོགས་གཙོ་མཆོག་ལ་ྋརྒྱལ་བ་རིན་པོ་ཆེའི་ངོས་ནས་ཐུགས་རེ་ཆེན་པོ་གནང་གི་ཡོད་པ་རེད་ལ། ང་ཚོ་མདོ་སྨད་མང་ཚོགས་རྒན་གཞོན་ཡོངས་རྫོགས་ཀྱིས་རེ་བ་བྱེད་ས་ཞིག་ཏུ་གྱུར་ཡོད། སྐུ་ངོ་མཆོག་གིས་ལོ་མང་རིང་ཞབས་ཕྱི་ཞུས་པའི་ལས་ཀའི་བརྒྱུད་རིམ་གྱི་ནང་དང་ལྷག་པར་འདི་ལོའི་འོས་བསྡུ་ཆེན་མོའི་སྐབས་སྐུ་ངལ་མང་པོ་ཞིག་དང་འཕྲད་པ་དེར་ཕྱོགས་གཅིག་ནས་བལྟས་ན། མའོ་ཙེ་ཏུང་གིས། སྣ་ཁུང་གཅིག་བརྡབས་ན་ཤེས་རབ་གཅིག་འཕེལ། ཞེས་བཤད་པ་ལྟར་དཀའ་ངལ་སྔ་ཕྱི་རིམ་པ་མང་པོ་འཕྲད་པ་འདི་དག་གི་ཐོག་ནས་ཉམས་མྱོང་དང་སློབ་གསོ་ཡག་ཤོས་ཤིག་ཐོབ་པ་རེད། མ་འོངས་པར་ཕྱག་ལས་གནང་བའི་སྐབས་དགོངས་པ་བཞེས་སྟངས་དང་ཕྱག་ལས་གནང་ཕྱོགས་ལ་ཕན་ཐོགས་ཆེན་པོ་ཡོང་གི་རེད་བསམས།
ད་ཐེངས་ྋརྒྱལ་བ་རིན་པོ་ཆེས་ཁྱེད་ཨ་རི་ལ་ཕྱག་ལས་གནང་བར་ཕེབས་ཐུབ་ན་གསུངས་པ་འདིའི་ཐོག་ནས་སྐུ་ངོ་མཆོག་ལ་ྋརྒྱལ་བ་རིན་པོ་ཆེས་ཐུགས་རེ་ག་ཚད་གནང་གི་ཡོད་མེད་དེ་གསལ་པོ་རེད། སྐུ་ངོ་ཁྱེད་རང་གི་ངོས་ནས་ཡིན་ན་ཡང་ྋརྒྱལ་བ་རིན་པོ་ཆེས་ཐུགས་རེ་གནང་བ་བཞིན་སྐབས་བབ་ཀྱི་ཕྱག་ལས་ཐོག་འབད་བརྩོན་གནང་གི་རེད་ལ་གནང་དགོས་པ་ཡང་གལ་ཆེན་པོ་རེད། སྲིད་སྐྱོང་གསར་པའི་འོག་ལ་ཕྱག་ལས་གནང་རྒྱུར་མོས་མཐུན་གནང་བ་འདི་ཤིན་ཏུ་ཡག་པོ་རེད། དེ་སྔ་རྣམ་པ་གཉིས་ཀྱིས་འོས་ཤོག་ཐོག་འགྲན་བསྡུར་གནང་བ་རེད། ཡིན་ན་ཡང་འོས་ཤོག་གི་གནད་དོན་མཇུག་བསྒྲིལ་བའི་རྗེས་སླར་ཡང་གཞུང་གི་འོག་ནས་ཕྱག་ལས་གནང་རྒྱུ་ཡིན་པའི་གནས་ཚུལ་ཤེས་པའི་སྐབས། ང་རང་ཤིན་ཏུ་དགའ་པོ་བྱུང་ལ་བོད་སྤྱི་བའི་ལས་དོན་ཐོག་ཆིག་སྒྲིལ་དང་ནུས་པ་མཉམ་སྤུངས་བྱ་རྒྱུ་ཡིན་པ་ལག་ལེན་ངོ་མའི་ཐོག་ནས་གསལ་པོར་མཛད་པ་འདི་ཕྱི་ནང་སུ་ཞིག་གིས་བལྟས་པ་ཡིན་ན་ཡང་ཤིན་ཏུ་ཡག་པོ་རེད། སྐུ་ངོ་མཆོག་ཤེས་འཇོན་དང་ལྷག་བསམ་ཉམས་མྱོང་གང་གི་ཐོག་ནས་བྱས་པ་ཡིན་ན་ཡང་སྔར་ལས་ལྷག་པའི་ལས་དོན་རྒྱ་ཆེན་པོ་གནང་ཐུབ་ངེས་ཤིག་ཡིན་དུས་མ་འོངས་པར་མུ་མཐུད་འབད་བརྩོན་གནང་རོགས་བྱོས་ཞེས་གཞེན་སྐུལ་ཞུ་འདོད་བྱུང༌།
ང་སྒེར་ལ་མཚོན་ནའང་བོད་ནང་ས་བྱི་ཞི་རྒོལ་ཆེན་མོའི་གནས་ཚུལ་བྱུང་བའི་སྐབས་ས་གནས་འབྲེལ་ཡོད་ཀྱི་ཆ་ནས་ང་ལ་འཁེལ་བ་རེད། ས་བྱི་ཞི་རྒོལ་ཆེན་མོ་དང་འབྲེལ་བའི་ཐོག་ནས་ལས་འགུལ་མང་པོ་ཞིག་གི་ནང་ང་དང་རང་བཞིན་གྱིས་འབྲེལ་བ་བྱུང་བའི་སྐབས་སྐུ་ངོ་ཚོགས་གཙོ་མཆོག་གིས་མཐུན་འགྱུར་དང་རྒྱབ་སྐྱོར་ཤིན་ཏུ་ཡག་པོ་གནང་བྱུང༌། རྩ་བའི་ལས་འགུལ་འདི་དག་ང་སྒེར་པའི་དོན་དུ་མིན་པར་བོད་སྤྱི་བའི་རྩ་དོན་གྱི་ཆེད་དུ་ཡིན་པ་བཞིན། སྐུ་ངོ་མཆོག་གིས་ཀྱང་བོད་སྤྱི་བའི་ལས་དོན་ཐོག་དགོངས་པ་བཞེས་ནས་རྒྱབ་སྐྱོར་གནང་བ་ཞིག་མ་གཏོགས་ལུང་ཚན་ཕྱོགས་བསྒྲིག་ལྟ་བུའི་གནད་དོན་དེ་འདྲ་གང་ཡང་མིན། དེ་བཞིན་དུ་ཕྱི་རྒྱལ་ཡུལ་གྲུ་ཁག་ཏུ་སྐུ་ངོ་དང་ངེད་གཉིས་ཐེངས་འགའ་ཤས་ལ་མཉམ་དུ་འཁེལ་བ་རེད། སྔ་ཕྱི་ཀུན་ཏུ་སྐུ་ངོ་མཆོག་གིས་ང་ལ་རྒྱབ་སྐྱོར་གནང་བར་མ་ཟད་དུས་ཚོད་དང་གོ་སྐབས་གཉིས་ཀ་ང་ལ་གང་ཐུབ་གནང་རྒྱུའི་ཐབས་ཤེས་རིམ་པར་གནང་བྱུང༌། རྩ་བའི་བོད་སྤྱི་བའི་ལས་དོན་གྱི་ཐོག་ཕན་ཐོགས་བྱུང་ན་དགོངས་ནས་གནང་བ་ཡིན་ན་ཡང༌། སྐུ་ངོ་རང་གི་སྒེར་གྱི་དགོངས་པ་བཞེས་སྟངས་ལ་ཡང་རང་བཞིན་གྱིས་འབྲེལ་བ་ཆགས་ཡོད་སྟབས་དེ་རིང་གི་གོ་སྐབས་འདི་དང་བསྟུན་ནས་ཐུགས་རྗེ་ཆེ་ཞེས་ཞུ་འདོད་བྱུང༌།
ད་ཐེངས་སྐུ་མདུན་ལ་ཐུགས་ཕམ་བྱུང་བའི་གནས་ཚུལ་ཞིག་ཆགས་ཡོད། གནས་ཚུལ་འདི་ཐོག་མར་ཐོས་པའི་སྐབས་ནས་བློ་མ་བདེ་བ་ཤུགས་ཆེན་པོ་བྱུང༌། ང་ཚོ་བཙན་བྱོལ་བའི་སྤྱི་ཚོགས་ཆུང་ཆུང་འདིའི་ནང་ས་ཡོམ་ཆེན་པོ་ལྟ་བུ་ཞིག་བརྒྱབས་པ་རེད། ས་ཡོམ་འདི་ལ་བརྟེན་ནས་ཁང་པ་ལོག་མི་ཡོང་ངམ་སྙམ་པའི་ཞེད་སྣང་བྱུང་སོང༌། བཙན་བྱོལ་བོད་མིའི་སྒྲིག་འཛུགས་འདི་དང་ཆོལ་གསུམ་གོང་བུ་ཆིག་སྒྲིལ་གྱི་གནས་སྟངས་འདི་བཤིག་མི་ཡོང་ངམ། འཐོར་མི་ཡོང་ངམ་བསམ་པའི་ཞེད་སྣང་ཆེན་པོ་ཞིག་ཀྱང་རང་བཞིན་གྱིས་བྱུང་སོང༌།
སྐབས་དེར་དུས་ཚོད་ཀྱི་ཆ་ནས་བསམ་བློའི་ནང་མ་བདེ་བ་ཆེ་ཤོས་བྱུང་བ་ནི། ྋརྒྱལ་བ་རིན་པོ་ཆེ་དགུང་ལོ་བརྒྱད་བཅུ་གྱ་གཉིས་ལ་ཕེབས་པའི་ཐོག་སྙུང་གཞི་བཞེས་ནས་སྨན་ཁང་ནང་དུ་སྨན་བཅོས་གནང་སྟེ་བཞུགས་ཡོད་ནའང་ཕྱི་ལོགས་ལ་ཤོག་ཁག་གཉིས་ལྟ་བུའི་འགྲན་རྩོད་ཀྱི་གནས་སྟངས་ཀྱི་ཐོག་ནས་ཐོབ་ཤོར་རྩོད་པ་བྱེད་ཀྱི་ཡོད། ཁྱིམ་ཚང་ཕལ་པ་ཞིག་ལ་ཆ་བཞག་ན། ཕ་མ་རྒན་རྒོན་གང་རུང་ཞིག་ན་ནས་སྨན་ཁང་དུ་ལྷུང་ནས་ཡོད་པའི་སྐབས། ཁྱིམ་ཚང་གི་བུ་ཕྲུག་གཉིས་ཀྱིས་སྒོ་འགྲམ་དེར་འཛིང་རེས་བྱས་ཏེ་བསྡད་ན་ཕྱི་ནང་གི་མི་ལ་མཐོང་ཚུལ་གང་འདྲ་ཞིག་ཡོང་རྒྱུ་རེད། སྨན་ཁང་དུ་ཡོད་པའི་ཕ་མ་རྒན་རྒོན་དེ་ཚོར་བློ་ཕམ་གང་འདྲ་ཞིག་ཡོང་གི་རེད། འདི་ལྟར་བསམ་བློ་བཏང་བའི་སྐབས་དངོས་གནས་སེམས་ནང་ལ་མ་བདེ་བ་ཆེན་པོ་བྱུང༌། རྗེས་སུ་སྐུ་མདུན་ཚུར་རྡ་རམ་ས་ལ་ཕེབས་པའི་སྐབས་གནམ་ཐང་དུ་སྲིད་སྐྱོང་བློ་བཟང་སེངྒེ་དང་ཁྱེད་རང་གཉིས་ལ། ཁྱེད་གཉིས་ཀྱི་བྷོག་སོན་(ཁུར་ཚུར་འཛིང་རེས།) གང་འདྲ་བྱུང་སོང༌། མ་འོངས་པར་བོད་ཆོལ་ཁ་གསུམ་ཡོངས་རྫོགས་འཆམ་མཐུན་ཡོང་བར་ཁྱེད་རང་གཉིས་ལ་འགན་ཡོད་པ་རེད་གསུངས་དུས། ྋརྒྱལ་བ་རིན་པོ་ཆེ་ལའང་དགོངས་པ་དེ་འདྲ་ཞིག་འཁོར་འདུག་བསམ་བྱུང༌།
ྋརྒྱལ་བ་རིན་པོ་ཆེས་ཁྱེད་གཉིས་ལ་འགན་ཡོད་པ་རེད་ཅེས་གསུངས་པ་བཞིན་རྣམ་པ་གཉིས་ཀས་འགན་ཇི་བཞིན་ཁུར་གྱི་འདུག་མི་འདུག་བོད་མི་ཡོངས་རྫོགས་ཀྱིས་བལྟས་བསྡད་ཀྱི་རེད། སྐུ་ངོ་རྣམ་པ་གཉིས་ཀྱི་ཀུན་སློང་མ་དག་པ་དང་བྱེད་སྟངས་ངན་པའི་དབང་གིས་ྋརྒྱལ་བ་རིན་པོ་ཆེ་ཐུགས་ཕམ་དགོས་པའི་གནས་ཚུལ་ཐབས་རྡུགས་འདི་བྱུང་བ་ཡིན་མི་སྲིད་ཀྱང༌། རྣམ་པ་གཉིས་ཀར་རྒྱབ་སྐྱོར་བྱེད་མཁན་གྱི་གྲས་ནས་མི་རེ་ཟུང་གིས་བྱ་བ་ནོར་འཁྲུལ་ཅན་གང་འཚམས་བྱས་ཡོད་པ་རེད་བསམས། དེ་བཞིན་དུ་རྒྱབ་སྐྱོར་པའི་རྣམ་པའི་ཐོག་ནས་གོ་སྐབས་ལེན་མཁན་ཡང་འགའ་ཤས་བྱུང་ཡོད་ས་རེད། གང་ལྟར་བོད་མི་ཡོངས་རྫོགས་རྡོག་རྩ་ཆིག་སྒྲིལ་བྱ་དགོས་པ་འདི་བོད་ཀྱི་རྩ་དོན་གྱི་རྨང་གཞི་རེད། ཆོས་སྲིད་གང་གི་ཐད་ནས་བཤད་ཀྱང་གལ་ཆེ་ཤོས་རེད། སྐུ་ངོ་རྣམ་པ་གཉིས་ལ་ྋརྒྱལ་བ་རིན་པོ་ཆེས་འགན་ཡོད་པ་རེད་ཅེས་གསུངས་པ་བཞིན་སོ་སོའི་ངོས་ནས་འགན་བཞེས་རོགས་ཞེས་ཞུ་འདོད་བྱུང༌།
ཉེ་ལམ་སྲིད་སྐྱོང་གི་དམ་འབུལ་མཛད་སྒོའི་སྐབས་ྋརྒྱལ་བ་རིན་པོ་ཆེས། ང་ལ་གྲོགས་པོའི་འདུ་ཤེས་ཕྲན་བུ་ཞིག་ཡོད་ན་ཁྱེད་ཚོས་ངའི་ཁ་ལ་ཉན་རོགས་བྱོས་གསུངས་པ་རེད། ཁྱིམ་ཚང་གི་ཨ་ཕས་རང་གི་བུ་ཕྲུག་ཚོ་ལ་བཤད་པ་ཡིན་ན་ཡང་དེ་ལས་ལྷག་པའི་ཨུ་ཐུག་པའི་སྐད་ཆ་བཤད་རྒྱུ་ཨེ་ཡོད། འདིའི་ཐོག་ང་ཚོ་ཡོངས་རྫོགས་ཀྱིས་འགན་བླངས་ནས་བསམ་བློ་གཏོང་དགོས་ཀྱི་འདུག ང་ཚོས་ཕྱྭ་གྲུ་མཉམ་འདེགས་ཀྱི་ཐོག་ནས་ཞབས་ཕྱི་ཞུ་དགོས་པ་གང་དང་གང་འདུག ལྷག་པར་ད་ལོའི་སྤྱི་འཐུས་གསར་པ་ཕེབས་མཁན་ཚོ་ལ་འགན་འཁྲི་དམིགས་བསལ་ཅན་ཞིག་ཡོད། ྋརྒྱལ་བ་རིན་པོ་ཆེ་དགུང་ལོ་བརྒྱད་ཅུ་བརྒལ་བའི་སྐབས་འདི་འདྲ་ཞིག་ལ་ང་ཚོའི་ཐོག་དཀའ་ངལ་དམིགས་བསལ་ཅན་འདི་འདྲ་ཞིག་ཡོང་ཡོད་དུས། སྤྱི་འཐུས་གསར་པ་རྣམས་ཀྱིས་ལས་དོན་གྱི་དང་པོ་ལ་དཀའ་ངལ་འདི་སེལ་ཐབས་གནང་དགོས་པ་འདི་ལས་དོན་གྱི་གཙོ་བོ་རེད། ལས་དོན་འདི་གནང་མ་ཐུབ་ན་ང་ཚོས་རྣམ་པ་ཚོ་བོད་མི་མང་སྤྱི་འཐུས་ལ་བདམས་པར་གྲུབ་འབྲས་མ་ཐོན་པ་རེད། མདོ་སྨད་མི་མང་གིས་རྣམ་པ་ཚོར་རེ་བ་བརྒྱབས་ཏེ་ྋརྒྱལ་བ་རིན་པོ་ཆེའི་ཐུགས་དགོངས་ཇི་ལྟ་བ་བཞིན་བོད་སྤྱི་བའི་ལས་དོན་སྒྲུབ་མཁན་ལ་འདེམས་པ་རེད་མ་གཏོགས་ཆོལ་ཁའི་ཞེན་ཁོག་བྱེད་མཁན་དང་ཆོལ་ཁའི་ལས་དོན་སྒྲུབ་མཁན་གྱི་དོན་དུ་བདམས་པ་མ་རེད། ཆོལ་ཁ་སོ་སོའི་ལས་དོན་སྒྲུབ་མཁན་ཟུར་དུ་ཆོལ་ཁ་སོ་སོའི་རྒྱུན་ལས་འོས་འདེམས་བྱས་ནས་བསྐོས་ཡོད་པ་ཁོང་ཚོས་གནང་གི་རེད། རྣམ་པ་ཚོ་མདོ་སྨད་ཆོལ་ཁས་བོད་སྤྱི་བའི་ལས་དོན་བྱེད་མཁན་ལ་བདམས་པ་རེད། ཁྱེད་ཚོས་བོད་སྤྱི་བའི་འགན་ཁུར་ནས་ལས་དོན་སྒྲུབ་ཀྱི་རེད་བསམས་པའི་ཡིད་ཆེས་ཀྱི་ཐོག་ནས་བདམས་པ་རེད། རྣམ་པ་ཚོས་རང་ལ་འོས་འཕེན་མཁན་རྣམས་ཀྱིས་རེ་བ་དང་ཡིད་ཆེས་བྱས་པ་ནང་བཞིན་ཕྱག་ལས་གནང་དགོས་པ་གལ་ཆེན་པོ་རེད། ཆོལ་ཁ་དང་ཆོས་བརྒྱུད་མ་འདྲ་བ་སོ་སོ་ནས་ཕེབས་པའི་སྤྱི་འཐུས་རྣམས་ཀྱིས་བོད་སྤྱི་བའི་འགན་མི་ཁུར་བར་རང་ཉིད་ཡོང་སའི་ཆོལ་ཁ་སོ་སོ་དང་ཆོས་བརྒྱུད་སོ་སོའི་ཕྱོགས་ཞེན་གྱི་དབང་དུ་ཕྱིན་པ་ཡིན་ན། བོད་སྤྱི་བའི་ལས་དོན་སུ་ཞིག་གིས་སྒྲུབ་ཀྱི་རེད། ཉེ་ཆར་རྒྱལ་བ་ཀརྨ་པས། སྤྱི་སེམས་རེད་དམ་ཞེན་ཁོག་རེད། མགོ་ཚོས་ཀྱི་མི་འདུག ཅེས་གསུངས་འདུག་པ་འདི་དངོས་ཡོད་གནས་ཚུལ་རེད། དེང་སང་གནས་སྟངས་མང་པོའི་ཐོག་ནས་བལྟ་བ་ཡིན་ན་སྐད་ཆ་འདི་ཤིན་ཏུ་བདེན་པ་རེད། སྤྱི་སེམས་དང་ཞེན་ཁོག་གཉིས་མ་འདྲེས་པར་དབྱེ་བ་འབྱེད་ཐུབ་དགོས་པ་འདི་གལ་ཆེན་པོ་རེད། སང་ཉིན་ནས་བཟུང་རྣམ་པ་ཚོས་ཕྱག་ལས་གནང་བའི་སྐབས་སྤྱི་བའི་ལས་དོན་ཐོག་འགན་བླངས་ནས་ཕེབས་ཀྱི་འདུག་གམ། ཡང་ན་ཆོལ་ཁ་དང་ཆོས་ལུགས་ཀྱི་ཞེན་ཁོག་དང་ཕྱོགས་འཐེན་གྱི་དབང་དུ་འགྲོ་གི་འདུག་གམ་མི་འདུག་ཕྱི་ལོགས་ལ་སྡོད་མཁན་ཚོས་ལྟད་མོ་ལྟ་རན་པ་རེད།
གནའ་སྔ་མོ་ཆོལ་ཁ་དང་ཆོས་ལུགས་ཀྱི་འཐེན་འཁྱེར་གྱི་ནང་དུ་མདོ་སྨད་པར་ངན་དམོད་བྱུང་མེད་པ་ལྟ་བུ་རེད། ཡིན་ན་ཡང་བར་ལམ་ནས་མདོ་སྨད་པའི་མི་རེ་ཟུང་གི་ལས་ཀ་བྱེད་སྟངས་ཀྱི་དབང་གིས་ཨ་མདོ་པས་ཅིག་ཅིག་བྱེད་ཀྱི་འདུག་ཟེར་བའི་སྐད་ཆ་འགའ་ཤས་གོ་ཡོང་གི་འདུག མདོ་སྨད་པ་སྤྱི་བའི་ཐོག་ནས་བྱ་བ་ངན་པ་བྱས་པ་ཞིག་བྱུང་མེད་ནའང་མི་འགའ་ཤས་ཀྱི་བྱེད་སྟངས་ཀྱི་དབང་གིས་མདོ་སྨད་པ་སྤྱི་པའི་མཚན་སྙན་ལ་གནོད་པ་དེ་འདྲ་ཡོང་གི་ཡོད་ཚོད་འདུག སྔོན་མ་ཨ་ལགས་འཇིགས་མེད་ཞལ་བཞུགས་པའི་སྐབས་སུ་འདི་འདྲའི་རིགས་ཀྱི་གནས་ཚུལ་ཕྲན་བུ་རེ་བྱུང་བའི་སྐབས་ཐུགས་མ་བདེ་བ་གནང་ནས་ང་ཚོ་ལྷན་དུ་བཀའ་བསྡུར་གནང་ནས་གནས་ཚུལ་ཆུང་ཚགས་དེ་རིགས་སེལ་ཐབས་གནང་གི་ཡོད། ང་ལྟ་བུ་ཡིན་ནའང་སེམས་ལ་མ་བདེ་བ་ཡོད་པ་ཙམ་མ་གཏོགས་ལག་ལེན་གྱི་ཐོག་ལས་ཀ་བྱེད་པའི་ནུས་པ་དང་ཤེས་ཡོན་གཉིས་ཀས་འདང་གི་མི་འདུག གང་ལྟར་ང་ཚོ་མདོ་སྨད་པ་མི་ཐོག་རྒན་པ་རྣམས་ཀྱིས་ལམ་སྲོལ་བཟང་པོ་ཞིག་གཏོད་ཡོད་པ་ལྟར་མདོ་སྨད་པ་རྣམས་ཀྱིས་ྋརྒྱལ་བ་རིན་པོ་ཆེའི་ཐུགས་ཟིན་པའི་ཞབས་ཕྱི་ཞུ་དགོས་པ་མ་གཏོགས། ཐུགས་ཕམ་འགྲོ་གཞིའི་ཞབས་འདྲེན་མ་ཞུ་རོགས་ཞེས་ཞུ་འདོད་བྱུང༌།
སྔོན་མ་ཐེངས་ཤིག་ཨ་མདོ་པ་ཚོ་ྋརྒྱལ་བ་རིན་པོ་ཆེའི་མཇལ་ཁར་བཅར་བའི་སྐབས། མདོ་སྨད་པ་རྣམས་ཀྱིས་ང་ངོ་ཚ་བོ་བཟོ་མ་ཡོང་ཨཱ། ཞེས་བཀའ་སློབ་གནང་མྱོང་ཡོད། ྋརྒྱལ་བ་རིན་པོ་ཆེའི་བཀའ་སློབ་འདི་ང་ཚོའི་སེམས་ལ་རྒྱུན་དུ་འཛིན་དགོས་པ་གལ་ཆེན་པོ་རེད། མདོ་སྨད་པའི་མི་ཐོག་རྒན་པའི་གྲས་ནས་ལྷག་ཡོད་པ་ང་ལྟ་བུ་ཉུང་ཤས་ཤིག་ལས་མེད། ང་ལ་ཤེས་ཡོན་དང་འཇོན་ཐང་གང་ཡང་མེད། ཡིན་ན་ཡང་བོད་སྤྱི་བའི་དོན་དུ་ལས་ཀ་བྱེད་དགོས་པ་དང་སྐད་ཆ་བཤད་དགོས་པ་བྱུང་བའི་སྐབས་འཛེམས་ཟོན་མེད་པར་མདུན་ལ་མཆོངས་ནས་བྱེད་མཁན་གྱི་གྲས་ཤིག་ཡིན།
ཁྱེད་ཚོའི་ནང་ནས་མང་པོ་ཞིག་ལོ་ཆུང་ཆུང་དང་བོད་ནས་ཕེབས་པ་ཤ་སྟག་ཡིན་དུས་བོད་ནང་གི་གནས་ཚུལ་དང་རྒྱ་གར་ནང་གི་གནས་ཚུལ་གཉིས་ཀ་མཁྱེན་གྱི་ཡོད། མི་ཐོག་རྒན་པ་ཚོ་ལས་ཁྱེད་ཚོ་ཤེས་ཡོན་དང༌། འཇོན་ཐང༌། ཉམས་མྱོང་གང་ཅིའི་ཐད་ནས་ཆ་རྐྱེན་འཛོམས་པོ་ཤ་སྟག་ཡིན་དུས་བོད་སྤྱི་བའི་ལས་དོན་སྒྲུབ་པའི་སྐབས་ཕྱག་ལས་གནང་སྟངས་ཀྱི་ཐད་ནས་མདོ་སྨད་པ་གཞན་གྱི་རྗེས་སུ་མ་ལྷག་པ་ཞིག་བྱེད་དགོས།
ངས་ཐེངས་འགའ་ཤས་ལ་འདི་འདྲ་བཤད་མྱོང༌། དཀྲུག་ཤིང་ལ་འགྲོ་གཞིའི་སྐད་ཆ་སྣ་ཚོགས་ཤོད་པ་དང་རྩོམ་ཡིག་འབྲི་བས་མཚོན་མདོ་སྨད་པའི་ནང་ལས་ཀ་འདྲ་མིན་བྱེད་མཁན་འགའ་ཤས་རེ་ཡོང་གི་ཡོད་ཚོད་འདུག ྋརྒྱལ་བ་རིན་པོ་ཆེས། ང་ལ་གྲོགས་པོའི་འདུ་ཤེས་ཕྲན་བུ་ཞིག་ཡོད་ན། ཆོལ་ཁ་དང་ཆོས་བརྒྱུད་ཀྱི་བར་ལ་དཀྲུག་ཤིང་དུ་འགྲོ་བའི་བྱ་བ་མ་བྱེད་རོགས་ཞེས་གསུངས་ཚར་བའི་རྗེས་སུ་ད་དུང་ཡང་ལས་ཀ་དེ་རིགས་བྱེད་མཁན་ཡོད་ཚེ། ཁོའི་བསམ་བློ་གཏོང་སྟངས་མ་འདྲ་བ་ཞིག་དང་དམིགས་ཡུལ་འཛིན་སྟངས་མ་འདྲ་བ་ཞིག་ཡིན་པར་ངོས་འཛིན་གསལ་པོ་བྱེད་དགོས། མདོ་སྨད་པའི་ངོས་ནས་ད་ལྟའི་བར་ྋརྒྱལ་བ་རིན་པོ་ཆེའི་དགོངས་པ་དང་འགལ་བ་དང་བོད་ཀྱི་རྩ་དོན་ལ་གནོད་གཞིའི་རིགས་ཀྱི་ལས་ཀ་བྱེད་མཁན་རིགས་ཕྱི་ནང་གང་དུ་བྱུང་བ་ཡིན་ན་ཡང་ནུས་པ་གང་ཡོད་ཀྱིས་ཁ་གཏད་བཅག་ཡོད། མདོ་སྨད་པའི་ནང་ཁུལ་ལ་འདི་རིགས་ཀྱི་གནས་ཚུལ་བྱུང་བ་ཡིན་ན་ཡང་དེ་ལ་མདོ་སྨད་པ་སྤྱི་པའི་ཐོག་ནས་ཐེ་ཚོམ་མེད་པར་གདོང་ལེན་བྱས་ཡོད།
སྐུ་ངོ་རྣམ་པ་(སྲིད་སྐྱོང་དང་ཚོགས་གཙོ། ཁྲིམས་ཞིབ་པ་རྣམ་པ།)ཚོ་སྐུ་མདུན་དུ་བཅར་བའི་སྐབས་ྋརྒྱལ་བ་རིན་པོ་ཆེས་གསུང་ཡོད་རྒྱུ་རེད། ང་ཚོ་བཀའ་ཟུར་ཚོ་སྐུ་མདུན་དུ་བཅར་བའི་སྐབས། ང་ལ་བློ་ཕམ་བྱུང༌། ང་བསྡད་མ་བསྡད་མི་འདུག་སྙམ་པ་བྱུང་སོང༌། ཞེས་གསུང་གི་འདུག གསུང་འདི་ད་དུང་ཡང་ཕྱི་ལོགས་ལ་ཡོང་གི་མི་འདུག ྋརྒྱལ་བ་རིན་པོ་ཆེ་ཅི་ཙམ་ཐུགས་ཕམ་བྱུང་འདུག གསུང་འདི་ཞེ་ས་མ་ཞུས་པར་ཐད་ཀར་ཁ་གསལ་པོ་བྱས་ནས་བཤད་ན་ྋརྒྱལ་བ་རིན་པོ་ཆེས་ང་གསོན་པོར་བསྡད་མ་བསྡད་མི་འདུག་དགོངས་བྱུང༌། ཞེས་གསུངས་པ་རེད། ད་ང་ཚོ་རྒྱུན་ལྡན་ལྟར་འཆར་ཅན་གྱི་ལས་ཀ་བྱས་ནས་འདུག་པ་དང་ལས་ཀ་འདྲ་མིན་ལ་མགོ་འཁོར་ནས་སྡོད་པའི་དུས་ཤིག་རེད་དམ་མ་རེད་བསམ་བློ་ཐོངས། བོད་མི་ཡོངས་རྫོགས་ལ་འདིའི་འགན་ཡོད། ལྷག་པར་སྤྱི་འཐུས་རྣམ་པས་གཙོས་གཞུང་གི་ལས་ཀ་བྱེད་མཁན་ཚོས་ྋརྒྱལ་བ་རིན་པོ་ཆེའི་གསུང་འདིའི་ཐོག་འགན་ཁུར་ནས་ལས་ཀ་ག་རེ་བྱེད་ཐུབ་ཀྱི་འདུག་བསམས་ནས་དགོངས་པ་བཞེས་དགོས། ང་ཚོ་མི་རེ་རེའི་ངོས་ནས་ྋརྒྱལ་བ་རིན་པོ་ཆེའི་ཐུགས་ཕམ་དྭངས་པའི་ཆེད་བྱེད་ཐུབ་པ་ག་རེ་ཡོད། རང་བློ་རང་ལ་ལྐོག་ཏུ་མ་གྱུར་པ་ཡིན་དུས་སོ་སོའི་ངོས་ནས་སྔར་འགྱོད་ཕྱི་བསྡོམ་བྱེད་ཐུབ་པ་ག་རེ་ཡོད་པ་དེ་ལག་ལེན་དུ་འཁྱོངས་པར་བྱ་དགོས་པ་འདི་གལ་ཆེན་པོ་རེད།
སྤྱི་འཐུས་རྣམ་པར་ཚོར་མཚོན་ན། ཐོག་མར་དབུས་འོས་བསྡུ་ལས་ཁུངས་ནས་མང་ཚོགས་ཀྱིས་ཁྱེད་ཚོ་ལ་རེ་བ་བྱེད་ཀྱི་འདུག ཁྱེད་ཚོ་སྤྱི་འཐུས་ལ་བཞེངས་ཀྱི་ཡིན་ནམ་མིན་ཞེས་ཡིག་ཐོག་ནས་དྲིས་པའི་སྐབས་སྤྱི་འཐུས་ལ་བཞེངས་ཀྱི་ཡིན་ཞེས་ས་ཡིག་བརྒྱབས་ཏེ་ཁས་ལེན་གནང་ནས་ཕེབས་པ་ཤ་སྟག་རེད། ད་སང་ཉིན་ནས་དངོས་སུ་ཕྱག་ལས་གནང་རན་པ་ཡིན་དུས། འགན་ག་ཚད་འཁྱོག་ས་རེད། ལས་ཀ་ག་ཚད་བྱེད་ཐུབ་ས་རེད་ཅེས་དགོངས་པ་བཞེས་དགོས།
མདོ་སྨད་དབུས་རྒྱུན་ལས་དང་ས་གནས་རྒྱུན་ལས་ཚོས་སྐུ་མདུན་ཐུགས་ཕམ་གྱི་གནས་ཚུལ་ཐབས་རྡུགས་འདི་བྱུང་བའི་སྐབས་ཛ་དྲག་གི་ངང་ནས་ཚོགས་འདུ་ཚོགས་ཏེ་གྲོས་བསྡུར་གནང་ཨེ་ཡོད། གྲོས་བསྡུར་གནང་ཡོད་རྒྱུ་རེད་བསམས། གནས་ཚུལ་ངན་པ་དང་ཚབས་ཆེན་པོ་འདི་འདྲ་བྱུང་བའི་སྐབས་ཆོལ་ཁ་སོ་སོའི་ངོས་ནས་འགན་ལེན་དགོས་པ་རེད། གཞན་པ་ཞིག་གིས་བྱེད་ཀྱི་མི་འདུག་ང་ཚོས་ཀྱང་བྱེད་ཀྱི་མིན་ཟེར་ནས་དཔེ་ལྟོས་ངན་པ་ལ་བྱས་ན་ནོར་བ་རེད། གཞན་པས་ག་རེ་བྱེད་ཀྱི་ཡོད་མེད་གང་ལྟར་ཡང་ང་ཚོ་ལ་ཡག་པོ་ཞིག་བྱེད་དགོས་པའི་འགན་ཡོད་པ་ནང་བཞིན་རང་ཉིད་ཀྱིས་འགན་འཁྱེར་དགོས། གཞན་པས་ྋརྒྱལ་བ་རིན་པོ་ཆེས་བཀའ་མ་བརྩིས་པ་བྱེད་ཀྱི་འདུག་ངས་ཀྱང་དེ་ལྟར་བྱེད་ཀྱི་ཡིན་ཟེར་ན་དཔེ་ལྟོས་བྱེད་ས་གོ་ལོག་ཐེབས་པ་རེད། ང་ཚོའི་ལས་འགན་ང་ཚོའི་ངོས་ནས་སྒྲུབ་དགོས་པ་རེད། ང་ཚོའི་ངོས་ནས་ཆིག་སྒྲིལ་ཡོང་བའི་ཆེད་དུ་བྱ་བ་ག་རེ་བྱེད་ཐུབ་ཀྱི་འདུག ང་ཚོའི་ངོས་ནས་ྋརྒྱལ་བ་རིན་པོ་ཆེའི་ཐུགས་ཕམ་དྭངས་པའི་ཞབས་ཕྱི་ག་རེ་ཞུ་ཐུབ་ཀྱི་འདུག འདི་དག་གི་ཐོག་ལ་འགན་བླངས་ནས་བསམ་བློ་གཏོང་དགོས་པ་གལ་ཆེན་པོ་རེད། ང་མི་རབས་རྒན་པ་ཞིག་ཡིན་པའི་ཆ་ནས་བཤད་ཀྱི་ཡོད་པ་ཡིན་དུས་ཚིག་ཅུང་རྩུབ་པོ་འདྲ་བོར་ཆགས་སོང་བས་དགོངས་དག་ཞུ་རྒྱུ་ཡིན།
ཐུགས་ཕམ་གྱི་གནས་ཚུལ་ཐོག་མར་བྱུང་བའི་སྐབས་རྣམ་པ་ཚོས་ཚིག་བེད་སྤྱོད་གཏོང་སྟངས་ལ་ཡང་ནོར་འཁྲུལ་འབྱུང་སོང་བསམ་པའི་མཐོང་ཚུལ་བྱུང༌། མང་པོ་ཞིག་གིས་སྐུ་མདུན་དགོངས་པ་ཚོམ་པ་རེད། སྐུ་མདུན་ལ་དགོངས་དག་ཞུ་དགོས་པ་རེད་ཅེས་པ་ལྟ་བུ་བཤད་བྱུང༌། ངས་གོ་བ་ལེན་སྟངས་བྱས་ན་སྐུ་མདུན་དགོངས་པ་ཚོམ་པ་མ་རེད་བསམས། དགོངས་པ་ཚོམ་ཞེས་པ་ཞེ་ས་མ་བྱས་པར་ཐད་ཀར་བཤད་ན་ཁོང་ཁྲོ་ལངས་པ་ཟེར་བ་རེད། ྋརྒྱལ་བ་རིན་པོ་ཆེའི་ཐུགས་ཕམ་བྱུང་བར་ང་ཚོས་ནོར་འཁྲུལ་བྱས་པ་ལ་སྔར་འགྱོད་ཕྱི་བསྡོམས་ཀྱི་ཐོག་ནས་བཤགས་པ་ཕུལ་ཏེ་སྐུ་མདུན་གྱི་ཐུགས་ཕམ་དྭངས་པའི་བྱ་བ་ཞིག་ཞུ་གི་ཡིན་ཟེར་ན་བཤད་སྟངས་ཤིག་རེད། དབྱིན་ཇིའི་སྐད་ཡིག་ཐོག་ནས་ཚིག་འདི་ཚོ་ལ་ཁྱད་པར་མེད་པ་ཡིན་སྲིད། བོད་སྐད་དང་ལྷག་པར་དུ་མི་རྒན་པ་ཚོའི་བོད་སྐད་བཤད་སྟངས་ཀྱི་དབང་དུ་བྱས་ན་ཚིག་འདི་ཚོ་གོ་སྟངས་ལ་ཁྱད་པར་ཆེན་པོ་ཡོད། ཕྱིས་སུ་ཚིག་འདི་རིགས་བེད་སྤྱོད་གཏོང་སྟངས་ལ་ཡང་ཁྱད་པར་འབྱེད་ཤེས་དགོས་ཀྱི་འདུག སྐུ་མདུན་ལ་ཐུགས་ཕམ་བྱུང་བ་མ་གཏོགས་དགོངས་པ་ཚོམ་པ་མ་རེད། ྋརྒྱལ་བ་རིན་པོ་ཆེས་བོད་སྤྱིའི་བསྟན་སྲིད་སྤྱིའི་ཐུགས་འགན་གཙོ་བོར་བཞེས་ཀྱི་ཡོད་དུས་མི་རེ་ཟུང་གི་བྱེད་སྟངས་ལ་བརྟེན་ནས་ཐུགས་ཕམ་བྱུང་བ་རེད།
ཡང་རེ་ཟུང་གིས་ྋརྒྱལ་བ་རིན་པོ་ཆེས་སྲིད་སྐྱོང་ལ་བཀའ་བཀྱོན་ཕེབས་འདུག་ཅེས་དེ་མ་འོས་པ་རེད་མདོག་མདོག་གི་བསམ་ཚུལ་དང་རྣམ་འགྱུར་སྟོན་མཁན་ཡང་ཡོང་གི་འདུག ངས་ཉེ་ཆར་བོད་རྒྱལ་ཡོངས་མང་གཙོ་ཚོགས་པའི་ཚོགས་ཆེན་ཐོག་ལ་ཡང་བཤད་ཡོད། ང་ཚོའི་སྲིད་སྐྱོང་ཟེར་བ་ནི་བོད་མི་ཁྲི་འགའ་ཤས་ཀྱི་འོས་ཤོག་གི་ཐོག་ནས་ཕེབས་པ་རེད། ྋརྒྱལ་བ་རིན་པོ་ཆེ་བོད་མི་མང་གི་ཆོས་སྲིད་གཉིས་ཀྱི་དབུ་ཁྲིད་བླ་ན་མེད་པ་དང་འདི་ཕྱི་གཉིས་ཀའི་སྐྱབས་གནས་གཅིག་པུ་རེད། ྋརྒྱལ་བ་རིན་པོ་ཆེར་སྲིད་སྐྱོང་གིས་མཚོན་པའི་བོད་མི་ཡོངས་རྫོགས་ལ་བཀའ་བཀྱོན་གནང་རྒྱུས་མཚོན་ཚར་གཅོད་རྗེས་འཛིན་གནང་དགོས་པའི་སྐུ་དབང་བོད་མི་འབུམ་ཕྲག་མང་པོས་སེམས་གཏིང་ནས་ཕུལ་ཡོད། སྐུ་དབང་ཕུལ་བ་ནང་བཞིན་ྋརྒྱལ་བ་རིན་པོ་ཆེས་སྐབས་དང་དུས་གང་འདྲ་ཞིག་ལ་ཡིན་ཀྱང་རུང་དགོས་མཁོ་ནམ་བྱུང་ལ་ཐུགས་བརྩེ་བ་ཆེན་པོས་བོད་མི་སུ་འདྲ་ཞིག་ལ་ཡིན་ན་ཡང་ཚར་གཅོད་རྗེས་འཛིན་གྱི་བཀའ་སློབ་གནང་དགོས་པའི་འགན་ཡོད་པ་རེད། ྋརྒྱལ་བ་རིན་པོ་ཆེས་ང་ཚོ་ལ་བཀའ་སློབ་མ་གནང་ན་ང་ཚོས་རང་མགོ་ཐོན་ས་རེད་དམ་མ་རེད། བསམ་བློ་ཞིབ་ཏུ་བཏང་ན་བཀའ་བཀྱོན་གནང་འོས་དང་མི་འོས་དང༌། མང་གཙོ་ཡིན་མིན་ཟེར་བ་ནི་དཀྲུག་ཤིང་གི་སྐད་ཆ་དངོས་ཡོད་གནས་མི་མཐུན་ཞིག་རེད། འདི་འདྲ་བའི་སྐད་ཆ་འདྲ་མི་འདྲ་བཤད་ནས་དཀྲུག་ཤིང་རྒྱག་མཁན་རེ་ཟུང་ཞིག་ཡོང་གི་ཡོད་ས་རེད། འདིའི་རིགས་ལ་ང་ཚོ་སྤྱི་སྒེར་ཀུན་གྱིས་དོགས་ཟོན་གནང་དགོས་ཀྱི་འདུག
སང་ཉིན་ནས་བཟུང་ཁྱེད་རྣམ་པའི་ཕྱག་ལས་དབུ་འཛུགས་གནང་བའི་སྐབས། ཐོག་དང་པོར་ྋརྒྱལ་བ་རིན་པོ་ཆེའི་བཀའ་སློབ་ཚ་བོ་དེ་དྲོད་མ་ཡལ་བའི་ཐོག་ནས་གྲུབ་འབྲས་ཐོན་པའི་ལས་ཀ་ལག་བསྟར་བྱ་དགོས་པ་དེ་རེད། ྋརྒྱལ་བ་རིན་པོ་ཆེར་ཐུགས་ཕམ་གཅིག་བྱུང་གཉིས་བྱུང་ན་གྲུབ་འབྲས་ཡག་པོ་ཞིག་གཏན་ནས་ཡོང་གི་མ་རེད། ྋརྒྱལ་བ་སྐུ་ཕྲེང་བཅུ་གསུམ་པས་ཆུ་སྤྲེལ་ལོར་ཞལ་གདམས་གནང་བ་རེད། འོན་ཀྱང་ཁོང་གི་ཞལ་གདམས་ལ་བདག་པོ་བྱེད་མཁན་མ་བྱུང་བའི་དབང་གིས་ྋརྒྱལ་བ་སྐུ་ཕྲེང་བཅུ་གསུམ་པ་གློ་བུར་དུ་དགོངས་པ་རྫོགས་པ་རེད། དེའི་རྐྱེན་པས་བོད་ཁ་པ་ཅན་ལ་དཀའ་ངལ་ག་ཚད་ཅིག་བྱུང་འདུག བོད་མི་མང་གིས་ད་ལྟའི་བར་མྱངས་དང་མྱོང་བཞིན་པའི་སྡུག་བསྔལ་འདི་བྱུང་བ་རེད། ྋརྒྱལ་བ་སྐུ་ཕྲེང་བཅུ་གསུམ་པའི་ཞལ་གདམས་ལ་བདག་པོ་རྒྱག་མཁན་མ་བྱུང་བ་མ་གཏོགས་ྋརྒྱལ་བ་སྐུ་ཕྲེང་བཅུ་གསུམ་པས་བོད་མི་ཡོངས་རྫོགས་ལ་སྔོན་བརྡ་གནང་ཡོད།
དེང་སང་ཡིན་ནའང་ྋརྒྱལ་བ་རིན་པོ་ཆེས་སྔོན་བརྡ་རིམ་པ་བྱས་ནས་གནང་གི་ཡོད་དུས། སྤྱི་འཐུས་དང་བཀའ་ཤག་གིས་མཚོན་པའི་ལས་ཀྱི་སྣེ་མོ་པ་ཚོ་ལ་ལས་འགན་དམིགས་བསལ་བ་ཞིག་ཡོད། ལས་འགན་དམིགས་བསལ་ཅན་འདི་ཉིན་འགྱངས་ཞག་འགྱངས་བྱས་ནས་བཞག་ན་མི་འགྲིགས། ཛ་དྲག་གི་རང་བཞིན་གྱི་ཐོག་ནས་ཕྱག་ལས་གནང་དགོས་པ་ཞིག་རེད། ཛ་དྲག་གི་རང་བཞིན་ཅན་གྱི་ལས་འགན་འདི་ཉིན་འགྱངས་ཞག་འགྱངས་བྱས་ཏེ་བཞག་པ་ཡིན་ན། བོད་མི་རྩམ་གཟན་ཡོངས་རྫོགས་ཀྱིས་བློ་ཡུལ་དུ་མི་ཤོང་བའི་འགྱོད་པ་བྱ་དགོས་པ་ཤར་ཚེ་འཕྱིས་དྲག་པ་རེད། དེ་ཡིན་དུས་རྣམ་པ་ཚོས་དམིགས་བསལ་གྱིས་འགན་བླངས་ནས་ཛ་དྲག་གི་ཕྱག་ལས་གནང་རོགས་བྱོས་ཞེས་འབོད་སྐུལ་ཞུ་འདོད་བྱུང༌། ཐུགས་རྗེ་ཆེ།


c: text/html

text:
རང་ལྗོངས་ཀྱི་ཞིང་འབྲོག་མང་ཚོགས་ཀྱི་ཐོན་སྐྱེད་འཚོ་བའི་ཆ་རྐྱེན་ལེགས་བཅོས་ཏན་ཏིག་གཏོང་ཆེད། སྤྱི་ལོ་2010ལོ་ནས་2015ལོའི་བར། རང་ལྗོངས་ཀྱིས་མ་དངུལ་སྒོར་དུང་ཕྱུར་56བཏང་ནས་གྲོང་གསེབ་ཀྱི་འཚོ་སྡོད་ཁོར་ཡུག་འཛུགས་སྐྲུན་དང་ཁོར་ཡུག་བཅོས་སྐྱོང་ལས་གཞི་ལག་བསྟར་བྱས་ཏེ་སྔ་རྗེས་སུ་སྲིད་འཛིན་གྲོང་ཚོ་5398ལས་གཞི་དེའི་ལག་བསྟར་ཁྱབ་ཁོངས་ནང་བཅུག་པ་རེད། ལོ་ལྔ་ཚན་བཅུ་གཉིས་པའི་དུས་མཇུག་ཏུ། རང་ལྗོངས་ཀྱིས་གཞི་རྩའི་ཆ་ནས་སྲིད་འཛིན་གྲོང་ཚོའི་འཚོ་སྡོད་ཁོར་ཡུག་འཛུགས་སྐྲུན་དང་ཁོར་ཡུག་ཕྱོགས་བསྡུས་བཅོས་སྐྱོང་ཁྱོན་ཡོངས་ལ་ཁྱབ་རྒྱུ་སྤྱིར་ན་མངོན་འགྱུར་བྱུང་བ་རེད།
ལྷ་ས་གྲོང་ཁྱེར་ཆུ་ཤུར་རྫོང་རགས་སྟོད་གྲོང་ཚོའི་ཙུའུ་ལྔ་པའི་གྲོང་མི་མིག་དམར་ནས། ལས་མི་གླ་པ་བྱས་ཏེ་བསགས་པའི་དངུལ་དང་ཞིང་འབྲོག་མང་ཚོགས་ཀྱི་བདེ་སྡོད་ལས་གཞིའི་ཁ་གསབ་ལ་བརྟེན་ནས་ད་ཆ་ཁྱིམ་ཚང་ལ་འགྱུར་ལྡོག་ཆེན་པོ་བྱུང་། དེ་སྔོན་ང་ཚོའི་སྡོད་ཁང་ཐོག་པང་དམའ་ལ་གུ་དོག་པོ་ཡོད་པའི་ཁར་དགོང་མོ་གློག་ཡང་ཡང་ཤི་འགྲོ་གི་ཡོད། ད་ལྟ་ཁང་པ་ཚང་མ་སོ་ཕག་ལས་གྲུབ་པ་མ་ཟད་ཁྱིམ་སྤྱོད་གློག་ཆས་སོགས་གང་དགོས་ཅི་འདོད་ཀྱང་ཡོད་ཅེས་བཤད། མིག་དམར་ནས། ཉེ་བའི་ལོའི་རིང་གྲོང་གསེབ་ཀྱི་འཚོ་སྡོད་ཁོར་ཡུག་ལ་འགྱུར་ལྡོག་ཆེན་པོ་བྱུང་ཡོད། གྲོང་གསེབ་ཀྱི་འཚོ་སྡོད་ཁོར་ཡུག་འཛུགས་སྐྲུན་དང་ཁོར་ཡུག་ཕྱོགས་བསྡུས་བཅོས་སྐྱོང་ལས་གཞི་སྤེལ་ཚུན། གྲོང་ཚོའི་གཞུང་ལམ་ཨ་མར་ཨར་འདམ་བཏིངས་བ་དང་གློག་སྒྲོན་བསྒར་བ། བཙོག་ཆུ་ཕྱིར་བཤངས་མ་ལག་བཙུགས་པ་བཅས་བྱས་པ་དང་། འདྲུད་འཐེན་འཁོར་ལོ་དང་འཇིབ་ཆུང་རླངས་འཁོར་ཐད་ཀར་སྒོ་འགྲམ་ཏུ་གཏོང་ཆོག་གི་ཡོད་ཅེས་བཤད།
རང་བྱུང་ཆ་རྐྱེན་སོགས་ཀྱི་ཚོད་འཛིན་ཐེབས་པར་བརྟེན། སྔ་ནས་ད་བར་རང་ལྗོངས་ཀྱི་ས་ཁུལ(གྲོང་ཁྱེར)ཁག་གིས་དཔལ་འབྱོར་དང་སྤྱི་ཚོགས་གོང་འཕེལ་དོ་སྙོམས་མེད་པ་དང་འཚོ་བའི་ཆ་རྐྱེན་ལ་ཧེ་བག་ཆེན་པོ་ཡོད། གྲོང་གསེབ་ཀྱི་འཚོ་སྡོད་ཁོར་ཡུག་འཛུགས་སྐྲུན་དང་ཁོར་ཡུག་ཕྱོགས་བསྡུས་བཅོས་སྐྱོང་བྱེད་པའི་བརྒྱུད་རིམ་ནང་རང་ལྗོངས་ཀྱིས་ཞིང་ཁུལ་དང་འབྲོག་ཁུལ། ནགས་ཁུལ་བཅས་ཀྱི་ཁྱད་ཆོས་དང་ལྟེ་བའི་ས་ཁུལ་དང་མཐའ་མཚམས་ས་ཁུལ་གྱི་དོན་དངོས་ལ་གཞིགས་ནས་ཡུལ་བབ་དང་བསྟུན་པ་དང་རིགས་དབྱེ་མཛུབ་ཁྲིད་བྱས་ཏེ་ཁག་སོ་སོར་ཇུས་འགོད་ཇུས་གཞི་དང་ལས་ཀའི་ཚད་གཞི་མི་འདྲ་བ་བཟོས་ཡོད།
ལྷོ་ཁ་གྲོང་ཁྱེར་གོང་དཀར་རྫོང་རྣམ་རྒྱལ་ཞོལ་ཤང་གླང་ཐང་གྲོང་ཚོ་དེ་ཡར་ཀླུང་གཙང་པོའི་ཆུ་ལག་སྟེ་ཆུ་རྒྱང་གི་འགྲམ་དུ་གནས་ཡོད་པ་དང་། དེ་སྔ་གྲོང་ཚོའི་གད་སྙིགས་ཚང་མ་ཐད་ཀར་གཙང་པོའི་ནང་གཡུགས་ཀྱི་ཡོད། གྲོང་གསེབ་ཀྱི་འཚོ་སྡོད་ཁོར་ཡུག་འཛུགས་སྐྲུན་དང་ཁོར་ཡུག་ཕྱོགས་བསྡུས་བཅོས་སྐྱོང་ལས་གཞི་ལག་བསྟར་བྱས་ཚུན། རིམ་ཁག་ཚན་པས་འབད་བརྩོན་བྱས་པ་བརྒྱུད་ད་ཆ་གྲོང་ཚོའི་གད་སྙིགས་བླུགས་སྒམ་དང་གད་སྙིགས་དབོར་འདྲེན་རླངས་འཁོར། གད་སྙིགས་སྦས་ས་སོགས་རྨང་གཞིའི་སྒྲིག་བཀོད་འཐུས་ཚང་བྱུང་ཡོད། གླང་ཐང་གྲོང་ཚོའི་ཏང་ཀྲེ་པུའི་ཧྲུའུ་ཅི་ཚེ་རིང་དོན་གྲུབ་ནས། ང་ཚོའི་གྲོང་ཚོའི་འཚོ་སྡོད་ཁོར་ཡུག་རྣམ་གྲངས་དེ་སྤྱི་ལོ་2012ལོར་ལག་བསྟར་བྱས་པ་དང་སྔ་རྗེས་སུ་མ་དངུལ་སྒོར་ཁྲི་ཚོ་100བཏང་ཡོད། གྲོང་ཚོའི་ནང་ད་དུང་སྔོ་ལྗང་དང་མཛེས་བཟོ། འཕྲོད་བསྟེན་བཅས་དུད་ཚང་སྒོ་འགྲམ་གྱི་འགན་ལེན་གསུམ་ལག་བསྟར་བྱས་ནས་མང་ཚོགས་ཚོས་རང་རྟོགས་ངང་གྲོང་ཚོའི་ཁོར་ཡུག་ལ་གཅེས་སྐྱོང་བྱེད་དུ་བཅུག་གི་ཡོད་ཅེས་བཤད།
རང་སྐྱོང་ལྗོངས་བདེ་སྡོད་གཞུང་ལས་ཁང་གི་ཀྲུའུ་རེན་གཞོན་པ་ཚེ་རིང་རྣམ་རྒྱལ་གྱིས་གྲོང་གསེབ་ཀྱི་འཚོ་སྡོད་ཁོར་ཡུག་འཛུགས་སྐྲུན་བརྒྱུད། སྐྱེ་ཁམས་ལེགས་པ་དང་ཁོར་ཡུག་མཛེས་པ། གཙང་སྦྲ་དོད་པ། མི་རིགས་ཀྱི་ཁྱད་ཆོས་ལྡན་པ་བཅས་ཀྱི་མཛེས་སྡུག་ལྡན་པའི་གྲོང་ཚོ་འབོར་ཆེན་ལྗོངས་ཡོངས་ཀྱི་ས་ཆ་མང་པོར་ཁྱབ་ཡོད། གོམ་སྟབས་རྗེས་མར་རང་ལྗོངས་ཀྱིས་ད་དུང་སྲིད་གཞུང་གི་རྒྱབ་སྐྱོར་དང་གྲོང་མིའི་རང་སྐྱོང་། ཁྲོམ་ར་ཅན་གྱི་འཁོར་རྒྱུགས་བཅས་ཟུང་འབྲེལ་བྱེད་པའི་དུས་མཇུག་གི་འཁོར་རྒྱུགས་དང་དོ་དམ། སྲུང་སྐྱོང་བཅས་ཀྱི་ཕུགས་ཕན་ལམ་སྲོལ་འཚོལ་ཞིབ་བྱས་ཏེ་གྲོང་གསེབ་གསར་པ་དེ་དཔལ་འབྱོར་དང་སྤྱི་ཚོགས་གོང་འཕེལ་གྱི་གྲུབ་འབྲས་མངོན་པར་བྱེད་པའི་སྐར་ཁུང་ལྟ་བུ་ཞིག་ཏུ་འགྱུར་བ་བྱེད་རྒྱུ་ཡིན་ཞེས་གསུངས།།

robotstxt: allowed

filter: keep


text:
རྩོམ་པ་པོ།   ཁང་གསར་ཚེ་དབང་རིག་འཛིན།དུས་ཚོད།   2018-01-10རྩོམ་ཁུངས།
༡
ལོ་དེ་ནི་བསམ་སྒྲོན་གནས་ལ་སོང་བའི་ལོ་ཐོག་མ་ཡིན་ལ། སྡེ་བ་སྟོད་སྨད་ཀྱི་གསར་བུ་ཤ་དར་ཁྲག་དར་མང་པོ་ཞིག་གིས་ཁ་ཆུ་ཤོར་ཞིང་། མོར་སྐད་ཆ་ཚིག་གཅིག་གམ་ཡང་ན་ཐག་ཉེར་བཅར་ནས་བལྟ་ཙམ་བྱེད་པའི་གོ་སྐབས་ཙམ་ཡང་ཨེ་འཐོབ་བལྟ་བའི་མཛེས་མ་བསམ་སྒྲོན་གསར་བུ་གཅིག་ལ་དབང་སོང་བའི་ལོའང་རེད། དེ་བཞིན་དུ་མིག་གིས་སྐད་ཆ་བཤད་ཅིང་མཆུ་ཡིས་སྙིང་ལ་གཙག་པ། གཟུགས་ཀྱིས་སེམས་པ་སྦྲིད་པའི་མཛེས་མ་དེ་ཉིད་ཆུང་མར་ཐོབ་ན་ཅི་མ་རུང་སྙམ་མཁན་ཚོའི་མཛེས་སྡུག་གི་རྨི་ལམ་གྱི་རྒྱུན་ཆད་པའི་ལོའང་རེད།
མོ་རང་གནས་ལ་འགྲོ་ཡུལ་ནི་ཁོ་ཚོའི་སྡེ་བ་དང་ཐག་ཅུང་རིང་བའི་སྡེ་བ་གཞན་ཞིག་སྟེ། མོའི་ཨ་ཕའི་མནའ་ཡ་ཚང་རེད། མོའི་ཨ་ཕ་དང་མནའ་ཡ་དེ་གཉིས་ལ་འདང་ཆེ་བས་མོ་རང་ཆུང་དུས་ནས་མནའ་ཡ་དེ་ཁོ་ཚང་ལ་འོང་ནས་ཞག་སྡོད་བྱེད་པ་དང་། ཡང་མཚམས་རེར་ཨ་ཕ་དེ་བ་ཚང་ལ་སོང་ནས་ཉིན་ཁ་ཤས་སྡོད་པ། ཁོ་གཉིས་འགྲོགས་ནས་ཚོང་ཙག་ཙིག་བྱེད་པའམ་རི་དྭགས་རྔོན་དུ་འགྲོ་སྲིད། བསམ་སྒྲོན་གྱིས་ཨ་ཕའི་མནའ་ཡ་ཤེས་པར་མ་ཟད། དེ་བ་ཚང་ལ་བཟའ་ཚང་ཅི་ཡོད་དང་། བུ་དང་བུ་མོ་དུ་ཡོད། བྱིས་པ་ཚོའི་གཤིས་ཀ་ག་འདྲ་ཡིན་པ་སོགས་ཀྱང་ཁོ་གཉིས་ཀྱི་ཁ་བརྡ་ལས་ཕལ་ཆེར་ཤེས། དེ་བས་བསམ་སྒྲོན་གྱི་བྱིས་དུས་སུ་ཨ་ཕའི་མནའ་ཡ་ཡིས་སྐད་ཆ་འདི་འདྲ་གླེང་ཡོད་དེ། “ ཁྱེད་ཚང་གི་བུ་མོ་ཆེ་བ་དང་ངེད་ཚང་གི་བུ་ཆེ་བ་གཉིས་ཀྱིས་གཉེན་བསྒྲིག་ན་ག་འདྲ་འདུག ”“ བྱིས་པ་གཉིས་ན་ཟླའང་ཡིན་པས་ཧ་ཅང་འཚམ་པོ་རེད་འདོད ”“ དངོས་གནས་བཤད་ན་ཁྱེད་ཚང་གི་བུ་མོ་འདི་ལག་ཆགས་ཚེ་མཛེས་མ་ཡིད་དུ་འོང་བ་ཞིག་ཡིན་ཁོ་ཐག་རེད། ངེད་ཚང་གི་བུའི་གསར་ཉམས་ཀྱིས་ཁྱེད་ཚང་གི་བུ་མོ་ལ་དོ་དཀའ་རྒྱུ་རེད། ཧ་ཧ ” ཨ་ཕའི་མནའ་ཡའི་སྐད་ཆ་དེ་དག་ནི་མ་འོངས་སྔོན་དཔོག་གི་ལུང་བསྟན་ལྟར།བསམ་སྒྲོན་གྱི་མི་ཚེའི་ལས་དབང་ལ་འཕྲད་སོང་། ལོ་དེར་མོ་རང་ཨ་ཕའི་མནའ་ཡ་ཚང་གི་སྲུ་མོར་གྱུར་སོང་། སྦྲ་སར་གྲུ་བཞིའི་ཆོན་ཐག་བརྐྱངས་ཤིང་། རྟ་ནོར་ལུག་གསུམ་གྱིས་མཐའ་འཁོར་བརྒྱན་པའི་བསམ་གཏན་ཚང་ཞེས་པའི་ཁྱིམ་ཚང་གཞན་གྱིས་ཡིད་སྨོན་འཆོར་ས་ཞིག་ཏུ་གྱུར། ལྷག་པར་དུ་བསམ་སྒྲོན་གྱི་མི་སེམས་འཕྲོག་པའི་མཛེས་སྡུག་གི་སྐྱེ་གཟུགས་དང་ཟོར་ཡངས་པའི་སྒོ་ཕྱི་ནང་གི་ལག་ལས་ཀར་སྡེ་མི་ཚོས་ཡིད་སྨོན་དང་ཕྲག་དོག་བྱེད།
དབྱར་གསུམ་དུ་ལྷ་ལུང་སུམ་མདོ་དང་། སྟོན་གསུམ་དུ་ན་རིང་ལུང་ཕུག དགུན་གསུམ་དུ་བརྒྱ་དར་ལུང་བ། དཔྱིད་གསུམ་དུ་གཡུ་རྩེའི་རི་འདབས་སོགས་སུ་མཚེར་ས་སྤར་ཏེ་ལོ་ཡི་འཁོར་མོ་མང་པོ་ཡུན་གྱིས་འདས་ཤིང་། ལས་ལ་བརྩོན་པའི་བཟའ་ཟླ་ཟུང་གི་ལག་ལས་ཀ་ལས་རྟ་ནོར་ལུག་གསུམ་གྱི་འཕེལ་ཁ་གཞན་ལས་རྒྱས་ཏེ་སྡེ་བའི་ནང་གི་ཕྱུག་པོར་ཆགས། གཉེན་སྒྲིག་བྱས་པའི་ལོ་གཉིས་པར་བུ་ཕྲུག་ཐོག་མ་སྐྱེས་པ་ནས་ལོ་གཉིས་རེའི་མཚམས་ནས་བུ་ཕྲུག་རེ་སྐྱེས་ཏེ། མཐར་བྱིས་པ་ཆེ་ཆུང་ལྔ་ཅན་གྱི་ཁྱིམ་ཚང་ཞིག་ཏུ་གྱུར། དེའི་ཕྱིར་དཔྱིད་གསུམ་དུ་ཁོ་ཚང་གི་ཁྱི་མོ་དམར་མོའི་ཁྱི་ཕྲུག་བཞིན་བྱིས་པ་ཚོ་ནི་སྒོ་ཕྱི་ནང་དུ་ཐ་ར་ར་བྱེད་ལ། སྦྲའི་ཐག་ཉེ་ས་ཡོངས་རྫོགས་ཁྱི་ཕྲུག་ཚོའི་སྐྱག་པས་སྦགས་ཏེ་ནག་ཐ་རེར་གྱུར་ཡོད།
ཁྱི་མོ་དམར་མོ་གཟུགས་ཆེ་ཞིང་ཧ་ཅང་བཙན་ལ་ཁྱི་རྒྱུད་གྲགས་ཆེན་ཞིག་ཡིན་པས་བསམ་གཏན་གྱིས་ལུག་གཉིས་སྦྱིན་ནས་སྡེ་བ་གོང་མ་ནས་ཉོས་འོང་བ་རེད། ཁྱི་མོ་དམར་མོ་སྤྱང་ཁྱིར་གྲགས་ཆེ་བས་ལོ་རེ་རེའི་ཁྱི་ཕྲུག་དག་ལག་ཅུང་ཆགས་ཚེ་སྡེ་མི་དག་གིས་ཁྱི་ཕྲུག་བསླངས་ཏེ་ཁྱེར་འགྲོ། ཡིན་ནའང་ལོ་རེའི་དཔྱིད་ཀ་རེ་རེར་ཁྱི་མོ་དམར་མོ་ནི་ཕྲུ་གུའི་མཛོད་ཅིག་ལྟར་ཁྱི་ཕྲུག་བཞི་ལྔ་རེ་སྐྱེ་ཞིང་། བྱིས་པ་ཚོས་ཁྱི་ཕྲུག་ལ་ཧ་ཅང་དགའ་བོ་བྱེད། “ ཁྱི་ཕྲུག་དམར་རིལ་ངའི་ཡིན ”“ ཁྱི་ཕྲུག་རྒྱ་མིག་ངའི་ཡིན ”“ ཁྱི་ཕྲུག་ནག་རིལ་ངའི་ཡིན ” ཞེས་བྱིས་པ་ཚོས་འཕྲོག་རྩོད་བྱེད་ལ། ཁྱི་ཕྲུག་པང་ནས་འོ་བྱེད་པ་དང་། རང་གི་དཀར་ཡོལ་ནང་གི་ཟས་ཁྱི་ཕྲུག་ལ་ལྡག་ཏུ་འཇུག་པ། ཐ་ན་མཚམས་རེར་མཚན་མོར་ཁྱི་ཕྲུག་རུམ་ནས་ཉལ་རྒྱུ་ལའང་དགའ། མཚམས་རེར་ཁྱི་ཕྲུག་གིས་མལ་སའི་ནང་དུ་གཅིན་གཏོང་བའི་གནས་ཚུལ་ཡང་ཡོད་མོད་ཁོ་ཚོས་ཕྱི་ཉིན་གྱོན་པ་ཉི་མར་སྐེམ་དུ་འཇུག་པ་ལས་བཙོག་སྣང་མི་སྐྱེ། བྱིས་པ་ཚོའི་ཨ་ཕས “ ཁྱི་ཕྲུག་ཚོར་འོ་མ་བྱེད། བཙོག་པ་ལ་ཨང་། ཁྱིས་མི་ཡི་སྐྱག་པ་ཟ་བ་རེད ” ཅེས་ངོ་གནག་ཏེ་བྱིས་པ་ཚོར་འཇིགས་སྣང་ངམ་བཙོག་སྣང་རེ་སློང་མོད། ཁོ་ཚོས་ཨ་ཕའི་མི་རིག་ས་དང་མི་ཤེས་ས་ནས་ཁྱི་ཕྲུག་ལ་འབྲེལ་བ་ཟབ་མོ་བྱེད། བསམ་སྒྲོན་ནི་དེ་ལས་ལྡོག་སྟེ་ཁྱི་ལ་དགའ་བོ་བྱེད་མཁན་ཞིག་ཡིན། མོས “ གསོན་མི་ལུས་ལེན་ཁར་ཁྱི་ལུས་ལེན།ཤི་དམྱལ་བར་འགྲོ་ཁར་དཔོན་ལུས་ལེན། ཞེས་ཟེར་བ་མིན་ནམ། ཁྱི་འདི་ཚོ་སྙིང་རྗེ་མི་ལུས་ཤིག་ལེན་ལ་ཁད་ཡིན་དུས་དུད་འགྲོའི་ལུས་བླངས་པ་ཡིན་ངེས་ལ།དེའི་ནང་ནས་ཀྱང་ང་ཚོའི་ལག་ལ་ལྟ་མཁན་གྱི་ལུས་ཤིག་བླངས་པ་རེད ” ཅེས་བྱམས་བྱམས་བྱེད། དེའི་ཕྱོགས་ནས་བཟའ་ཟླ་གཉིས་ཀྱི་བར་མཚམས་རེར་ཁ་རྩོད་ཆུང་ཆུང་རེའང་ཤོར་འགྲོ་སྟེ། བསམ་གཏན་གྱིས “ ཁྱོད་ཀྱིས་ཁྱི་ལུས་ནི་མི་ལུས་ལེན་ཁར་བླངས་པ་ཡིན་པ་ཇི་ལྟར་ཤེས་པ་ཡིན ” ཞེས་པ་ན།བསམ་སྒྲོན་གྱིས “ གསོན་མི་ལུས་ལེན་ཁ་ཁྱི་ལུས་ལེན་ཟེར་སྲོལ་ཡོད་པ་མིན་ནམ། འོ་ན་ཁྱོད་ཀྱིས་མི་ལུས་ལེན་ཁ་མིན་པ་ཇི་ལྟར་ཤེས”ཞེས་ལྡོག་འདྲི་བྱེད། “ ཟེར་སྲོལ་དེ་སངས་རྒྱས་ཀྱི་གསུངས་བསླུ་བ་མེད་པ་ཡིན་ནམ ” ཞེས་ལབ་པ་ན། བསམ་སྒྲོན་གོམ་གང་ཕྱིར་ནུད་མི་བྱེད་པར། “ ཟེར་སྲོལ་དེ་སངས་རྒྱས་ཀྱི་གསུངས་བསླུ་མེད་མིན་པ་ཁྱོད་ཀྱིས་ཤེས་ན་ཤོད་དང ” ཞེས་ཡང་བསྐྱར་ལྡོག་འདྲི་འཕངས་པ་ན། དེ་དུས་བསམ་གཏན་ལ་རེ་ཞིག་ཅི་ཡང་ལབ་རྒྱུ་མེད་པར་གྱུར་འགྲོ། ཁྱི་མོ་དམར་མོ་དང་ཁྱི་རྒྱ་ནག་གཉིས་ཀྱིས་མཉམ་དུ་ཟུག་སྐད་བསྒྲགས། “ བྱིས་པ་ཚོ་ལྟོས་དང་འགྲུལ་བ་འོང་བཞིན་པ་མིན་ནམ ” ཞེས་སྦྲ་ནང་ནས་ཕྱི་ལ་བོས།བྱིས་པ་ཚོ་ཁྱི་ཕྲུག་དག་དང་མཉམ་དུ་ས་ལྡིང་གནམ་ལྡིང་གི་རྩེད་མོར་གཡེང་བས་ཁྱིམ་ནང་གི་ཨ་མའི་སྐད་མ་གོ བསམ་གཏན་བཟའ་ཟླ་གཉིས་གཅིག་རྗེས་གཉིས་མཐུད་ཀྱིས་སྒོར་བུད་དེ་སྒོ་ཁྱི་གཉིས་ཀྱི་ཟུག་ཕྱོགས་ལ་བལྟས་པ་ན། མར་ཕྱོགས་ཀྱི་སྒུར་ཐོག་ནས་སྐྱ་མི་ཞིག་ཁོ་ཚང་གཟས་ཏེ་འོང་གིན་འདུག
“ ཡ་དཀའ་ཨེ་ཐལ ”“ མ་དཀའ་ཐལ ”“ བོབས་དང་བོབས་དང ”“ ཁྱི་གཉིས་མི་ཤོར་རམ ”“ མི་ཤོར། མི་ཤོར ”“ ཡ་རྒྱ་ནགདམར་མོ་ཁ་རོག ” ཅེས་བསམ་སྒྲོན་སྒོ་ཁྱི་གཉིས་ཀྱི་ཟུར་དུ་སོང་ནས་ཁྱི་བཀག བསམ་གཏན་གྱིས་འགྲུལ་བའི་རྟ་ཁ་བླངས་ནས་རྟ་བཏགས། འགྲུལ་བས་སྒོ་ཁྱི་གཉིས་ལ་བལྟ་ཞོར་མགྱོགས་མྱུར་གྱིས་སྦྲ་སྒོའི་ཕྱོགས་སུ་སོང་།ཞོར་དུ་བྱིས་པ་དང་ཁྱི་ཕྲུག་གིས་ཐ་ར་ར་བྱེད་པར་མིག་མདའ་ཞིག་འཕངས། བསམ་གཏན་གྱིས་གླང་ཆ་ལས་བྱང་སྟན་གྲུ་བཞི་ཞིག་བླངས་ནས་ཡ་ཁྱིམ་གྱི་གོ་ཁར་སྟན་ཞོར “ ཡ་སྡོད་དང་།སྡོད་དང་། མ་གྲང་ངམ ” ཞེས་ལབ། “ འོ་ཡ། མ་གྲང་། མ་གྲང་། ད་ལྟ་ནམ་ཟླ་ཇེ་ལྷོད་དུ་རབ་ཅིག་སོང་འདུག ” བསམ་སྒྲོན་གྱིས་མ་ཁྱིམ་ནས་འགྲུལ་བར་དཀར་ཡོལ་བཀྲུས་ནས་ཇ་ཁ་བྱས་ཏེ་སྒྱེད་པའི་སྟེང་ནས་ཕར་བསྲིངས་ཞོར “ ཇ་འཐུང་དང་”ཞེས་འཛུམ་དཀར་བསྟན། འགྲུལ་བ་དེ་ནི་སྔོན་ཆད་བསམ་སྒྲོན་མོ་གསར་ཡིན་དུས་སེམས་ཤོར་མཁན་གྱི་གྲས་ཤིག་ཡིན་ཞིང་། མོའི་ལག་ནས་ཇ་ལེན་ཞོར་གདོང་ལ་བལྟ་ཙམ་བྱས་ནས་སེམས་སུ “ མོ་རང་ད་ལྟ་བྱིས་པ་དེ་འདྲའི་མང་པོ་ཞིག་གི་ཨ་མར་གྱུར་ཡོད་ནའང་ད་དུང་སྔོན་གྱི་མཛེས་སྡུག་གི་ཤུལ་ལུས་འདུག མཛེས་མ་ལ་འདྲ་རྒྱུ་མི་འདུག་ཨང་སྙམ ” ཞོར་ཇ་འཐུང་།བསམ་གཏན་དང་ཁ་བརྡ་སྣ་ཚོགས་ལབ་ཞོར་མ་ཁྱིམ་ན་བྲེལ་གྱིན་པའི་བསམ་སྒྲོན་གྱི་གདོང་ལ་ཡང་ཡང་མིག་གི་མདའ་མོ་ཤོར།
འགྲུལ་བས་ཁོ་ཚང་ལ་ཁྱི་ཕྲུག་གཉིས་བསླངས།འགྲོ་ཁར་ཁྱི་ཕྲུག་གཉིས་ཀ་རུམ་དུ་བཅུག་ནས་རྟ་ཞོན།ཁོས་བསམ་གཏན་བཟའ་ཟླ་གཉིས་ལ “ ཁ་དྲོ། ཁྱི་ཕྲུག་འདི་གཉིས་དངོས་གནས་གཅེས་པོ་འདུག ”བསམ་གཏན་གྱིས “ དེར་ཅི་སྐྱོན། ངེད་ཚང་ལ་ཡོད་པ་ནི་ཁྱི་ཕྲུག་དང་བྱིས་པ་རེད། ཧ་ཧ ”“ ཧ་ཧ”འགྲུལ་བས་ཡང་བསྐྱར་བསམ་སྒྲོན་གྱི་གདོང་ལ་བལྟས་ནས་བུད་སོང་། སྒོ་ཁྱི་གཉིས་ཀྱིས་འགྲུལ་བའི་རྗེས་སུ་ཟུག་སྐད་དྲག་པོ་འབྱིན་བཞིན་སྐོར་འཐེན་བྱེད། ལྷག་པར་དུ་ཁྱི་མོ་དམར་མོས་རང་གི་ཕྲུ་གུ་གཉིས་ཁྱེར་སོང་བ་མཐོང་བས་ཞེ་སྡང་དྲག་པོས་ས་ལ་སྡེར་མོ་བགྲད་ནས་འགྲུལ་བའི་རྗེས་སུ་འཐེན།བྱིས་པ་ཚོས་གདོང་གནག་ནས་སྡོད་པར་བྱེད། ནམརྒྱུན་དཔྱིད་དུས་སུ་ཁྱི་ཕྲུག་ཚོ་ལག་ཆགས་ཚེ་འགྲུལ་བ་མང་པོ་འོང་ནས་ཁྱི་ཕྲུག་རེ་རེ་བཞིན་རུམ་དུ་བཅུག་ནས་བུད་འགྲོ་ལ། དེ་དུས་བྱིས་པ་ཚོའི་སེམས་ཁམས་མི་སྐྱིད་པར་བཟོ་འགྲོ། འགྲུལ་བར་ཁྱི་ཕྲུག་གཉིས་ཐོབ་པས་དགའ་བ་དང་། ཆུང་དུས་ཀྱི་ཞེ་ཤོར་སའི་མཛེས་མའི་ལུས་ལ་ཞིབ་ལྟ་ཐུབ་པས་ཚོར་བ་མཚར་བོ་བསླངས་བ་སོགས་ཀྱིས་གླུ་ཆུང་ལེན་གྱིན་རྟ་ལ་ཡོབ་རྡེབ་བྱས་ནས་མྱུར་བར་སྒུར་དེའི་ཕག་ཏུ་ཡལ་སོང་།
༢
སྐད་ཅིག་ཀྱང་སྡོད་དུ་མེད་པའི་དུས་ཀྱི་འཁོར་བསྐྱོད་ཀྱིས། བསམ་གཏན་བཟའ་ཟླ་གཉིས་ཀྱི་གདོང་ལ་ལོ་ཟླའི་གཉེར་རིས་ཟབ་མོ་རེ་འཐེན་ཟིན་ལ། ཁྱི་མོ་དམར་མོའི་ཕྲུ་གུ་ཚོ་དང་མཉམ་དུ་ཐ་ར་ར་བྱེད་པའི་བུ་ཕྲུག་ཚོ་ནི་ལང་ཚོ་དར་ལ་བབས་པའི་གཞོན་ནུ་རེ་རེར་གྱུར་ཟིན། སྡེ་བའི་མི་ཚོས “ བསམ་གཏན་ཚང་གི་བྱིས་པ་ཚོ་བསམ་སྒྲོན་ལ་རིག་འདུག ”“ བསམ་གཏན་ཚང་གི་བུ་མོ་ཞིག་ངེད་ཚང་གི་སྲུ་མོར་ལོན་ན་ཇི་འདྲའི་ལེགས་ཨང ” ཞེས་གླེང་གིན་ཡོད་ལ།གསར་བུ་ཚོས “ ངས་བསམ་གཏན་ཚང་གི་བུ་མོ་བདེ་སྐྱིད་ལ་ཚིག་ཅིག་བཤད་ཡོད ” དང་།ངས “ བསམ་གཏན་ཚང་གི་བུ་མོ་སྒྲོལ་མར་དུས་ཆད་བཏབ་ཡོད ” སོགས་བདེན་པ་ཡིན་མིན་གྱི་ལབ་གང་མང་རྒྱག
ལོ་དེ་དག་གི་སྐབས་འགའ་རེར་ཡུལ་ཚོ་གྲོང་རྡལ་དུ་སྡེ་བ་སོ་སོའི་ཁྱིམ་ཚང་རེའི་མི་གཅིག་རེ་ཅིས་ཀྱང་ཐོན་དགོས་ཞེས་བརྡ་བཏང་བ་ལྟར་ཚོགས་འདུ་འཚོགས། ཚོགས་འདུའི་སྟེང་དུ་ཏང་དང་རྒྱལ་ཁབ་ཀྱི་ཡིག་ཆ་མང་པོ་སྒྲོག་འདོན་བྱས་ཤིང་། དམངས་ཕན་གྱི་སྲིད་ཇུས་མང་པོ་བསྒྲགས། ལྷག་པར་དུ་ལྭ་རིང་དཀར་པོ་གྱོན་པའི་སྨན་པ་ཚོས། “ ད་ལྟ་ང་ཚོའི་ས་ཆར་ཐུམ་འབུའི་ནད་ཅེས་པའི་མཆིན་པའི་འགོས་ནད་ཚབས་ཆེན་ཞིག་འབྱུང་བཞིན་ཡོད་ལ། དེ་ནི་གཙོ་བོ་གཙང་སྦྲ་ཞན་པ་དང་། ཁྱི་ལ་བསྟེན་ནས་འགོས་པ་ཡིན་པས། འབྲོག་དམངས་དག་གིས་ཁྱི་ལྟོ་སྡུད་པ་དང་ཁྱི་ལ་འབྲེལ་འདྲེས་བྱེད་པའི་སྐབས་དག་ཏུ་གཙང་སྦྲར་ཧ་ཅང་གཟབ་དགོས་ཤིང་། ཁྱི་ལུད་ས་འོག་ཏུ་སྐུང་དགོས་པ་དང་། ཁྱི་ལ་འགོག་སྨན་ལྡུད་པ་དང་འགོག་ཁབ་རྒྱག་དགོས ”“ དཔེར་ན། ཁྱི་ལུད་དང་ཁྱི་གཅིན་གྱིས་ས་གང་སར་སྦགས་ཡོད་པ། ཐང་གི་འཇག་མ་དང་ཤིང་སོགས་གང་འདོད་དུ་ཁ་ནང་དུ་ལེན་མི་རུང་། བྱིས་པ་ཚོས་ཁྱི་ཕྲུག་ལ་འོ་བྱེད་པ། ཁྱི་ལ་དཀར་ཡོལ་ལྡག་ཏུ་འཇུག་མི་རུང་བ། ཁྱི་ལྟོ་བཟོ་བ་དང་སྡུད་པ་སོགས་ཀྱི་སྐབས་སུ་མཉམ་འཇོག་གང་ལེགས་བྱེད་དགོས། ལྷག་པར་དུ་ཁྱི་ལ་དཔྱིད་དུས་སྒོ་ཕྱུགས་ངན་པ་ཤི་བའི་ནང་ཁྲོལ་ཟ་རུ་འཇུག་མི་རུང་།ཐུམ་འབུའི་ནད་འབུ་ཕྲ་མོ་ནི་སྒོ་ཕྱུགས་ཀྱི་དོན་སྣོད་དུ་ཡོད་པས། དེ་ཁྱི་ཡིས་ཟོས་རྗེས་རིམ་བཞིན་ལག་ཆགས་ཤིང་ཁྱི་ལུད་ལས་མར་བཏང་བས་ས་ཆུ་སྦགས་པ་མིའི་ཁ་རུ་སོང་བ་ལས་འགོ་མཆེད་བྱེད་པ་རེད ” སོགས་མང་པོ་ཞིག་ལབ་སོང་། ཨ་ཡེ་བསམ་སྒྲོན་གྱིས་དེ་དག་གོ་བ་ན “ ཧོ་ཧོ་ཡ། མྱི་ལ་ཁབ་རྒྱག་ཞེས་པ་ཞིག་གོ་བ་ལས་ཁྱི་ལ་ཁབ་རྒྱག་ཟེར་བ་ཞིག་གོ་མ་མྱོང ”“ བྱི་ལས་རང་གི་ལུད་ས་རུ་སྦ་བ་ལས། གཞན་འཇིག་རྟེན་འདིར་ལུད་སྦ་མཁན་ཞིག་མེད་ལ། ཁྱི་སྐྱག་གིས་གང་སར་ཁྱབ་ཡོད་པས་སུ་ཞིག་གིས་དེ་དག་བཙལ་ནས་ས་རུ་སྦ་སྲིད་དམ།ཁོམ་སོང་བའི་མི་དེ་འདྲ་གང་ན་སྲིད ”“ འབྲོག་པའི་ཐུར་མ་ཐང་ན་ཡོད་པའི་གཏམ་དཔེ་ལྟར་ཐང་གི་ཤིང་ནི་ཐུར་མ་བྱས་ཤིང་། རྩྭ་འཇག་མ་སོ་འབྲུ་བྱས་ཏེ་གནའ་ནས་ད་ལ་ཐུག་གི་བར་འོང་བ་རེད། ཁོ་ཚོར་ཁ་ཁོམ་སོང་བ་ལས་ད་སྔ་རྩྭ་འཇག་མས་མི་ཞིག་བསད་སོང་བ་གོ་མ་མྱོང ” ཞེས་གོས་དཀར་གྱོན་པའི་འཕྲོད་བསྟེན་སྡེ་ཁག་གི་མི་ཚོའི་བཤད་པའི་སྐད་ཆ་རྣ་རྒྱབ་ཀྱི་རླུང་བུར་བཏང་།
བསམ་གཏན་ཚང་ལ་བུ་ཕྲུག་ལྔ་ཡོད་པའི་ཆེ་བ་ནི་བུ་ཡིན་པ་ལས་གཞན་བཞི་བོ་བུ་མོ་ཡིན། བུ་ཚེ་དཔལ་ཕོ་ལོ་ཉི་ཤུ་རྩ་བཞིར་སོན་པའི་ལོ་དེར་སྡེ་བའི་ནང་གི་བུ་མོ་ཞིག་བག་མར་བསུས། མི་དར་རྒྱུ་དར་གྱི་ཁོ་ཚང་ལ་མཚོན་ན། བུ་མོ་དག་གཉེན་དུ་སློང་མཁན་ཤིན་ཏུ་མང་། དེའི་ཕྱིར་བུ་མོ་དག་སྔ་གཞུག་ཏུ་སྡེ་བ་སྟོད་སྨད་ལ་བག་མར་ཕྱིན།
བུ་ཚེ་དཔལ་དང་མནའ་མ་གཉིས་ལ་བྱིས་པ་དྲུག་སྐྱེས་མོད་གཉིས་བཙས་ནས་ཟླ་ཤས་ཙམ་རེ་མ་འགོར་བར་ཤི་བས་ཁོ་ཚང་ལ་སྡུག་མི་ཆུང་བ་རེ་བཞག ལྷག་པར་དུ་ཨ་ཡེ་དང་ཨ་མྱེར་གྱུར་བའི་བསམ་སྒྲོན་དང་བསམ་གཏན་གཉིས་ཀྱི་གདོང་ལ་སྐྱོ་སྡུག་གི་གཉེར་རིས་ཇེ་མང་དུ་བཏང་། དེའི་ཁར་བུ་མོ་འབྲིང་ཆེ་གནས་ཡུལ་དེ་ནས་ཐེངས་འགའ་ལ་ཡུལ་དུ་བྲོས་ཤིང་། ཕྱོགས་གཉིས་ཀྱིས་འདུམ་འགྲིག་ཐེངས་འགར་བྱས་ཀྱང་མ་ཕན་པར་མཐར་བུ་ཕྲུག་གཉིས་ཁྲིད་ནས་ཁྱིམ་དུ་མི་ལོག་ག་མེད་བྱུང་། དོན་དག་དེའི་ཐོག་ནས་བསམ་གཏན་རྒན་རྒོན་གཉིས་ལ “ མུ་གེའི་ཁར་ཟླ་ལྷག ” ཅེས་པའི་དཔེ་ལྟར་སེམས་ངལ་ཆེན་པོ་བཟོས་པས། བསམ་གཏན་གྱིས་མཚམས་རེར “ བུ་མོ་འདི་ཁྱོད་ལ་རིག་སོང་བས། གཞན་གྱི་སྐད་ཆ་ཚིག་གཅིག་ཀྱང་མི་ཐེག་པར་རང་གིས་གང་དྲན་ལས་སྒུལ་རྒྱུ་མེད་པས་གནས་ཡུལ་ནས་ཕུད་པ་རེད ” ཅེས་ལབ་ཚེ། ཨ་ཡེ་བསམ་སྒྲོན་ཤིན་ཏུ་ཁྲོས་ནས “ ཁྱོད་ཚང་ལ་དེ་འདྲའི་ཡ་ཁོག་ལ་རྟ་རྒྱུག་ས་དང་། མ་ཁོག་ལ་ཞིང་རྨོ་ས་ཡོད་མཁན་ཏག་ཏག་ཡོད་པ་གོ་མ་མྱོང་། ཕུང་རྒན་ཁྱོད་ཀྱིས་བཤད་ཉེས་ཟེར་ཉེས་ཁོ་ན་བྱས་ཏེ་བུ་མོས་གནས་ཡུལ་མ་ཟིན་པ་རེད ” ཅེས་གཉེར་རིས་འོག་གི་མིག་གིས་སྡང་ལྟ་བྱེད་ཅིང་། དེར་བསྟུན་ནས་རླུང་ལངས་ཏེ་ལུད་པ་ལུ་ནས་ཁ་ཆུ་སྣ་ཆུ་དྲུད། ཁོག་སྟོད་ལ་ཟུག་གཟེར་གཏོང་།
“ ཨ་ཕ། ཨ་མ། ཁྱིམ་མཚེས་དག་དེ་རིང་ཡུལ་ཚོའི་སྟེང་དུ་ཁྱི་སྨན་ལེན་དུ་འགྲོ་བཞིན་འདུག་པས་ང་ཡང་འགྲོའམ ” ཞེས་ཚེ་དཔལ་གྱིས་དྲིས་པ་ན། ཨ་ཡེ་བསམ་སྒྲོན་གྱིས་བསམ་གཏན་གྱི་སྐད་ཆའི་སྔོན་ལ་བུད་ནས “ ཁྱི་ལ་སྨན་ལེན་པ་ལས། མི་ལ་སྨན་ལོངས་དང་བཟང་ས་རེད། བྱིས་པ་དག་ལ་འཆམ་པ་ཕོག་གྲངས་དེ་འདྲ་མང་འདུག ང་ལ་རླུང་སྨན་ཡང་ཟད་ལ་ཉེ་བས་དེ་དག་ཉོས་དང་འོས་འཚམས་རེད ”ཅེས་ཐག་ཆོད་པའི་སྐད་ཆ་འཕྲོ་རིམ་འཕྲོར་བཤད་འོང་བས་བཟའ་མི་གཞན་དག་ལ་ཁ་གྲགས་དབང་མི་སྟེར། ད་དུང་ཁེར་ལབ་ཀྱི་ཚུལ་དུ “ ཧིན། ཁྱི་ལའང་སྨན་ལྡུད་དགོས་ཟེར། དངོས་གནས་དུས་ནི་མི་འགྱུར་མི་རྣམས་འགྱུར་བ་ཡིན་ཞེས་གསུངས་པ་ཅིས་མ་བདེན ” ཞེས་འགྲམ་པ་གཅུས་ནས་སྒུར་རེ་སྒུར་རེ་སྒོར་བུད་འགྲོ།
༣
ཨ་ཡེ་བསམ་སྒྲོན་གྱིས་མིག་གཉིས་ཕུར་ཕུར་གྱིས་ལྷས་འདབས་ནས་ཡར་རི་སྒང་དུ་བལྟས།དངོས་གནས་འགྱུར་འདུག སྔོན་ཆད་མོ་རང་གི་དཀར་ལ་དམར་མདངས་རྒྱས་པའི་གདོང་ནི་ད་ལྟ་ནོར་གྱི་ཕོ་སུལ་བཞིན་སྔོ་ཞིང་གཉེར་མས་གང་བ་དང་། གོས་ལྗང་སྨུག་གདན་དུ་བཏིང་འདྲའི་སྤང་རི་ནེམ་ཤ་ཅན་པོ་བྲ་ས་ནག་རོག་གེར་གྱུར་ནས། མི་སྡུག་པའི་ཉམས་ཀྱིས་ཁོ་ཚང་ལ་བལྟས་འདུག མོས་གོམས་ལོབས་ལྟར་ཁ་ནང་གི་སོ་ཐར་ཐོར་དེ་འཇག་མ་ཞིག་གིས་གསེང་བར་འདོད་ནས་ཉེ་འཁོར་དུ་མིག་བཤེར་བྱས་ནའང་། ད་ནི་རྩྭ་འཇག་མ་ཡག་པོ་ཞིག་ཀྱང་འཚོལ་དཀའ་བར་གྱུར་ཡོད།
ཉིན་འགའི་རྗེས་ནས་ཨ་ཡེ་བསམ་སྒྲོན་ལ་ཚ་བ་ཡང་ཡང་རྒྱས། འཆམ་སྨན་གང་ཞིག་བཏུང་ནའང་སྔོན་ཆད་ལྟ་བུའི་ཕན་ཐོགས་མ་བྱུང་། བསམ་གཏན་གྱིས ” འདི་ལྟར་བསྡད་ན་ཡག་པོ་མི་འདུག མོ་རྩིས་ལྷ་འབེབས་གང་རུང་ཞིག་བྱས་ནས་སྨན་ཁང་དུ་འགྲོ་དགོས་པ་འདྲ། ” ཞེས་རང་གི་བཟའ་ཟླའི་ཟུར་དུ་བཅར་ནས་གྲོས་བྱས་པ་ན། “ ཐེངས་འདིའི་འཆམ་བཙོག་འདི་དངོས་གནས་དྲག་རྒྱུ་མི་འདུག ན་ནིང་ཕེབས་པའི་གྲུབ་ཐོབ་བྱ་འཕུར་ཚང་ལ་ཕྱག་མོ་ཞིག་བཏབ་ན་འགྲིག ཁོང་ནི་སྡེ་བ་སྟོད་སྨད་ཀུན་དུ་མ་འོངས་སྔོན་གཟིགས་ཀྱི་ལུང་བསྟན་གནང་མཁན་ཞིག་རེད་ཟེར་ནས་གྲགས་ཀྱིན་འདུག ཤུ ” ཞེས་བསམ་ཚུལ་བཏོན།
བུ་ཚེ་དཔལ་གྱིས་གྲུབ་ཐོབ་ལ་ཁ་བཏགས་དང་སྒོར་ལྔ་བཅུ་ཕུལ་ནས་ཨ་མར་ཕྱག་མོ་གཟིགས་སུ་བཅུག
གྲུབ་ཐོབ་ཀྱི་གསུང་བཞིན་སྐུ་རིམ་འགའ་དགོན་པར་བཅོལ་ཞིང་། ཨ་མ་ཡུལ་ཚོའི་སྨན་ཁང་དུ་བསྐྱལ་ནས་ཁབ་བརྒྱབ། ཉིན་འགར་ཁབ་བརྒྱབ་རྗེས་ཟུག་གཟེར་ཅུང་ཇེ་དྲག་ཏུ་སོང་སྟེ་ལྷོད་པོར་གྱུར་པས།མོས་ལག་ཟུང་ཐལ་མོ་སྦྱར་ནས “ གྲུབ་ཐོབ་ཀྱི་མོ་ལ་ཐོགས་པ་ཞིག་མི་འདུག ཁོང་གི་ཐུགས་རྗེ་བྱིན་རླབས་ཤིག་མ་ཆུང་ཨང ” ཞེས་ཡིད་དྭངས་པས་གསོལ་འདེབས་བྱས།
དེའི་རྗེས་ཀྱི་ཟླ་ངོ་ཁ་ཤས་སུ་ཨ་ཡེ་བསམ་སྒྲོན་གྱི་ནད་གཞི་དེ་མཚམས་རེར་ཇེ་སྡུག་ཏུ་ཕྱིན་པ་དང་།ཡང་མཚམས་རེར་ཅུང་དྲག་སྐྱེད་ལྟ་བུ་བྱུང་ནས་ཟླ་ངོ་བཞི་ལྔ་ཞིག་འདས།
བུ་ཚེ་དཔལ་གྱིས་ཐག་རིང་གི་མི་ཞིག་གི་ཁ་ནས་སྡེ་བ་གཞན་ཞིག་ཏུ་སྔགས་པ་ཞིག་ཡོད་ལ། ཁོ་ནི་མི་ཕལ་བའི་བློ་ཡིད་ལས་འདས་པའི་གྲུབ་རྟགས་སྟོན་མཁན་ཞིག་ཡིན་ཏེ། དཔེར་ན་ནད་པའི་ནད་དེ་ཁོས་ཁ་ཡིས་འཇིབ་ནས་ཁྲག་རྣག་མངོན་སུམ་གྱིས་ལེན་འགྲོ་ཞེས་པ་ཐོས། ཚེ་དཔལ་གྱིས་གནས་ཚུལ་དེ་ཨ་མར་བཤད་པ་ན། ཨ་མ་དགའ་ཐག་ཆོད་ནས “ དེས་ན་ངའི་ནད་ངན་འདི་ཁོང་ལ་འཇིབ་ཏུ་འཇུག་རྒྱུ་བྱུང་ན་ཅི་མ་རུང ” ཞེས་བུ་དང་བཟའ་ཟླའི་གདོང་ལ་བལྟས། བསམ་གཏན་དང་ཚེ་དཔལ་ཕ་བུ་གཉིས་ཀྱིས་ཁ་གང་སྔ་ཡིས “ ཁྱེད་རང་སྔགས་པ་དེར་བསྟན་འདོད་ཡོད་ན། དེ་ནི་ང་ཚོས་ཅིས་ཀྱང་འགྲོ་ཐབས་བྱེད་ངེས ”ཞེས་བཤད་པ་ན། ཨ་ཡེ་དགའ་ནས་ཁ་ཡང་ཟུམ་མི་ཐུབ་པར་གྱུར།
ཕར་བལྟས་ཚོད་ཀྱིས་སྔགས་པས་ཁྲག་རྣག་འདྲེས་མའི་ནད་དཀར་ཡོལ་ཆེན་པོ་ཞིག་གི་ཁ་གང་ལ་ཁད་ཅིག་འཇིབས་སོང་བས། ཨ་ཡེ་བསམ་སྒྲོན་གྱི་སེམས་སུ་ཁོག་ལས་ཅི་ཞིག་བླངས་ཏེ་ཡང་འབོལ་ལེར་བཏང་བའི་སྣང་བ་བྱུང་། ཡིན་ནའང་ཉིན་འགའི་རྗེས་ནས་སླར་ཡང་ཐིགས་ཆུ་ཟགས་པའི་སྣོད་ཀྱི་ཆུ་ཕོས་པ་ཡང་བསྐྱར་ཆུ་ཐིགས་ཀྱིས་གང་བ་ལྟར་ཁོག་པ་ལྗིད་ཏིག་གེར་གྱུར་བས་མི་ཚད་ཟུག་གཟེར་ནི་ཉིན་རེ་ལས་ཉིན་རེར་ཇེ་བཙན་དུ་གྱུར། “ ངའི་ནད་འདི་འདྲེ་གནས་ངན་པ་ཞིག་ཡིན་ཚོད་རེད། སྔགས་པས་མངོན་སུམ་གྱིས་དེ་འདྲའི་མོད་པོ་ཞིག་བླངས་སོང་མོད་ད་དུང་མི་ཕན་པ་འད ” ཞེས་ནད་ཀྱི་སྟེང་ལ་ཚིག་པ་ཟོས་ཤིང་འཁང་ར་བྱེད།
དེ་ལྟར་ཡུལ་ལུང་ཆུང་ཆུང་དེ་ནས་མོ་རྩིས་བྱས།སྐུ་རིམ་བསྒྲུབས། སྨན་བཏུང་། ཁབ་བརྒྱབ། སྔགས་པས་འཇིབས། བཟོད་བསྲན་བྱས་པ་སོགས་ཇི་ལྟར་བྱས་ནའང་མཐར་ཇེ་སྡུག་ནས་ཇེ་སྡུག་ཏུ་བྱིན་ཏེ་ཐག་རིང་ཞིང་ཆེན་གྱི་སྨན་ཁང་དུ་མི་སྡོད་ཐབས་མེད་དུ་གྱུར།
ཨ་ཡེ་བསམ་སྒྲོན་ཉིན་གང་བོར་རླངས་འཁོར་དུ་བསྡད་དེ་དགོང་མོར་སྨན་ཁང་ཆེན་མོ་དེར་འབྱོར།དེ་རུ་མི་ཡོད་ཚད་ལ་ན་ཚ་བྱུང་ནས་ཐོན་ཡོད་པ་ལྟར་འདུ་འཛི་ཧ་ཅང་ཆེ་བས་མོ་ཕྱོགས་གཅིག་ནས་ཧོན་ཐོར་ཞིང་། ཕྱོགས་གཅིག་ནས་སྨན་ནམ་ནད་དྲི་གང་ཡིན་མི་ཤེས་པའི་དྲི་མ་ཀླད་པར་རྒྱུག་པ་ཞིག་གིས་མོ་རླངས་འཁོར་དུ་སྡོད་པ་ལས་ཀྱང་སྐྱུག་མེར་བསླངས།
འཇིག་རྟེན་གཏམ་དཔེ་ཞིག་ཏུ “ ཡར་དྲུད་ཝྭ་རོ་བསིག་བསིག མར་དྲུད་ཁྱི་རོ་རྡེབ་རྡེབ ” ཞེས་པ་ལྟར་སྨན་ཁང་གིས་ཉིན་གཉིས་ཙམ་ལ་ཟིང་ཟིང་དང་ཧུར་ཧུར་གྱི་སྒྲ་རྣ་ལ་གཟན་པོའི་ཁྲོད་དུ། མོ་གཅེར་བུར་ཕུད་ལ་ཁད་ཀྱིས་འཕྲུལ་ཆས་སྣ་ཚོགས་སུ་གན་རྐྱལ་དང་ཁ་སྦུབས། གཡས་ལོག་གཡོན་ལོག་སོགས་མང་པོ་བྱེད་དུ་བཅུག
ཞིང་ཆེན་ན་སློབ་གྲྭར་ཡོད་པའི་ཁོ་ཚོའི་སྡེ་བའི་གསར་བུ་དེས་ལོ་ཙཱ་བྱས་པ་ལྟར་ན། ཨ་ཡེ་བསམ་སྒྲོན་གྱི་ནད་ནི་མཆིན་ནད་ཐུམ་འབུ་ཟེར་བ་དེ་རེད།དུས་འགྱངས་བྱུང་ནས་ཉེན་ཁ་ཆེན་པོར་ཐུག་ཚར་འདུག གཤགས་བཅོས་མ་བྱས་ན་ཐབས་ཤེས་མི་འདུག་ཅེས་བཤད་སོང་ཟེར། དེ་དུས་ཨ་ཡེ་བསམ་སྒྲོན་གྱི་ཀླད་པར་ཚ་ཤད་ཅིག་བརྒྱུགས། གཤགས་བཅོས་ནི་ནོར་ལུག་བཤའ་བ་བཞིན། རང་གི་ལུས་ལ་གྲི་ཡིས་བཏབ་རྒྱུ་ཡིན་པས་ཧ་ཅང་སྐྲག ལྷག་པར་དུ་མོའི་ནད་བཙོག་དེ་མཆིན་ནད་ཐུམ་འབུ་རེད་ཅེས་པའི་སྐད་ཆ་ཐོས་མ་ཐག་ཏུ། སྔོན་ཆད་སྡེ་བར་ཡུལ་ཚོའི་ལས་བྱེད་སོགས་གོང་རིམ་གྱིས་སྲིད་ཇུས་དྲིལ་སྒྲོག་བྱས་པའི་རྣམ་པ་དག་དྲན། གོས་དཀར་གྱོན་པའི་མི་ཚོས། མཆིན་ནད་ཐུམ་འབུ་ནི་ཁྱི་ལས་འགོས་པ་ཤས་ཆེ་བས། ཡུལ་མི་ཚོས་ཁྱི་དང་འབྲེལ་འདྲིས་བྱེད་སྐབས་ཉམས་འཇོག་བྱེད་དགོས་ཞེས་པའི་སྐད་ཆ་དག་གོ་བ་ན། མོས་ཧ་བགད་དང་བཅས་ཁྱི་ལ་ཁབ་རྒྱག་པ་དང་། སྨན་ལྡུད་པ། ཁྱི་ལུད་ས་འོག་ཏུ་སྦ་བ་སོགས་འཇིག་རྟེན་ན་མི་སྲིད་པ་ཞིག་རེད་འདོད་པ་སོགས་ཀྱིས་ཁོ་ཚོའི་བཤད་བཤད་ཐམས་ཅད་སྣང་མེད་དུ་བཞག་པར་འགྱོད་པ་སྐྱེ་མགོ་བརྩམས། ད་དུང་མོའི་ནད་དེ་དུས་འགྱངས་བྱུང་འདུག་ཅེས་པས།གྲུབ་ཐོབ་ཀྱི་མོ་བཏབ་པའི་ཁར་བཞག་ནས་སྨན་ཁང་ཆེ་ས་ཞིག་ཏུ་མ་སོང་བ་དང་། སྔགས་པས་ནད་འཇིབ་ཐུབ་པར་ཡིད་ཆེས་ཀྱིས་དེ་རུ་སོང་བ་སོགས་ལའང་འགྱོད་པ་ཆེན་པོ་སྐྱེས། སྔར་བྱས་ལ་འགྱོད་པ་དང་ཟུག་གཟེར་གྱི་སྡུག་བསྔལ། མཚོན་རྣོན་གྱིས་ལུས་བཤའ་རྒྱུ་ཡིན་པའི་འཇིགས་དངངས་སོགས་ཀྱིས་མོ་རང་ནད་ཁྲིའི་སྟེང་ནས་ལྷབ་ལྷབ་ཏུ་འདར། དགུན་གསུམ་ཁ་བའི་ཁྲོད་ཀྱི་རྩེབ་མ་ཐག་པའི་ལུ་གུ་བཞིན་དུ་འདར་སིག་བརྒྱབ། བུ་ཚེ་དཔལ་སོགས་འུར་ལངས་ཏེ “ ཨ་མ། ཨ་མ། ག་རེ་བྱས་སོང་ཟུག་གཟེར་ལངས་པ་ཡིན་ནམ། གང་ནས་མི་བདེ་བར་འདུག ” ཅེས་མོའི་མགོ་བོ་བསྐྱོར། མོ་ངག་འདར་ནས་སྐད་ཆ་མི་ཐོན། ཟུག་གཟེར་ལངས་པ་མ་རེད་ཅེས་པའི་བརྡར་མགོ་བོ་འཕྲེད་དུ་གཡུག་ནའང་ནད་གཡོག་ཚོས་མོའི་ལུས་ཡོངས་ཀྱི་འདར་སིག་རྒྱག་བཞིན་པས་མགོ་བོ་གཅིག་པུས་བསྟན་པའི་བརྡ་དེ་མ་གོ ལ་ལས་མྱུར་དུ་སྨན་པར་བོས་ཟེར། ལ་ལས་བདུག་པ་བདུག་ཟེར། འུར་འུར་ཟིང་ཟིང་གི་སྐབས་དེར་མོ་ཇེ་ལྷོད་དུ་སོང་། རྒད་པོ་བསམ་གཏན་གྱིས་དབུགས་རིང་ཞིག་བཏོན་ནས་དོན་སྙིང་ཁ་རུ་ཐོན་ནམ་སྙམ་པའི་སེམས་ཁམས་མར་ཕབ་ཐབས་བྱས།ནད་གཡོག་ཚང་མའི་གདོང་གི་བྲེད་ཤའང་ད་གཟོད་མར་ཅུང་ཞིག་འཇགས།
སྐབས་དེ་ནས་བཟུང་བསམ་སྒྲོན་གྱི་སེམས་སུ་སྨན་ཁང་ནི་འཆི་བདག་གཤིན་རྗེའི་བཙོན་ར་དང་།གོས་དཀར་གྱོན་པའི་སྨན་པ་དག་ནི་ཨ་བ་གླང་མགོ་ཅན་སོགས་ལས་མཁན་དག་ལྟ་བུའི་འཇིགས་སྐྲག་གི་འདུ་ཤེས་ཤིག་གིས་མངགས་པར་མི་བྱེད། དེའི་ཕྱིར་མཚན་མོར་གཉིད་ཡག་པོ་མི་འོང་ལ། གལ་ཏེ་གཉིད་ཐུན་ཐུང་ཐུང་ཙམ་རེ་ཡོང་ནའང་། འཁྲུལ་བཤད་རྡབ་རྡིབ་ཀྱིས་སྙིང་ལོག་བྱས་ཏེ་གློ་བུར་མགོ་བོ་འདེགས་པ་དང་། ལག་པ་ས་གཡུག་རྡོ་གཡུག་བྱེད་པ་སོགས་མོ་རང་ཕར་ཞོག་ཟུར་གྱི་ནད་གཡོག་ཚོའང་སེམས་ངལ་དུ་གཏད་འགྲོ་བའི་ཚད་དུ་ལྷུང་།
༤
ཨ་ཡེ་བསམ་སྒྲོན་གྱི་གཡས་ཕྱོགས་ཀྱི་ནུ་མའི་འོག་ནས་ཁོག་ཁ་དབྲལ་ཏེ་སྦྲ་སྤྲུག་གི་དབྱིབས་ཀྱིས་གཡས་སུ་གུག་ནས་རྒྱབ་ཕྱོགས་ཀྱི་སོག་འདབས་བར་བསྐྱལ་ཞིང་། མཆིན་པ་ཁྲག་གི་མཚོ་མོ་ལ་རྣོ་ངར་ཅན་གྱི་མཚོན་ཆས་བྲེག་གཏུབ་སྣ་ཚོགས་བྱས།དེ་ནས་སྐམ་བཤས་ཏེ་ནང་བླུགས་སྐབས་ཀྱི་གྲོད་ཐུམ་བཟོ་བ་བཞིན་ཁོག་ཁ་བཙེམས། སྣ་བུག་གཉིས་སུ་ཅིག་དྲངས་ཏེ་ཟོམ་ལྟ་བུའི་ལྕགས་ལྡིར་ལ་སྦྲེལ།བྲང་དང་རྐང་ལག་གི་མཛུབ་མོ་ཚང་མར་ཐུ་གུ་ལྟ་བུ་མང་པོ་སྦྲེལ་ནས་ “ ཙིར་ཙིར། ཏིང་ཏིང ” སོགས་སྐད་སྙིང་ལ་གཟན་པ་རེ་གྲགས་པའི་འཕྲུལ་ཆས་དང་སྦྲེལ། ཁོག་པའི་ནང་དུ་གོ་སྦུགས་དྲངས་ཏེ་འགྱིག་ཁུག་ཕྱི་གསལ་ནང་གསལ་གྱི་ནང་དུ་ཁྲག་སྣག་ཟགས་སུ་བཅུག་པ་བཞོ་མཆར་བཞིན་སྐེད་པར་གཟར། སྨན་ཆུ་ཁུག་མ་མང་པོ་གནམ་ནས་ཐུར་དུ་གཟར་དེ་ལག་རྩ་བརྒྱུད་ནས་ཉིན་མཚན་གཉིས་སུ་ལུས་ལ་ཟགས། ད་ལྟ་མོ་ནི་སྦྲ་ནག་ལ་ཆོན་ཐག་དང་ས་འཇུ། རླུང་ནོན་སོགས་ཀྱིས་བརྒྱངས་པ་ལྟར་རབ་རབ་ཅིག་ཏུ་བཏང་།
ཟུག་གཟེར་དང་སྐྲག་འཇིགས། འགྱོད་གདུང་སོགས་གཤིན་རྗེ་ཆོས་རྒྱལ་གྱི་སྒོ་དྲུང་དུ་སླེབས་པ་ལྟ་བུའི་ངང་ནས་དུས་ཡུན་ཟླ་གཅིག་དང་ཕྱེད་ཙམ་གྱི་ཡུན་ལ་སྨན་ཁང་དུ་ཉལ་མཐར་ད་གཟོད་ཡུལ་དུ་ལོག་ཐུབ་ཙམ་བྱུང་། མོས་རིད་ཅིང་ཉམ་ཐག་པའི་ལག་ཟུང་ ཐལ་མོ་སྦྱར་ནས “ སྨན་ཁང་འདི་འདྲའི་ནང་དུ་འདུག་མི་དགོས་པའི་སྨོན་ལམ་འདེབ ” ཅེས་ཡང་ཡང་བཟློ།
སྨན་ཁང་ལས་བུད་དེ་ཕ་ཡུལ་དུ་ལོག་རྗེས་སུའང་ཨ་ཡེ་བསམ་སྒྲོན་གྱི་ཡ་ཁོག་ཏུ་གཟེར་ཕྲན་བུ་ཞིག་གི་རྒྱུན་ག་ལ་ཆད། ཉིན་བཞིན་འཐུང་བའི་སྨན་དེ་དག་ཀྱང་ས་ཟ་བ་བཞིན་ལས་ཕན་ཏོག་ཙམ་ཐོགས་པའི་ཚོར་བ་མ་བྱུང་།
“ མི་ཡོང་མི་ཡོང་ལྷན་གཅིག ” ཅེས་པའི་དཔེ་ལྟར། ཨ་ཡེ་བསམ་སྒྲོན་སྨན་ཁང་ལས་བུད་རྗེས་ཀྱི་ཟླ་གསུམ་ཙམ་གྱི་རྗེས་ནས་ཚ་བུ་ཚ་མོ་ཆེ་བ་གཉིས་ལ་ནད་ཅིག་ཐེབས། ཕ་མ་གཉིས་དང་གཉེན་ཉེ་ཁ་ཤས་ཀྱིས་གྲོང་ཁྱེར་གྱི་སྨན་ཁང་དུ་ཁྲིད་ནས་སྨན་བཅོས་བྱས། ཡིན་ནའང་སྙིང་རྗེ་བའི་བྱིས་པ་གཉིས་ཀར་ཐར་དུ་མེད་པའི “ མཆིན་ནད་ཐུམ་འབུ ”ཕོགས་ཏེ་གཤགས་བཅོས་བྱེད་པའི་དུས་ཀྱང་སྔ་མོ་ནས་འདས་ཟིན་པས་སྨན་ཁང་གིས་ཕྱིར་ཁྲིད་དུ་བཅུགཡུལ་དུ་ཐོན་ནས་ཅང་མ་འགོར་བར་གཉིས་ཀ་འཆི་བདག་གཤིན་རྗེས་ཁྲིད་སོང་། བྱིས་པའི་ཕ་མ་གཉིས་དང་ཨ་ཡེ་ཨ་མྱེ་ཟུང་སྡུག་བསྔལ་གྱིས་ནོན། ལྷག་པར་དུ་ཨ་མྱེ་བསམ་གཏན་རླུང་ལངས་ཏེ་མལ་སར་ལྷུང་། ཟས་ཀྱི་ཡི་ག་འགགས། སྲུ་མོ་དང་བུ་གཉིས་ཀྱིས་ཁོ་སྨན་ཁང་དུ་ཁྲིད་རྩིས་བྱས་ཀྱང་འགྲོ་ཁ་མ་ཉན། མཐར་མལ་སའི་ནང་ནས་བརྒྱལ་བ་ལྟར་ཕྱི་མར་བཞུད། ཨ་ཡེ་བསམ་སྒྲོན་སྡུག་བསྔལ་གྱིས་རབ་ཏུ་ནོན་ནས་ནད་རྙིང་དེ་ཇེ་ཐུར་སོང་ནས། མལ་ས་ལས་འགྲེ་ལྡོག་བརྒྱབ། གྱོད་ཐུམ་བཙེམ་པ་ལྟ་བུའི་རྨ་ཁར་ཟུག་གཟེར་སྔར་བས་ལངས།
ད་ནི་ཁོ་ཚང་གི་འཇིག་རྟེན་འདི་སྐྱ་ཐག་གེ་བ་ཞིག་ལས་མི་ཡུལ་གྱི་བདེ་སྐྱིད་ཅེས་པའི་བྲོ་བ་གཞི་ནས་ཡལ་བར་གྱུར།
མཆིན་ནད་ཐུམ་འབུའི་འགོས་ནད་ཅེས་པའི་སྙིང་རྗེ་མེད་པའི་འཆི་བདག་དེས། ཚེ་དཔལ་དང་སྲུ་མོ་གཉིས་ཀའང་སྔ་གཞུག་གིས་བཟུང་། གཉེན་ཉེ་ཚོས་རོགས་བྱས་ཏེ་གཉིས་ཀ་གྲོང་ཁྱེར་གྱི་སྨན་ཁང་ལས་གཤགས་བཅོས་བྱས།
ཨ་ཡེ་བསམ་སྒྲོན་དང་ཚ་བོ་ཚ་མོ་བསམ་མེད་གསུམ་ཁང་གོག་ནང་དུ་ལུས། ཨ་ཡེ་བསམ་སྒྲོན་གྱི་སྔོན་ཆད་ཀྱི་མ་ཎིའི་ཁ་ཏོན་དེ་ད་ལྟ “ ངའི་ལས་འདི།ངའི་ལས་འདི ” ཞེས་པའི་སྡུག་ཡུས་ཀྱི་ཁེར་ལབ་ཏུ་གྱུར་ཅིང་། གཏིང་དུ་ལྷུང་བའི་མིག་གོང་ལས་མཆི་མའི་ཆར་རྒྱུན་ཆད་དུ་མེད་པར་གཉེར་རིས་དང་ཚི་དྲེག་གིས་གང་བའི་མཁུར་ཚོས་བརྒྱུད་དེ་ཡང་ཡང་འབབ། མཚན་མོར་སྔས་མགོ་བརླན།
ཁྱིམ་ཚང་ལ་གོད་ཆག་འཕྲོ་རིམ་འཕྲོར་བྱུང་བའི་གོ་རིམ་ཁྲོད་དུ་རྟ་ནོར་ཁ་ཤས་བོར་བརླག་ཐེབས་པ་དང་། ན་ཚ་ཤི་ཆད་ཀྱི་འགྲོ་སོང་དེ་དག་གི་ཆེད་དུ་བཙོང་བ་སོགས་ཀྱིས་ད་ལྟ་རི་སྒང་དུ་ཚེ་ཐར་གཉིས་གསུམ་ཞིག་ལས་གཅིག་ཀྱང་ལྷག་མེད་པར་ལྷས་ར་སྟོང་བ་སྟོང་རྐྱང་དུ་ཆགས། ད་ནི་ཕྱི་ན་རྟ་ནོར་ལུག་གསུམ་གྱི་སྒོ་ཕྱུགས་མེད་ལ་ནང་ན་བཟའ་མི་མགོ་འཛོམས་ཀྱི་དགོད་སྒྲ་མེད་པར་སྔོན་ཅི་ཡང་ཡོད་པའི་ཁྱིམ་ཚང་དེ་ད་ལྟ་ཅི་ཡང་མེད་པ་ཅན་དུ་གྱུར། བསམ་སྒྲོན་ཆུང་དུས་ཀྱི་གཞན་ཡིད་འཕྲོག་པའི་ལང་ཚོ། མི་རྒྱུ་གཉིས་འཛོམས་ཀྱི་ཁ་ལས། ད་དུང་ཡོད་ཚད་ཡལ་ཟིན། ཡོད་ཚད་སྟོང་ཟིན།
ཡ་ང་བའི་གནས་ཚུལ་དེ་ཡུལ་ཚོ་གྲོང་རྡལ་གྱི་མགོ་གཙོ་བདེ་སྐྱིད་ཀྱིས་ཐོས་ཚེ། མོས་རོགས་སྐྱོར་གྱི་ཅ་ལག་དང་ཤོག་དངུལ་སོགས་འོས་འཚམ་བཀོད་སྒྲིག་བྱས་ཏེ། ལས་བྱེད་པ་འགའ་ཁྲིད་ནས་ཁྱིམ་ཚང་དེ་བའི་ཕྱོགས་སུ་རླངས་འཁོར་གྱི་ཁ་ལོ་བསྒྱུར།རླངས་འཁོར་རྡོ་ལམ་ཆད་མ་མཐུད་ཅིག་ཏུ་སྤྱི་ལེ་བརྒྱད་ཅུ་ལྷག་ལ་བསྐྱོད་རྗེས་ལམ་མེད་པའི་ཐང་རྒོད་དུ་བསྐོར། དེ་རྗེས་རླངས་འཁོར་བསྐོར་ཐབས་མེད་པའི་སར་ཁོ་ཚོས་ཅ་ལག་ཁུར་ནས་རྐང་ཐང་དུ་སོང་།བགྲོད་མི་བདེ་བའི་ཀྱག་ཀྱོག་འབར་འབུར། སྒང་གཞུང་ཆུ་ཕྲན་སོགས་ཆུ་ཚོད་གསུམ་ཙམ་གྱི་ལམ་བརྒལ་རྗེས་ད་གཟོད་སྒོ་ཕྱུགས་གཅིག་ཀྱང་མཐོང་དུ་མེད་པའི་ས་སྟོང་གི་ཁང་གོག་དེ་མིག་ལམ་དུ་ཤར།གདོང་ལ་ཐལ་བ་བྱུག་པ་ལྟ་བུའི་བྱིས་པ་ཆུང་ཆུང་གསུམ་དང་ཨ་ཡེ་བསམ་སྒྲོན་བཞི་བོ་རྫབ་རྫོབ་ཀྱིས་གང་བའི་ཁང་ཧྲུལ་ནང་དུ་སྤྲང་བོ་བཞིན་བསྡད་ཡོད་པ་མཐོང་ཚེ་གྲོང་དཔོན་སོགས་ཀྱི་མིག་ལས་མཆི་མ་རང་དབང་མེད་པར་འཐོར།
གྲོང་དཔོན་གྱིས་ཨ་ཡེ་བསམ་སྒྲོན་གྱི་བྱ་སྡེར་འདྲ་བའི་ལག་པར་འཇུས་ནས། གྲོང་ཁྱེར་གྱི་སྨན་ཁང་དུ་སྡོད་པའི་བུ་དང་མནའ་མ་གཉིས་ལ་རིན་མེད་སྨན་བཅོས་བྱེད་པ་དང་། རྒན་འཁོགས་ནད་པ་དང་བསམ་མེད་བྱིས་པ་ཚོ་འདི་ལྟར་ས་མཐའ་འཁོབ་ཅིག་ཏུ་བསྡད་ན་མུ་གེས་ཀྱང་འཆི་སྲིད་པས་ཡུལ་ཚོས་ཐབས་ཤེས་གང་ཡོད་སྤྱད་ནས་གྲོང་དུ་དཔར་ཐུབ་པར་ཁག་ཐེག་བྱེད་ངེས་སོགས་སེམས་གསོའི་སྐད་ཆ་གང་མང་བཤད། ཨ་ཡེ་བསམ་སྒྲོན་གྱིས “ ངའི་བུ་དང་མནའ་མ་གཉིས་ཀྱི་ནད་ལ་རོགས་སྐྱོར་མ་འཆུག བྱིས་པ་འདི་ཚོ་དྭ་ཕྲུག་ཏུ་གྱུར་ཚེ་སྙིང་མ་རྗེ ” ཞེས་ངག་འདར་ཞིང་ངུ་སྐད་འདྲེས་མས་རེ་ཞུ་དང་བཀའ་དྲིན་ཡང་ཡང་ཞུས།
གྲོང་དཔོན་དང་ལས་བྱེད་ཚོའི་སེམས་སུ་ཆུ་འཁྱག་ཟོ་བ་གང་རེ་བླུགས་པར་ལྟར་ཁོ་ཚོ་དང་བྲལ་ཏེ་ཁང་གོག་ལ་ཕྱིར་མིག་ཡང་ཡང་འཕེན་བཞིན་སོ་སོར་སྨྲ་བ་མེད་པར་ཕྱིར་འགྲོ་བའི་ལམ་དུ་ཞུགས།
ཕོ་རོག་འགས་གཅོང་སྐད་འདོན་གྱིན་ཁོ་ཚོའི་མགོ་ཐོག་ནས་གཤོག་སྒྲ་དང་བཅས་ལྡོག་ཕྱོགས་སུ་འཕུར་སོང་། དེ་ནི་ཨ་ཡེ་བསམ་སྒྲོན་ལ་གྲོང་ཁྱེར་དུ་གཤགས་བཅོས་བྱས་པའི་བུ་དང་མནའ་མའི་ནད་སྡུག་གི་གནས་ཚུལ་སྐྱེལ་བའི་བྱ་མ་རྟ་ཡིན་ནམ།
རྩོམ་སྒྲིག་པ། ཚེ་པེ། གཡུ་འཛོམས།


text:
༄༅།།བོད་རྒྱ་སྐད་གཉིས་སྒྲོག་འགྲེལ་ཚོགས་པས་ཏང་གི་གསུང་སྒྲ་བརྒྱུད་བསྒྲགས་བྱས། དམངས་ལ་
བརྩེ་སེམས་ཟབ་མོ་བཅངས།
གསར་འགྱུར་སྤེལ་དུས། (2017ལོའི་ཟླ་ 11ཚེས་16ཉིན། 10:24) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཉིན་ཤས་བསྟུད་མར་མཚོ་སྔོན་འབའ་རྫོང་རྐ་འབའ་སུམ་མདོ་དང་འབའ་ལུང་སོགས་ཤང་གྲོང་དུ་མཚོ་ལྷོ་ཡན་ལག་དམག་ཁུལ་ཁང་བོད་རྒྱ་སྐད་གཉིས་སྒྲོག་འགྲེལ་ཚོགས་པས་བརྩམས་པའི་གཞས་མ་གཏམ་《ཚོགས་ཆེན་བཅུ་དགུ་པའི་དགོངས་དོན་གྱིས་མི་སེམས་ལ་དྲོ་སྐྱིད་སྦྱིན་》ཞེས་པ་ཡུལ་དེའི་མི་རིགས་ཁག་གི་མང་ཚོགས་ཁྲོད་དར་སོ་ཆེན་པོ་བྱེད་བཞིན་ཡོད།
སྒྲོག་འགྲེལ་ལ་གྲུབ་འབྲས་དངོས་ཐོབ་ཐུབ་པ་བྱ་ཆེད། ཡན་ལག་དམག་ཁུལ་ཁང་དེས་སྐད་གཉིས་སྒྲོག་འགྲེལ་ཚོགས་པའི་ཁོངས་མིའི་སྣེ་ཁྲིད་དེ་མང་ཚོགས་ཀྱིས་དོ་ཁུར་བྱེད་པའི་གནད་དོན་དང་། གླེང་མང་བའི་བརྗོད་བྱ། གོ་བ་ལེན་དཀའ་བའི་གནད་དོན་བཅས་ལ་དམིགས་ནས་དྲིལ་བསྒྲགས་ནང་དོན་ཇི་མ་ཇི་བཞིན་ཡོང་བ་དང་། དྲིལ་བསྒྲགས་བྱ་ཐབས་བབ་བསྟུན་ཡོང་བ། དྲིལ་བསྒྲགས་སྐད་ཆ་མང་ཚོགས་ཀྱིས་གོ་བདེ་བ་བཅས་ཀྱི་རྩ་དོན་མཐའ་འཁྱོངས་བྱས་ཏེ་རྟོགས་དཀའ་བའི་གནས་ལུགས་གོ་བདེ་བའི་ངང་ཤོད་པ་དང་ལྐོག་གྱུར་གྱི་དོན་སྤྱི་གཟུགས་བརྙན་ཅན་དུ་བཏང་ཡོད། མང་ཚོགས་དང་འབྲེལ་བ་དམ་ཟབ་ལྡན་པའི་དམངས་འཚོའི་གནད་དོན་ལ་དམིགས་ཏེ་ཁོང་ཚོས་སྒྲུང་གཏམ་ཐུང་ངུ་བརྒྱ་ལྷག་ཙམ་འཚོལ་བསྡུ་ལེགས་སྒྲིག་བྱས་ཏེ་མར་དང་རྩམ་པ་ནས་ཚལ་དང་མོག་མོག་བར་གྱི“ཟས་ཀྱི་འགྱུར་ལྡོག”དང་། སྦྲ་གུར་ནང་སྡོད་པ་ནས་ཁང་པ་ཐོག་བརྩེགས་ཅན་གྱི་ཁང་པར་སྡོད་པའི་བར་གྱི“སྡོད་སའི་ཐད་ཀྱི་འགྱུར་ལྡོག” ཤིང་རྟ་འཁོར་ལོ་ནས་རླངས་འཁོར་དང་སྦག་སྦག་བར་གྱི“འགྲོ་སྐྱོད་ཐད་ཀྱི་འགྱུར་ལྡོག”སོགས་ཕྱོགས་10ཡི་ཐད་ནས་མང་ཚོགས་ཚོར་མིག་མཐོང་ལག་ཟིན་ཐུབ་པ་བྱས་ཏེ་མང་ཚོགས་ཀྱི་ཏང་ལ་ཡིད་ཆེས་དང་གོང་བཀུར་བྱེད་པའི་འདུ་ཤེས་ཟབ་ཏུ་བཏང་བ་རེད།
ཏང་གི་ཚོགས་ཆེན་བཅུ་དགུ་པའི་དགོངས་དོན་དྲིལ་བསྒྲགས་བྱེད་པ་དང་ཆབས་ཅིག ཡན་ལག་དམག་ཁུལ་ཁང་གི་སྐད་གཉིས་སྒྲོག་འགྲེལ་ཚོགས་པ་དེས་ད་དུང་མི་རིགས་ཁག་གི་མང་ཚོགས་ལ་སེམས་ཁྲལ་དང་དཀའ་ངལ་སེལ་བ་དང་དྲོ་སྐྱིད་སྦྱིན་རྒྱུ་མཐའ་འཁྱོངས་བྱས་ནས་དམག་དམངས་དབར་གྱི་ཉ་ཆུ་ལྟ་བུའི་བརྩེ་དུང་ཟབ་ཏུ་བཏང་ཡོད། འབའ་རྫོང་མི་དམངས་དྲག་ཆས་པུའི་པུའུ་ཀྲང་ལི་ཧུང་ཡུང་གིས“སྦྲ་གུར་སློབ་ཁང”ནང་། འབའ་ལུང་ཤང་ཝ་དཀར་ཞོལ་མ་གྲོང་ཚོའི་གྲོང་མི་སྟོབས་རྒྱལ་ཁྱིམ་དུ་མེ་ཆེན་པོ་ཤོར་ནས་ནང་མི་བཞི་པོ་སྨི་ངོས་གྲུ་3ལས་མེད་པའི་སྦྲ་གུར་ནང་སྡོད་པ་དང་འཚོ་བར་རྟེན་ས་མེད་པར་གྱུར་ཡོད་པ་དང་། རྐ་འབའ་སུམ་མདོ་གྲོང་རྡལ་བད་ཁོ་གྲོང་ཚོའི་གྲོང་མི་རྟ་མགྲིན་འཚོར་ལོ་ཕྱེད་གོང་ཕོ་བའི་འབྲས་སྐྲན་ཡོད་པ་བརྟག་དཔྱད་ཐུབ་པ་དང་རྫས་འགྱུར་སྨན་བཅོས་ཐེངས་གཅིག་བྱེད་པར་སྨན་རིན་སྒོར་ཁྲི་4ལྷག་ཙམ་དགོས་ཀྱི་ཡོད་པས་ཐོག་མ་ཉིད་ནས་འཚོ་བ་དབུལ་བའི་ཁོང་གི་ངོས་ནས་བརྗོད་ན་མུ་གེའི་སྟེང་ལ་ཟླ་ལྷག་ཟེར་བ་རང་ཡིན་པ། རྐ་འབའ་སུམ་མདོ་གྲོང་རྡལ་ནགས་བཟའ་གྲོང་ཚོའི་གྲོང་མི་དགེ་སློང་སྐྱབས་ཀྱིས་རི་ལྡེབས་སུ་ལུག་འཚོ་སྐབས་རྐང་པ་གཉིས་ཀ་ཆག འོན་ཀྱང་སྨན་བཅོས་བྱེད་པའི་དངུལ་མེད་སྟབས་ཁྱིམ་དུ་ཉལ་ནས་བསྡད་ཡོད་པ་ལ་སོགས་ཤེས་རྟོགས་བྱུང་། དེས་ན། པུའུ་ཀྲང་ལི་ལགས་སེམས་སྡུག་ཆེན་པོ་བྱུང་ཞིང་། ཁོང་གིས་གནས་ཚུལ་དག་རིམ་པ་བཞིན་ཡན་ལག་དམག་ཁུལ་ཁང་དང་འབའ་རྫོང་དབུལ་སྐྱོར་གཞུང་ལས་ཁང་ལ་གོང་ཞུ་བྱས་པ་དང་འབྲེལ་ཡོད་སྡེ་ཚན་དང་མཐུན་སྦྱོར་བྱས་ཏེ“ཏང་སྲིད་དམག་ཁེ”བཅས་ཀྱི་བསྐྱར་དུ་དབུལ་པོར་འགྱུར་བའི་རོགས་སྐྱོབ་ཐེབས་རྩ་ནས་དངུལ་སྨར་བཏོན་ཏེ་རོགས་སྐྱོབ་བྱས། དགེ་སློང་སྐྱབས་སོགས་བོད་རིགས་འབྲོག་པ་ཚོར་ཁ་ཚ་དགོས་གཏུག་གི“སྲོག་སྐྱོབ་དངུལ”རག་སྐབས“རོགས་སྐྱོབ་དངུལ་དེས་ངའི་ཁྱིམ་གྱི་དཀའ་ངལ་ཆེན་པོ་སེལ་བ་དང་འཚོ་བར་སླར་ཡང་ཡིད་ཆེས་ཀྱིས་ཁེངས་སོང་། གུང་ཁྲན་ཏང་ཡག ཀྲུའུ་ཞི་ཞི་ལགས་ཡག བཅིངས་འགྲོལ་དམག་མི་ཡག”ཅེས་སེམས་འགུལ་ཟབ་མོ་ཐེབས་པའི་ངང་བཤད།
ངོ་སྤྲོད་བྱས་པར་གཞིགས་ན། ཡན་ལག་དམག་ཁུལ་ཁང་བོད་རྒྱ་སྐད་གཉིས་སྒྲོག་འགྲེལ་ཚོགས་པས་སྔ་རྗེས་སུ་བཅའ་སྡོད་བྱ་ཡུལ་མང་ཚོགས་ལ་བོད་རྒྱ་སྐད་གཉིས་ཀྱི་སྒྲོག་འགྲེལ་ཡིག་ཆ་11500ལྷག་ཙམ་སྤྲད་པ་དང་། སྒྲོག་འགྲེལ་འགྲེམས་པང་20ལྷག་ཙམ་བཟོས་པ། ཚན་རྩལ་འཆད་ཁྲིད་ཐེངས་7བྱས་པ། ལག་རྩལ་མི་སྣར་མི་ཐེངས་170ལྷག་ཙམ་གསོ་སྦྱོང་བྱས་པ་བཅས་བྱ་སྤྱོད་དངོས་ཀྱི་ཐོག་ནས་མཚོ་ལྷོ་བོད་རིགས་རང་སྐྱོང་ཀྲོའུ་ཡི་དཔལ་འབྱོར་དང་སྤྱི་ཚོགས་འཕེལ་རྒྱས་ཆེད་འབུལ་འོས་པའི་ལེགས་སྐྱེས་ཕུལ་བ་རེད།


text:
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་ཕྱི་ལོ་ ༡༩༩༧ ཕྱི་ཟླ་ ༡༠ ཚེས་ ༨ ཉིན་བཞུགས་སྒར་དུ་བལ་ཡུལ་ཁུལ་གྱི་མི་མང་སོགས་བརྟན་བཞུགས་འབུལ་མཁན་རྣམས་ལ་བཀའ་སློབ་སྩལ་བའི་ཁོངས་ནས་ལྷ་སྲུང་བསྟེན་ཕྱོགས་སྐོར་ཟུར་འདོན་ཞུས་པ།
༄༅། །བར་སྐབས་ལྷ་སྲུང་བསྟེན་ཕྱོགས་ཐད་དོལ་རྒྱལ་སྐོར་ནས་རྙོག་དྲ་བྱུུང་ཡོད། དེ་རིང་འདིར་ཡོད་པ་ཁྱེད་རང་ཚོ་ཚང་མས་དེ་སྐོར་སྤངས་བླངས་འཛོལ་མེད་བྱེད་ཀྱི་ཡིན་ཞེས་ལྷག་བསམ་རྣམ་པར་དཀར་བའི་སྒོ་ནས་ཡོང་བ་རེད། ཁྱེད་རང་ཚོའི་ནང་གི་མང་པོ་ཞིག་སྔ་ནས་འབྲེལ་བ་མེད་པ་དང༌། ཁག་གཅིག་དེ་སྔ་འབྲེལ་བ་ཡོད་ཀྱང་བར་སྐབས་ངོས་ནས་གསལ་བཤད་འབོད་སྐུལ་བྱས་རྗེས་ཁྱེད་རང་ཚོས་སྤངས་བླངས་ཚུལ་དང་མཐུན་པ་ཞིག་བྱས་ཡོད་པ་རེད། དེ་སྐོར་ཁྱེད་རང་ཚོ་ཡིད་ཆེད་ངེས་པ་བརྟན་པོ་རྙེད་པའི་དོན་དུ་ངོས་ནས་འགྲེལ་བཤད་བྱས་ན་སྙམ་བྱུང༌། དོལ་རྒྱལ་གྱི་སྐོར་འདི་སྐད་ཆ་གསར་པ་ཞིག་མིན་པར་ཕལ་ཆེར་འདས་པའི་ལོ་སུམ་བརྒྱ་བཞི་བརྒྱ་ལྷག་ཙམ་གྱི་གོང་ལ་བྱུང་བ་དང༌། དེའི་རིང་རྩོད་པ་ཅན་དང༌། གླིང་གཞི་ཅན་ཞིག་ཆགས་ཡོད། ས་སྐྱའི་ནང་བསྟེན་མཁན་གང་ཙམ་ཡོད་པ་དེ་དག་གིས་བསྟེན་པའི་ཤུགས་ལྡན་ནི་རྟ་བཞོན་མ་ཟེར་བ་དེ་རེད། ས་སྐྱའི་ནང་མི་བསྟེན་མཁན་ཡང་ཁག་གཅིག་ཡོད། ལྷག་པར་ས་སྐྱའི་བླ་ཆེན་མང་པོ་ཞིག་གིས་དེར་དགག་པ་བསྐྱོན་གྱི་ཡོད། དགེ་ལུགས་པའི་ནང་ལ་ཆ་བཞག་ན་སྔ་དུས་བསྟེན་མཁན་ཉུང་ཉུང་ཡིན་ཞིང༌། མང་ཆེ་བས་བསྟེན་གྱི་མེད། དཔེར་ན། འབྲས་སྤུངས་ནས་རྩ་བ་ནས་མེད་པ་དང༌། སེ་ར་དང་དགའ་ལྡན་གཉིས་ལའང་ཕལ་ཆེར་མེད། རི་ཁྲོད་ཁུག་ཀྱོག་དེ་འདྲའི་ནང་བསྟེན་མཁན་ཉུང་ཤས་ཡོད་པ་རེད། འོན་ཀྱང་དེ་རིགས་ཀྱང་དགེ་ལུགས་པའི་ནང་དོལ་རྒྱལ་ཟེར་བ་དེ་རྩོད་པ་ཅན་ཞིག་བྱས་ཏེ་གནས་པ་ལས། རྩོད་མེད་ཡོངས་གྲགས་ཚང་མས་གཅིག་གྱུར་ཚད་གྲུབ་ལ་ངོས་འཛིན་གནང་བ་བྱུང་མྱོང་མེད། འདས་པའི་ལོ་དྲུག་ཅུ་ཙམ་གྱི་རིང་ལ་དེ་དར་རྒྱས་ཆེན་པོ་ཕྱིན་ཡོད། དར་རྒྱས་ཤུགས་ཆེན་པོ་ཕྱིན་པ་དེར་གྲུབ་འབྲས་གང་ཞིག་བྱུང་འདུག་གམ། སྤྱིར་སངས་རྒྱས་ཀྱི་བསྟན་པ་དང༌། ཡང་སྒོས་འཇམ་མགོན་བླ་མའི་བསྟན་པ་ལ་ཕན་ཐོགས་གང་ཞིག་བྱུང་ཡོད་དེ་ལ་རྩིས་ཤིག་རྒྱོབ་དང༌། རྗེ་རིན་པོ་ཆེ་བྱུང་ནས་ཕྱིས་ཀྱི་ལོ་དྲུག་ཅུ་བརྒལ་བ་དེའི་རིང་ཕན་ཐོགས་འདི་བྱུང་ཡོད་ཟེར་བ་ཞིག་དང༌། དགེ་ལུགས་པའི་བསྟན་པ་ལ་དམིགས་བསལ་དོལ་རྒྱལ་གྱི་རྐྱེན་པས་ཕན་ཐོགས་འདི་འདྲ་ཞིག་བྱུང་ཡོད་ཟེར་བ་ཕལ་ཆེར་ཡོད་པ་མ་རེད།
ལྡོག་ཕྱོགས་ནས་བཤད་ན་དོལ་རྒྱལ་གྱིས་རྐྱེན་པས་དགེ་ལུགས་པར་མི་དགའ་བ་བྱེད་མཁན་དང༌། དགེ་ལུགས་པའི་ཆོས་དེ་ཡག་པོ་མ་རེད་བརྗོད་མཁན་བྱུང་སྟེ་ཆོས་ལུགས་ཕན་ཚུན་བར་དང༌། དགེ་ལུགས་པ་ནང་ཁུལ་ལའང་བར་སྐབས་ཕན་ཚུན་ཆགས་སྡངས་ཕྱོགས་རིས་བྱེད་མཁན་མང་པོ་བྱུང་ཡོད། དཔེར་ན། དོལ་རྒྱལ་གྱི་རྐྱེན་པས་ཁམས་ཁུལ་དང༌། ངའི་མི་ཐོག་འདི་རང་ལ་ལྷོ་ཁ་ཁུལ་དུ་དོལ་རྒྱལ་གྱིས་རྐྱེན་བྱས་ཏེ་རྙིང་མའི་ལྷ་ཁང་ནང་གི་གུ་རུ་མཚན་བརྒྱད་དང་དེ་འདྲའི་སྐུ་གཡུགས་ནས། དེའི་ཚབ་ལ་རྒྱལ་ཆེན་རིགས་ལྔ་བཞེངས་པའི་གནས་ཚུལ་བྱུང་བ་ད་ལྟ་མི་མ་ཤི་བར་གསོན་པོར་བསྡད་ཡོད་པ་རེད། དེ་བཞིན་ཁམས་ཁུལ་ལ་བྱུང་བའི་གནས་ཚུལ་བཤད་ན། ཨ་མདོའི་མཁས་དབང་ཚེ་ཏན་ཞབས་དྲུང་གིས་མཛད་པའི་ཁོང་གི་བླ་མ་ཨ་ལགས་འཇིགས་མེད་དམ་ཆོས་ཀྱི་རྣམ་ཐར་ནང་གསལ་པོ་བཀོད་འདུག ཨ་ལགས་འཇིགས་མེད་དམ་ཆོས་ཀྱི་གསུང་འབུམ་པོད་མང་པོ་ཞིག་འདུག ལྷག་དོན་དྲང་ངེས་ལེགས་བཤད་སྙིང་པོའི་འགྲེལ་ཆེན་པོད་གཉིས་ཡོད། དྲང་ངེས་ལེགས་བཤད་སྙིང་པོའི་འགྲེལ་བ་འདི་ལས་རྒྱས་པ་མེད། ཧ་ཅང་སྤུས་དག་པོ་ཞིག་ཡོད། དེ་འདྲ་མཛད་མཁན་གྱི་མཁས་པའི་དབང་པོ་ཞིག་ཡིན་ཞིང༌། ཁོང་མཚན་སྙན་གྲགས་ཆེན་པོ་ཡོད་དུས་མཁྱེན་བརྩེ་ཆོས་ཀྱི་བློ་གྲོས་ཀྱིས་ཁོང་ལ་ཕྱག་བྲིས་ཤིག་ཕུལ་ཏེ་དེའི་ནང་ཁོང་ལ་བསྔག྄ས་བརྗོད་ཆེན་པོ་གནང་ཡོད་པ་དེའི་མཇུག་ཏུ་སྐུ་ཞབས་ཕ་བོང་ཁ་རིན་པོ་ཆེའི་ཞལ་སློབ་ཁ་ཤས་ནས་གསར་སྙིའང་གི་གྲུབ་མཐའ་ཆེན་པོ་རྩོད། པད་མ་འབྱུང་གནས་ཀྱི་སྐུ་དང་ཞི་ཁྲོའི་ལྷ་བཤིག་བཛྲ་གུ་རུ་བཏོན་ན་ཕན་ཡོན་མེད་ཚུལ། པད་མ་བཀའ་ཐང་མེ་ཆུར་སྦྱངས་པ་ལ་སོགས་པའི་ལོག་སྤྱོད་མང་པོ་དང༌། གཞན་ཡང་མ་ཎི་སོགས་ཀྱི་འཁོར་ལོ་སྐོར་བ་དང་གཤིན་པོའི་བདུན་ཚིགས་འཛིན་རྒྱུ་སོགས་དགོས་པ་མེད་ཚུལ་མང་པོ་བཤད་ནས་སྐྱེ་བོ་དག་ལོག་ལྟའི་གནས་ལ་འགོད་པ་དང༌། མཆོག་གསུམ་ཀུན་འདུས་རྒྱལ་པོ་ཤུགས་ལྡན་སྐྱབས་ཀྱི་མཆོག་ཏུ་འཛིན། ལྷོ་རྒྱུད་ཀྱི་དགོན་ཆུང་འགའ་ཞིག་གྲྭ་པ་མང་པོ་ལ་ཤུགས་ལྡན་བབས་པ་ཡིན་ཟེར་ཕྱོགས་མཐའ་དག་ཏུ་སྨྱོ་རྒྱུགས་བྱས་ནས་རྟེན་གསུམ་བཤིག་བཅོམ་རང་མཚང་མང་ཞིང༌། རྗེ་༸རྒྱལ་བ་གཉིས་པ་ཙོང་ཁ་པའི་བསྟན་པའི་རྨ་འབྱིན་ཆེན་པོར་འདུག་པས། སྤྱི་ལ་ཕན་པའི་སྤྲིངས་ཡིག་གཅིག་མཛད་ནས་པར་དུ་བསྐྲུན་ཏེ་དབུས་གཙང་ཁམས་གསུམ་ལ་དཀྱེས་པ་མཛད་ན་བསྟན་པའི་འཁྲུག་སེལ་ལ་བཀའ་དྲིན་ཆེ་ཞུ། ངེད་ལ་ཉིད་མཛད་རྟོག་བདུན་རྒྱུད་འགྲེལ་ཞིག་དགོངས་གཏད་དང་བཅས་གནང་གྲུབ་མཁྱེན་མཁྱེན། ཅེས་པ་ལ་སོགས་པ་ཞུ་གནང་མཛད་འདུག་པའང་གསེར་མདོག་ཅོད་པན་འཆང་བའི་རང་བསྟན་གྱི་ཁུར་བསྣམས་པ་ལ་མདོ་དབུས་སུ་ཟླ་མེད་པའི་གྲགས་པ་ཆེ་བ་དང༌། མཁས་བཙུན་བཟང་པོའི་རླབས་ཕྲེང་དཀར་པོ་གྲུབ་མཐའ་རིས་མེད་ཀྱི་བསྟན་འཛིན་ཆེས་ཆེ་བར་དག་གི་ཐུགས་རང་དབང་མེད་པར་འཕྲོག་པའི་དན་རྟགས་སུ་འཁུམས་སོ། དེབ་གཟུགས་ཤོག་གྲངས་ ༣༩༤ ཕྲེང་ ༡༥ ནས་གྲངས་ ༣༩༥ བར་གསལ།དེ་ལྟར་ཨ་ལགས་འཇིགས་མེད་དམ་ཆོས་ནི་མདོ་སྨད་ཁུལ་གྱི་བླ་མ་ཚད་ལྡན་ཆགས་ཡོད་ལ། ཁོང་གི་རྣམ་མཐར་མཛད་མཁན་ཚེ་ཏན་ཞབས་དྲུང་ཡང་མཁས་པ་ཆེན་པོ་ཞིག་ཡིན་ཞིང༌། དེ་སྔ་ང་རང་རྒྱ་ནག་ཏུ་འགྲོ་སྐབས་ཁོང་དང་མཇལ་མྱོང༌། བར་ལམ་འདས་པའི་ལོ་དྲུག་ཅུའི་རིང་ཤུགས་ལྡན་གྱིས་རྐྱེན་པས་དགེ་ལུགས་པའི་པར་མཐོང་ཕྱོགས་བྱུང་ཡོད་པ་དེ་ཚོའི་ཐོག་ནས་དགེ་ལུགས་པར་ཕན་ཐོགས་ཆེ་བ་བྱུང་འདུག་གམ། ཡང་ན་མཚན་ཤས་དང་ཆོས་ལུགས་མི་མཐུན་པའི་གནས་ཚུལ་མང་བ་བྱུང་འདུག དེ་གཉིས་ལྕི་ཡང་ཞིག་འདེགས་དང་ཤེས་ཀྱི་རེད།
འདས་པའི་ལོ་གསུམ་བརྒྱ་བཞི་ཅུ་བརྒལ་རིང་རྩོད་པ་ཅན་དུ་གནས་པའི་དང་པོའི་རྐྱེན་རྩ་༸གོང་ས་ལྔ་པ་ཆེན་པོ་དང་མ་འགྲིགས་པ་ཡོད་པ་འདི་ཡིན་པ་ཧ་ཅང་གསལ་པོ་ཡིན། ༸གོང་ས་ལྔ་པ་ཆེན་པོའི་རྣམ་ཐར་དུ་ཀུ་ལའི་གོས་བཟང་ནང་དོལ་རྒྱལ་ལ་བསྲེགས་པ་མེའི་ལས་སྦྱོར་མཛད་པ་དང༌། དེའི་སྐབས་གཟུ་དཔང་ཞིག་ཀྱང་མཛད་པ་ཡིན་ཞེས་འཁོད་འདུག གཟུ་དཔང་དེ་༸གོང་ས་ལྔ་པ་ཆེན་པོའི་གསུང་འབུམ་ད་བའི་ནང་བསྲུང་མའི་གསོལ་མཆོད་ཀྱི་སྡེ་ཚན་ཞིག་ཡོད་པ་དེའི་ནང་ཧ་ཅང་གསལ་པོ་འདུག དེའི་མགོ་བརྗོད་ནང་སྨོན་ལམ་ལོག་པའི་དམ་སྲིད་ཞེས་ཐག་བཅད་ནས་གསུང་འདུག་པ་དང༌། སྤྲུལ་སྐུ་གྲགས་པ་རྒྱལ་མཚན་དེ་ཡང་པཎ་ཆེན་བསོད་ནམས་གྲགས་པའི་ཡང་སྲིད་སྤྲུལ་སྐུ་བསོད་ནམས་དགེ་ལེགས་དཔལ་བཟང་གི་ཡང་སྲིད་མིན་པ་ཐག་བཅད་ནས་གསུངས་དོན་གད་ཁའི་སའི་ལགས་ཨ་རྒྱལ་གྱི་འཕྲུལ་ལ་བརྟེན་ནས་སྤྲུལ་སྐུ་བསོད་ནམས་དགེ་ལེགས་དཔལ་བཟང་གི་སྐུ་སྐྱེལ་བརྫུས་མ་ལམ་དུ་སོང་བ་སྨོན་ལམ་ལོག་པའི་དམ་སྲིད་གྱུར་ཏེ་འགྲོ་བ་མང་པོར་གནོད་ཚབས་ཆེས་པར་བསྲེགས་པ་མེའི་ལས་སྦྱོར་མཛད་སྐབས་བརྩམས་པ་ཡིན་ཞེས་གསུང་འདུག དེ་ལྟར་སྤྲུལ་སྐུ་གྲགས་པ་རྒྱལ་མཚན་པཎ་ཆེན་བསོད་གྲགས་ཀྱི་ཡང་སྲིད་བསོད་ནམས་དགེ་ལེགས་དཔལ་བཟང་གི་ཡང་སྲིད་མིན་པ་དང༌། རྗེས་སུ་སྨོན་ལམ་ལོག་པའི་དམ་སྲིར་སྐྱེས་པ་༸རྒྱལ་བ་ལྔ་པ་ཆེན་པོས་ཐག་བཅད་གནང་འདུག དེ་སྐོར་༸རྒྱལ་བ་ལྔ་པ་ཆེན་པོའི་གསུང་ཕྱི་མ་གསུང་འབུམ་ད་པའི་ནང་གསལ་འཁོད་དང༌། གསུང་བཀའ་རྒྱ་མའི་གྲས་གསང་བ་རྒྱ་ཅན་གྱི་གྲི་ཐོད་རྒྱ་ཅན་དང༌། བུམ་པའི་རྒྱ་ཅན་གཉིས་ཀྱི་ནང་ཟུར་ཙམ་གསལ་འདུག་པ་འདི་ལྟར། ༸གོང་ས་ལྔ་པ་ཆེན་པོའི་གཟིགས་སྣང་ལ་ ས་མོ་བྱ་ལོའི་གནམ་ལོ་གསར་ཚེས་ལ་འབྲས་སྤུངས་སུ་བུད་མེད་ནག་མོ་རི་བོ་ཙམ་པ་ཞིག་གིས་ཞབས་གཡས་གཟིམ་ཁང་གོང་གི་སྟེང་དང༌། གཡོན་ཆོས་འཁོར་གླིང་གི་སྟེང་དུ་བཞག་ནས་ནན་བྱས་པས་ཐལ་བ་བུན་སོང་བ་ཞིག་བྱུང་ གྲི་ཐོད་རྒྱ་ཅན་བྲིས་མ་ཤོག་གྲངས་ ༡༩༠ ཕྲེང་ ༢ པར་གསལ་བ་དང༌། ཡང་ སློབ་དཔོན་གཙོ་འཁོར་གསུམ་གྱིས་གཟིམ་ཁང་གིང་གི་ཤུལ་དུ་སྦྱིན་བསྲེགས་ལྡུགས་ བུམ་པའི་རྒྱ་ཅན་བྲིས་མ་ཤོག་གྲངས་ ༡༠༨ ཕྲེང་ ༦ པར་གསལ་ཞེས་ལུང་བསྟན་བྱུང་བ་ཧ་ཅང་གསལ་པོ་འདུག ༸གོང་ས་ལྔ་པ་ཆེན་པོའི་གསུང་ཕྱི་མ་དང༌། གསང་བ་རྒྱ་ཅན་གཉིས་ཀའི་ནང་ནས་གཅིག་མིན་གཉིས་མིན་ནན་པོ་བྱས་ཏེ་ཐོན་གྱི་ཡོད་དུས༌། དེང་སྐབས་རིགས་གཅིག་གིས༸གོང་ས་ལྔ་པས་འཕྲིན་བཅོལ་ཡང་མཛད་ཡོད་པས་དྲང་དོན་ལས་ངེས་དོན་མ་རེད་བརྗོད་ཀྱི་ཡོད་ཀྱང༌། དེ་དག་བདེན་པ་མིན་པ་ནི་ཞིབ་ཚགས་པོའི་ཐོག་ནས་ཞིག་འཇུག་བྱས་ན་གོང་དུ་བརྗོད་པ་ལྟར་རེད་འདུག
༸གོང་ས་ལྔ་པ་ཆེན་པོདང་དོལ་རྒྱལ་བར་གནས་ཚུལ་བྱུང་བའི་རྗེས་སུ་བྱོན་པའི་དབུས་གཙང་ཁུལ་གྱི་བསྟན་འཛིན་གྱི་སྐྱེས་ཆེན་སྙན་གྲགས་ཅན་སྒྲུབ་ཁང་དགེ་ལེགས་རྒྱ་མཚོའི་སློབ་མ་ལམ་རིམ་གྱི་བསྟན་པའི་བདག་པོ་ཕུར་ལྕོག་ངག་དབང་བྱམས་པས་མཛད་པའི་གདན་ས་གསུམ་གྱི་དཀར་ཆག་ནང་དགའ་ལྡན་དཀར་ཆག་གི་མཇུག་ཏུ༌། དེ་ལྟར་ན་རྗེ་རང་ཞལ་བཞུགས་སྐབས་རྒྱུད་ནས་བཤད་པའི་ཆོས་སྐྱོང་དམ་ཚིག་ཅན་རྣམས་མ་གཏོགས་འཇིག་རྟེན་པའི་འདྲེ་གདུག་པ་ཅན་ཅུང་ཟད་རེ་ལའང་ཀོ་ལོང་བྱེད་པའི་རྟེན་དགོས་གནས་འདིར་བཙུགས་པ་ཅུང་ཟད་ཀྱང་མེད་ལ། དེའི་མཐུས་སློབ་དཔོན་ཐམས་ཅད་ཐུགས་མཐུན་ཞིང་བཤད་སྒྲུབ་འཕེལ་བར་བྱུང༌། འཁྲུངས་ལྷ་རྨ་ཆེན་ཀྱང་དགོན་པའི་ཕྱི་རོལ་དུ་འཇོག་པར་གནང་བ་ཡིན་ནའང༌། དེང་སང་རྗེས་འཇུག་ཏུ་རློམ་ནས་ཆོས་གོས་རྣམ་གསུམ་གྱོན་ཏེ་སྐབས་གནས་འདྲེ་ལ་འཆོལ་བ་རྣམས་ལ་མི་འདོད་པ་ཐོག་ཏུ་འབབ་པ་མང་དུ་འབྱུང་བ་ཡིན་ནོ། དེ་ལྟར་ན་རང་ཅག་རབ་ཏུ་བྱུང་བ་རྣམས་རང་གི་སྲུང་སྡོམ་དག་པ་བསྲུང་ན་སྔོན་སངས་རྒྱས་མཐོང་བའི་བསྲུང་མ་དམ་ཚིག་ཅན་རྣམས་ཀྱིས་འཕྲིན་ལས་གྲུབ་པར་འདོན་མི་ཟའོ། དཀར་ཆག་གི་ཤོག་གྲངས་ ༡༣ པའི་རྒྱབ་ཤོག་ལ་གསལ།ཞེས་གསུང་འདུག ལུས་ལ་ཆོས་གོས་རྣམ་གསུམ་གྱོན་ཏེ་སྐྱབས་གནས་འདྲེ་ལ་འཆོལ་བ་ཞེས་པའི་འདྲེ་འདི་ཕུར་ལྕོག་ངག་དབང་བྱམས་པའི་སློབ་མ་དང༌། ༸རྒྱལ་མཆོག་བསྐལ་བཟང་རྒྱ་མཚོའི་ཡོངས་འཛིན་ཡིན་པ་ཁྲི་ཆེན་ངག་དབང་མཆོག་ལྡན་ རྭ་སྒྲེང་སྐུ་ཕྲེང་དང་པོ་ གྱི་རྣམ་ཐར་ནང་རྒྱལ་འགོང་ཞེས་གསལ་གྱི་འདུག
ཁྲི་ཆེན་ངག་དབང་མཆོག་ལྡན་གྱི་རྣམ་ཐར་ལྕང་སྐྱ་རོལ་པའི་རྡོ་རྗེས་མཛད་པའི་ནང་དེ་སྔོན་ནས་རྒྱལ་འགོང་གདུག་པ་ཅན་ཞིག་བྲག་སོབ་སྐོར་གྱི་མི་ཞིག་གི་ཁོག་ཏུ་བརླམས་ཏེ་བབས་པ་དང༌། བྱེད་པ་མང་བའི་བླ་ཟུར་དང་ཁམས་ཚན་འགའ་ཞིག་ནས་གསོལ་མཆོད་བྱེད་ཁུལ་གྱིས་བསྟེན་པ་དང༌། བྱང་རྩེའི་རི་རྩེ་ལ་ལྷ་ཐོ་ཞིག་ཀྱང་བརྒྱབ་འདུག་པ་རྣམས་མི་འཚམས་པ་ཆེན་པོ་གཟིགས་ནས། རྗེ་བདག་ཉིད་ཆེན་པོ་ཡབ་སྲས་དུས་ནས་བཟུང་དགོན་གནས་འདི་ནང་དུ་འཇིག་རྟེན་པའི་ལྷ་སྲུང་སྣ་ཚོགས་བསྟེན་པའི་ཕྱག་སྲོལ་མེད་པས་ཕྱིན་ཆད་དེ་རིགས་གཏན་ནས་མི་ཆོག་ཅེས་ཚོགས་སུ་བསྒྲགས། ལྷ་རྡོ་དེ་ཡང་བཤིག་ནས་རྡོ་རྡོ་མལ་དང་ས་ས་མལ་དུ་བསྐྱལ། སྐུ་རྟེན་དེ་ལ་ཡང་ཁོག་ཞུགས་བྱེད་བཅུག་ཐོག་ཕྱིན་ཆད་བབས་ས་མེད་པའི་བཀའ་བསྒྱུར་བས་ཁྲི་ཆེན་རིན་པོ་ཆེས་དེ་ལྟར་གསུང་ཕྱིན་ད་འགྲོ་བ་ལས་འོས་མེད་ཟེར་ནས་བབས་ཕུལ་ཞིང་རྒྱལ་འགོང་དེ་སྟག་རྩེ་ཞོལ་དུ་བྲོས། རྗེ་རང་ཉིད་སྐུ་མཚམས་ཐོག་ཞིག་བཞུགས་ནས་ཐམས་ཅད་མཁྱེན་པ་དགེ་འདུན་རྒྱ་མཚོས་མཛད་པའི་ཆོས་རྒྱལ་གྱི་གཏོར་རྫོང་དེ་ཡང་ཚོགས་ཆེན་དུ་འཛུགས་པ་གནང༌། ཆོས་རྒྱལ་གྱིས་བཀའ་ཆད་ཀྱིས་རྒྱལ་འགོང་བསྟེན་མཁན་བླ་ཟུར་དེ་ཡང་འཕྲལ་དུ་བཀྲོངས་ཤིང་ཁམས་ཚན་དེ་ལ་ཡང་མི་ཤིས་པ་སྣ་ཚོགས་བྱུང་བས་ཕྱིན་ཆད་དེ་རིགས་བྱེད་འཕྲོ་ཆད་པས་དགོན་གནས་རྣམ་པར་དག་པའི་རྐྱེན་བཟང་པོར་གྱུར་ རྣམ་ཐར་ཤོག་གྲངས་ ༦༦ པའི་རྒྱབ་དང་ ༦༧ པར་གསལ་ཞེས་གསུང་འདུག གོང་དུ་རྒྱལ་འགོང་ཞེས་གསུངས་པ་དེ་དོལ་རྒྱལ་ཡིན་པ་ལྕང་སྐྱ་རོལ་བའི་རྡོ་རྗེའི་རྣམ་ཐར་ནང་གསལ་པོ་འདག ལྕང་སྐྱ་རོལ་བའི་རྡོ་རྗེའི་རྣམ་ཐར་ཐུའུ་བཀྭན་ཆོས་ཀྱི་ཉི་མས་མཛད་པའི་ནང༌། ལྕང་སྐྱ་རིན་པོ་ཆེ་དང༌། ཐུའུ་བཀྭན་རིན་པོ་ཆེ་སོགས་གདན་ས་དགའ་ལྡན་ལ་ཕེབས་ནས་ཉིན་ཞིག་གླིང་སྐོར་དུ་ཕེབས་པའི་སྐོར་གསལ་བར་ རྨ་ཆེན་གྱི་ལྷ་ཐོའི་ཐད་དུ་ཕེབས་ནས་རྗེ་བླ་མ་ཡབ་སྲས་ཀྱིས་འཇིག་རྟེན་པའི་ལྷ་སྲུང་བསྟེན་པ་མི་མཛད་པས། འཁྲུངས་ལྷ་རྨ་ཆེན་གྱི་ལྷ་ཐོ་ཡང་སྐོར་ལམ་ནང་དུ་མ་ཆུད་ཅིང༌། སྔ་མ་དགའ་ལྡན་ཁྲི་པ་འགའ་ཞིག་གིས་དོལ་རྒྱལ་བསྟེན་པས་བཀྲ་མི་ཤིས་པ་བྱུང་བ་ཁྲི་ཆེན་རྡོ་རྗེ་འཆང་གིས་ཁོའི་ལྷ་རྟེན་སོགས་བཤིགས་ནས་དགོན་པ་ནས་བསྐྲད་པའི་ལོ་རྒྱུས་སོགས་ཞིབ་ཏུ་གསུངས་ ཐུའུ་བཀྭན་གྱི་གསུང་འབུམ་ཀ་པའི་ཤོག་གྲངས་ ༢༢༡ རྒྱབ་ཕྲེང་ ༣ པར་གསལ༌།ཞེས་དོལ་རྒྱལ་གྱི་མིང་གསལ་པོ་གསུང་འདུག དེ་དག་གོ་རིམ་བསྒྲིགས་ནས་ཕུར་ལྕོག་ངག་དབང་བྱམས་པས་ལུས་ལ་ཆོས་གོས་རྣམ་གསུམ་གྱོན་ནས་སྐྱབས་གནས་འདྲེ་ལ་འཆོལ་བ་ཞེས་གསུངས་པའི་འདྲེ་འདི་ཁྲི་ཆེན་ངག་དབང་མཆོག་ལྡན་གྱི་རྣམ་ཐར་ནང་རྒྱལ་གོང་གདུག་པ་ཅན་ཞེས་གསུང་ཡོད་པ་དང༌། རྒྱལ་འགོང་གདུག་པ་ཅན་དེ་ལྕང་སྐྱ་རོལ་བའི་རོལ་བའི་རྡོ་རྗེའི་རྣམ་ཐར་ནང་དོལ་རྒྱལ་བསྟེན་པས་བཀྲ་མི་ཤིས་པ་བྱུང་ཞེས་དོལ་རྒྱལ་ཡིན་པ་གསལ་པོ་གསུང་འདུག ཁོང་རྣམ་པ་ནི་རྙིང་མ་དང༌། བཀའ་བརྒྱུད། ས་སྐྱ་བཅས་དང་འབྲེལ་བ་མེད་པར་དགེ་ལུགས་པ་རྐྱང་པ་གནང་མཁན་གྱི་བླ་མ་ཡིན་ཞིང༌། དེ་དག་གི་གསུང་ནས་གསལ་པོར་ཆགས་ཡོད།
གཞི་རྩ་འདི་འདྲའི་འོག་ཕྱོགས་གཅིག་ནས་༸གོང་ས་ལྔ་པ་ཆེན་པོ་དང་ཡང་མ་འགྲིགས་པ་ཡོད་པ་དང༌། ཕྱོགས་གཉིས་ནས་དགེ་ལུགས་པ་མིང་དོན་མཚུངས་པ་ཞིག་བྱས་པ་ཡིན་ན། དག་དང་མ་དག་གི་ལྷ་ཡིན་ནའང་འདྲ༌། སྲུང་མ་འདྲ་མིན་བསྟེན་གསོལ་བྱེད་པའི་ཕྱག་ལེན་དགེ་ལུགས་པར་མེད་པ་རེད། དེར་བརྟེན་སྐུ་མདུན་སྐུ་གོང་མས་༸སྐྱབས་རྗེ་ཕ་བོང་ཁ་རིན་པོ་ཆེར་བཀའ་ནན་པོ་གནང་བ་དེ་སྐོར་༸སྐྱབས་རྗེ་ཕ་བོང་ཁའི་རྣམ་ཐར་གང་གི་དྲུང་ཡིག་ལྡན་མ་བློ་བཟང་རྡོ་རྗེས་ཕྱོགས་སྒྲིགས་བྱས་པ་པོད་གཉིས་ཡོད་པ་བོད་ནང་པར་པ་དཔལ་ལྡན་ཟེར་བས་པར་བརྒྱབ་འདུག་པ་དེའི་ནང༌། སྐུ་མདུན་སྐུ་གོང་མས་བཀའ་ལན་ཕེབས་པར་ཕ་བོང་ཁ་རིན་པོ་ཆེས་བཀའ་ལན་ཕུལ་བ་འཁོད་གསལ། གུས་འབངས་ཕ་བོང་ཁའི་སྐྱེ་མིང་པ་ནས་ཞུ་བ། རྩེ་མཁན་མགྲོན་ཆེན་མོ་བརྒྱུད་བཀའ་སྤྱི་ཕེབས་དགོངས་དོན། སྔ་ལོ་ཟླ་བ་བཅུ་གཉིས་པའི་ཚེས་ཉེར་གཉིས་ཉིན་ཞུ་ཤོག་ཕུལ་དོན་བཞིན། དེར་གསལ་རེ་རེ་བཞིན་ཚིག་གི་བརྡ་སྤྲོད་བཀའ་དྲིན་ཆེ་བས་གུས་འབངས་རང་ནོངས་པ་ཁོ་ནས་ལས། ཞུ་འོས་ཆ་ཙམ་མ་མཆིས་པ་ཕྱིན་ཆད་བཀའ་དོན་ནམ་ཡང་ལྷོད་མེད་སྙིང་དབུས་སུ་བཅངས་ཆོག་པ། ད་ཕན་ཞུ་འཛོལ་ཅི་མཆིས་ལྷ་དགོངས་གསལ་དྭངས་ཞེས་འཁོད་དོན། ད་ལམ་སྨོས་པའི་དོན་ཚན་གསུམ་སྐོར་ད་དུང་ལུང་རིག་གི་རྩོད་པ་ཇི་སྙེད་ཅིག་མཆིས་ཀྱང༌། རེ་ཞིག་དེ་ཙམ་དང༌། སྔོན་དུ་སྐྱབས་འགྲོར་བརྩོན་ཁུལ་ཞེས་པ་ཁྱེད་རང་ནས་གཙོ་བོ་སྲུང་མ་ཤུགས་ལྡན་བསྟེན་གསོལ་དང༌། སྔ་ལོ་སོགས་སུ་ཆོས་སྡེ་འབྲས་སྤུངས་སུ་ལམ་རིམ་གྱི་འཁྲིད་བཤད་དང་འབྲེལ་བའི་སློབ་མ་རྣམས་ཤུགས་ལྡན་བསྟེན་གསོལ་ཤས་ཆེར་དར་བས་སྔར་ནས་ཐོག་མའི་ཕྱག་འདེབས་པ་པོ། འཇམ་དབྱངས་ཆོས་རྗེ་ནས་དགོན་གནས་དེའི་སྲུང་སྐྱོབ་བཀའ་བསྒོས་གཉེར་དུ་གཏད་པ་གནས་ཆུང་ཆོས་རྒྱལ་ཆེན་པོ་ནས་འབྲས་སྤུངས་བླ་སྤྱིར་བསྟེན་པ་སྔ་བསྣུར་དུ་བཏང་ཚུལ་དགོངས་འགལ་སྔ་ཕྱིར་འབྱུང་རྩ་དེར་ཐུག་པ་དང༌། ལྷག་པར་འཇིག་རྟེན་དྲེགས་པར་ཚེ་འདིའི་གྲོགས་སུ་བཅོལ་བ་སྐྱབས་འགྲོའི་བསླབ་བྱ་དང་འགལ་བར་མཐོང་བས་མ་རིག་རྨོངས་པས་སྒྲིབ་ནོངས་ལས་ཤེས་བཞིན་དཀར་མིན་གྱི་ལམ་དུ་ཞུགས་ཤིང༌། གཞན་སྦྱོར་བ་སྙིང་ཁོང་ནས་མིན་ལུགས་འཁོད་པ་དང་ནང་འགལ་དུ་མངོན་པས་ཇི་ཡིན་ཞུ་ལན་འབུལ་དགོས་སྤྱི་ཕེབས་བྱུང་ལགས་ན། གུས་འབངས་པའི་མ་རྒན་དེ་ཉིད་ནས་ཤུགས་ལྡན་སྐྱེས་མའི་བརྒྱུད་ཀྱི་ལྷ་ཡིན་ཚུལ་གྱིས་ད་བར་བསྟེན་གསོལ་བྱ་དགོས་བྱུང་ཡང༌། ཕྱིན་ཆད་རང་ནོངས་ལ་འགྱོད་སྡོམ་དྲག་པོས་བསྟེན་གསོལ་བསྐང་འཕྲིན་ནམ་ཡང་མི་ཞུ་བ་ཞེ་དམ་ཤུགས་དྲག་སྙིང་དབུས་སུ་གུས་བཅངས་ཞུས་ཆོག་པ། གནས་ཆུང་ཆོས་རྒྱལ་ཆེན་པོ་དགོངས་འཁྲུག་གི་གཞི་རྩར་གྱུར་པ་དང༌། སྐྱབས་འགྲོའི་བསླབ་བྱ་དང་ནང་འགལ་བྱུང་བ་སོགས་དེང་ཕན་ཞུ་འཛོལ་ཅི་མཆིས་དམན་ལ་ལྷག་པར་བརྩེ་བའི་མགོན་པོ་མཆོག་ནས་བརྩེ་ཆེན་བྱམས་གཟིགས་ཀྱིས་ལྷ་དགོངས་གསལ་དྭངས་བརྩེ་བས་གཟིགས་པ་མཁྱེན། མཁྱེན། མཁྱེན། རྣམ་ཐར་གྱི་ཤོག་གྲངས་ ༤༧༡ ཕྲེང་ ༢ པ་ནས་རྒྱབ་ཤོག་བཅས་པར་གསལ། ཞེས་ཤུགས་ལྡན་ཐོག་མར་མ་ཡུམ་གྱི་སྐྱེད་མའི་ངོས་ནས་འབྲེལ་བ་བྱུང་བ་དང༌།
ད་ནས་སྐྱབས་མགོན་རིན་པོ་ཆེའི་བཀའ་བཞིན་བསྟེན་གསོལ་ནམ་ཡང་གནང་གི་མིན་ཞེས་ཞལ་བཞེས་གནང་བ་གསལ་པོ་འཁོད་འདུག རྣམ་ཐར་ལྡི་ལི་པར་མའི་ནང་བསྐུམ་པ་གནང་འདུག ང་རང་ནས་ཀྱང་ཐོག་མར་དོས་རྒྱལ་བསྟེན་པ་ཡིན། དེ་རྗེས་གོང་གསལ་གནས་ཚུལ་དེ་ཚོ་རིམ་པས་ཤེས་པ་དང༌། དཔྱད་བྱེད་སྐབས་དེ་སྐོར་རྙོག་དྲ་ཧ་ཅང་ཆེན་པོ་ཡོད་པར་བརྟེན་མཐའ་ཟན་བརྟག་བསྒྲིལ་ནས་མུ་མཐུད་བསྟེན་ན་བཟང་དང༌། ཤིན་ཏུ་གསང་བའི་ཚུལ་གྱིས་བསྟེན་ན་བཟང༌། གཙང་མ་མཚམས་འཇོག་བྱས་ན་བཟང་བཅས་བརྟག་དཔྱད་བྱེད་སྐབས་ཟན་བརྟག་ནས་གཙང་མ་མཚམས་འཇོག་བྱ་རྒྱུ་བབས་པ་ལྟར་ང་རང་གི་ངོས་ནས་གཙང་མ་ཐག་བཅད་པ་ཡིན། འོན་ཀྱ་གཞན་ལ་འབོད་སྐུས་བྱས་པ་དང༌། ཕྱི་ལ་ཁྱབ་བསྒྲགས་བྱས་པ་གང་ཡང་མེད་དེ་ནས་རིམ་པས་ཕ་རྒོད་བླ་མའི་ཞལ་ལུང་ཐོན་ཏེ་དགེ་ལུགས་པ་ཞིག་གིས་རྙིང་མའི་ཆོས་བྱས་པ་ཡིན་ན་རྒྱལ་ཆེན་ཤུགས་ལྡན་གྱིས་ཚར་གཅོད་ཀྱི་ཡོད་པ་དང༌། དེའི་དཔེ་མཚོན་བགྲངས་པའི་ནང་པཎ་ཆེན་སྐུ་ཕྲེང་བརྒྱད་པ་བསྟན་པའི་དབང་ཕྱུག་གིས་རྙིང་ཆོས་གནང་བར་བརྟེན་ཤུགས་ལྡན་གྱིས་ཚར་བཅད་པ་དང༌། དེ་བཞིན་ང་བདག་པོ་བསྐྱོན་ཏེ་༸རྒྱལ་བ་རིན་པོ་ཆེའི་ཡང་སྲིད་རེད་ཅེས་ཐག་གཅོད་གནང་མཁན་རྭ་སྒྲེང་རིན་པོ་ཆེས་རྙིང་ཆོས་གནང་པར་བརྟེན་རྒྱལ་ཆེན་གྱིས་ཚར་བཅད་པ། དེ་དང་དེ་འདྲ་བའི་དགེ་ལུགས་པའི་བླ་ཆེན་གང་ཙམ་ཞིག་རྙིང་ཆོས་གནང་བའི་རྒྱུ་མཚན་ལ་བརྟེན་ནས་ཤུགས་ལྡན་གྱིས་ཚར་བཅད་པའི་ལོ་རྒྱུས་འཁོད་ཡོད་པ་རེད། དེའི་སྐབས་འདི་གར་སློབ་དཔོན་རིན་པོ་ཆེར་འབུམ་ཚོགས་འབུལ་གྱི་ཡོད་ཀྱང་རྡ་རམ་ས་ལར་ཡོད་པའི་བཙུན་མ་གང་འཚམས་ཤིག་འབུམ་ཚོགས་ལ་སླེབས་མ་བྱུང༌། རྒྱུ་མཚན་གང་ཡིན་སྐད་ཆ་དྲི་སྐབས་གོང་གསལ་དེབ་ཐོན་པ་འདིས་རྐྱེན་བྱས་འདུག དགེ་ལུགས་པ་ཞིག་གིས་རྙིང་མའི་ཆོས་བྱས་ནས་གུ་རུ་རིན་པོ་ཆེར་གསོལ་བ་བཏབ་ན་ཤུགས་ལྡན་གྱིས་གནོད་ཀྱི་རེད་ཅེས་འཁོད་ཡོད་སྟབས་ཁོང་ཚོ་ཞེད་ཀྱི་ཡོད་པ་རེད་ཅེས་བརྗོད་ཀྱི་འདུག ཉིན་གཅིག་ངོས་ནས་དེབ་དེ་རྩད་གཅོད་བྱེད་སྐབས་ཕ་རྒོད་བླ་མའི་ཞལ་ལུང་ཟེར་བ་དེ་རེད། དེས་རྐྱེན་གཞི་ནས་དེ་སྐོར་དམ་དྲག་བྱེད་འགོ་བཙུགས་པ་དང༌། སྐབས་དེ་འདྲ་ཞིག་ལ་དགའ་ལྡན་བྱང་རྩེ་གྲྭ་ཚང་གི་ཐུགས་དམ་ས་བོན་ཞིག་འབྱོར་བ་བཞིན། དགའ་ལྡན་བྱང་རྩེ་བཀྲ་མི་ཤིས་པའི་དཀའ་ངལ་ཡོང་བ་འདི་ལྷ་སྲུང་གི་རྐྱེན་གྱིས་བྱུང་བ་ཡིན་ནམ། ཡང་ན་སྤྱིར་བཏང་གིས་རྐྱེན་གཞན་གྱི་འོག་ནས་བྱུང་བ་ཡིན་ཟན་བརྟག་བསྒྲིལ་བར་ལྷ་འཁོན་གྱི་རྐྱེན་ལས་བྱུང་བ་བབས། ཡང་ལྷ་འཁོན་དེ་རྐྱེན་གཞན་གྱི་འོག་ནས་བྱུང་བ་ཡིན་དང༌། ཤུགས་ལྡན་བསྟེན་དྲགས་ནས་ལྷ་མོ་འཁོན་པ་ཡིན། ཟན་བརྟག་བསྒྲིལ་བས་ཤུགས་ལྡན་བསྟེན་དྲགས་ནས་ལྷ་མོ་འཁོན་པ་བབས་བྱུང༌། དེ་ལྟར་ཟན་བརྟག་བསྒྲིལ་ནས་ཐག་བཅད་པ་ཡིན་མ་གཏོགས་ངས་ཨོ་ཚོད་ཚོད་བྱས་ནས་ཐག་བཅད་པ་མིན། མི་ཕལ་པ་ཞིག་གི་མོ་བརྒྱབ་རྒྱུ་ཡིན་ནའང་ངས་མངོན་ཤེས་མེད་པར་ཡོད་མདོག་མདོག་བྱས་མ་བྱས་པར་མོ་རྒྱག་གི་ཡོད། གལ་ཆེའི་གནད་དོན་རྣམས་ཟན་བརྟག་བསྒྲིལ་ནས་ཐག་གཅོད་བྱེད་ཀྱི་ཡོད། སྔོན་ལ་རྒྱ་ནག་ལ་འགྲོ་རྒྱུ་དེ་ཟན་བརྟག་བསྒྲིལ་ནས་ཐག་བཅད་པ་ཡིན། ཡང་ ༡༩༥༧ ལོར་རྒྱ་གར་ནས་ཕར་ལོག་དང་མི་ལོག་ཀྱང་ཟན་བརྟག་བསྒྲིལ་ནས་ཐག་བཅད་པ་ཡིན། ༡༩༥༩ ལོར་ལྷ་ས་ནས་བྲོལ་རྒྱུ་ཡང་ཟན་བརྟག་བསྒྲིལ་ནས་ཐག་བཅད་པ་ཡིན།
དེ་ཡང་ཐོག་མར་མིས་བསམ་བློ་བཏང༌། སོ་སོས་ཀྱ་བསམ་བློ་བཏང༌། ཕན་ཚུན་གོ་བསྡུར་བྱས། མཐའ་མའི་ཐག་གཅོད་བྱེད་དུས་སྐབས་རེ་གནས་ཆུང་ལ་ཞུས། གནས་ཆུང་གི་གསུངས་པ་དེར་ཡང་ཆ་མ་བཞག་པར་མཐའ་འདོམས་ཟན་བརྟག་བསྒྲིལ་ནས་ཐག་གཅོད་བྱས་པ་ཤ་སྟག་ཡིན། ང་རང་རྒྱ་གར་ལ་སླེབས་རྗེས་ཀྱང་ས་སྐྱ་བཀའ་རྙིང་རིས་སུ་མ་ཆད་པའི་ཆོས་ཞུ་དང་མི་ཞུ་འདི་ཡང་ཟན་བརྟག་བསྒྲིལ་གསར་སྐྱབས་རྗེ་ཡོངས་འཛིན་གླིང་རིན་པོ་ཆེ་འདན་འདྲེན་ཞུས་ནས་ཐག་བཅད་པ་ཡིན། སྐབས་དེར་སྐྱབས་རྗེ་ཡོངས་འཛིན་ཁྲི་བྱང་རིན་པོ་ཆེ་ཝ་ར་ཎ་སིར་ཕེབས་པ་ཡིན་ནམ་རྡ་སར་བཞུགས་མེད། ང་རང་གི་མི་ཚེའི་ནང་ཆོས་དང་སྲིད་ཀྱི་ལས་ཀ་གལ་གནད་ཆེ་བ་རྣམས་རང་གི་ངོས་ནས་བསམ་བློ་བཏང་སྟེ་འགྲོ་ས་འདི་མ་གཏོགས་མི་འདུག་བསམ་པའི་དོན་ཚན་གཉིས་གསུམ་ཞིག་གཏན་འཁེལ་བའི་མཚམས་ཟན་བརྟག་བསྒྲིལ་ནས་ཐག་གཅོད་བྱེད་ཀྱི་ཡོད། ད་ལྟ་བར་དུ་བསླུ་བ་རྩ་བ་ནས་མ་བྱུང༌། དོལ་རྒྱལ་སྐོར་ཐག་གཅོད་བྱེད་སྟངས་ཀྱང་འདི་འདྲ་བྱས་ནས་བྱས་པ་ཡིན།
དེ་རྗེས་གཞི་ནས་མང་ཚོགས་ལ་གསལ་བཤད་གསེད་བཀྲོལ་ཕྲན་བུ་བྱས་པ་དེ་སྐབས་སྒེར་སོ་སོས་བསྟེན་དང་མ་བསྟེན་ཆོས་དད་རང་མོས་རེད། གནད་འགག་མི་འདུག ཡིན་ནའང་སྤྲོས་པ་ཆེན་པོ་མ་བྱེད་ཅེས་གསལ་པོ་བཤད་ཡོད། དེ་ལ་མི་ཁག་གཅིག་གིས་ཉན་ཤེས་གོ་ཤེས་བྱེད་ཀྱི་ཡོད་པ་དང༌། མི་ཁག་གཅིག་གིས་ངོས་ནས་བཤད་པ་འདི་ཁུངས་མེད་ལྟ་བུར་བརྩིས་ཏེ་ད་དུང་སྤྲོས་པ་ཆེ་རུ་དང་མངོན་གསལ་དོད་དུ་བཏང་ཡོད། ཡང་སྒོས་ལྷག་པར་ཅན་དུ་བོད་ནང་སྐད་ཆ་བཀྲམས་པར་༸རྒྱལ་བ་རིན་པོ་ཆེས་ཤུགས་ལྡན་གྱི་ཐོག་དམ་དྲག་གནང་བ་འདི་སྒྲ་ཇི་བཞིན་པ་མ་རེད། དགོས་དབང་གིས་གནང་བ་རེད། དེ་ཡང་ཆོས་བརྒྱུད་རྙིང་མ་སོགས་ཀྱི་ངོ་སྲུང་ཆེད་རྒྱལ་ཆེན་དམ་དྲག་གནང་བ་རེད་ཅེས་ཤོད་ཀྱི་ཡོད་པ་དང༌། ཡང་ཁག་གཅིག་གིས་༸རྒྱལ་བ་རིན་པོ་ཆེར་རྙིང་མའི་བླ་མ་དེ་འདྲས་མི་ཞུ་དགུ་ཞུ་ཞུས་ནས་དེ་ལྟར་གནང་བ་རེད་ཅེས་ངོས་ནས་རྣ་ཅོག་སྲབ་པོ་བྱས་པ་ལྟ་བུ་ཤོད་མཁན་ཡོད། མ་གཞི་ང་རང་རྣ་ཅོག་སྲབ་པོ་ཡིན་ཡང་ལྷགས་པས་གང་འདེད་ཀྱི་སྐད་ཆ་ཉན་མཁན་ཞིག་མིན། རྣ་བ་གཉིས་ཀས་ཉན་ནས་བསམ་ཞིབ་བྱེད་ཀྱི་ཡོད། སྤྱིར་བཏང་ཁྱེད་རང་ཚོས་ཤེས་གསལ་ལྟར་ང་རང་ལོ་བཅུ་དྲུག་ནས་ད་ལྟ་ལོ་དྲུག་ཅུ་རེ་གསུམ་ལ་སླེབས་ཀྱི་བར་བོད་སྤྱི་བའི་འགན་འཁྱེར་ནས་བསྡད་པ་ཡིན། ངས་རྣ་ཅོག་སྲབ་པོ་བྱས་ཏེ་བྱབ་ག་རེ་བསྐྱལ་འདུག ཁྱེད་རང་ཚོས་ཞིབ་འཇུག་ཡག་པ་བྱས་ན་ཤེས་ཀྱི་རེད། ངོས་ནས་དག་འབུད་བྱེད་དགོས་དོན་མེད། ངས་རང་ཉིད་ཡང་དག་པ་ཡིན་བརྗོད་ཀྱི་མེད། ཁྱེད་རང་ཚོས་བརྟག་དཔྱད་ཀྱིས༸རྒྱལ་བ་རིན་པོ་ཆེས་ག་རེ་གསུང་གི་འདུག ག་རེ་བྱེད་ཀྱི་འདུག འདས་པའི་ལོ་བཅུས་རིང་ག་རེ་བྱས་འདུག ལོ་བཞི་བཅུའི་རིང་ག་རེ་བྱས་འདུག ལོ་ལྔ་བཅུའི་རིང་ག་རེ་བྱས་འདུག དེ་དག་ལ་ཞིག་འཇུག་ཡག་པོ་བྱས་ན་ཤེས་ཀྱི་རེད། ཤེས་སོང་ངམ།
གཅིག་ནས་ངས་བོད་བསྟན་སྲིད་ཀྱི་དོན་ལ་བསམ་བློ་བཏང་སྟེ་བྱས་པ་དང༌། གཉིས་ནས་ངོས་རང་ཁ་ཐབས་སྐྱོ་ནའང་༸རྒྱལ་བ་ལྔ་པའི་བཞུགས་ཁྲིའི་སྟེང་༸རྒྱལ་བ་ལྔ་པའི་སྐུ་ཕྲེང་གི་མིང་ཞིག་འཛིན་ནས་བསྡད་ཡོད་པས་བོད་བསྟན་ཆབ་སྲིད་ཀྱི་འགན་འཁུར་ཐུབ་ཀྱི་མེད་ནའང་ངའི་མཇིང་པའི་སྟེང་བབ་ཡོད་པ་དང༌། བོད་རྒྱ་ཆེ་མི་མང་ནས་ཀྱང་ང་ལ་བློས་འགེལ་གྱི་ཡོད་པ། སོ་སོའི་ལས་དང་སྨོན་ལམ་གྱི་འབྲེལ་བ་བཅས་ཀྱི་ཐོག་ནས་འགན་ཁུར་དེ་ངའི་ཐོག་ཏུ་བབས་ཡོད་དུས། འགན་འཁུར་འདི་དང་རྗེས་སུ་འབྲེལ་བའི་ལས་ཀ་མ་བྱས་པར་ང་ཚོའི་དཔེ་ལ་ཡོད་པ་བཞིན། ཞལ་ཟས་ཁྱིས་འཁྱེར་ཡང་འཛུམ་ཤིག་ཤིག་དང༌། ལྷ་ཁང་ལ་མེ་ཤོར་ཡང་འཛམ་ཤིག་ཤིག་ཟེར་བ་ལྟ་བུ་བྱས་ན་འགྲིགས་ཐབས་མེད་པས་བཤད་རྒྱུ་འདི་ངའི་ལས་འགན་ཡིན། ཉན་དང་མི་ཉན་ཁྱེད་རང་ཚོའི་ལག་པར་ཡོད། བོད་ཀྱི་བསྟན་སྲིད་ཀྱི་དོན་ལ་ངོས་ནས་ལོ་ནས་ལོ་སྦྲེལ་ཏེ་བླ་མ་གོང་མ་ཚོས་གསུངས་པའི་རྣམ་ཐར་དང༌། ང་རང་གི་དངོས་བྱུང་ཉམས་མྱོང་སོགས་གནས་ཚུལ་མང་པོ་ཞིག་དང་འབྲེལ་ཏེ་ངོས་ནས་ལས་ཀ་འདི་བྱ་རྒྱུར་ཐག་བཅད་པ་ཡིན། ལས་ཀ་འགོ་བཙུགས་པའི་རྗེས་ལ་མཇུག་སྐྱེལ་དགོས་པ་ནི་ཆོས་ཉིད་ཡིན། དེ་ལྟར་རྒྱུ་མཚན་ལྡན་པའི་ལས་ཀ་འགོ་བཙུགས་པ་འདི་མཐའ་སྐྱེལ་རྒྱུ་ལས། སྤྱི་མ་སྤོམ་ལ་འཇོག་ཐབས་མེད། དེ་སྔོན་ངོས་ནས་སྒེར་སོ་སོས་བསྟེན་ན་འགྲིགས་ཀྱི་རེད། སྤྲོས་པ་ཆེན་པོ་མ་བྱེད་ཅེས་བརྗོད་ཡོད་ཀྱང༌། དེ་དག་ནུས་པ་མ་ཐོན་པའི་སྐབས་ལ་ད་ཆ་ཤུགས་ཆེ་རུ་མ་བཏང་ན་འགྲིགས་ཀྱི་མི་འདུག གཞན་དག་ངོས་ལ་ཐག་གཅོད་ནུས་པ་ཐོན་པ་བྱེད་ཡས་མེད། དོལ་རྒྱལ་བསྟེན་དང་མི་བསྟེན་སོ་སོའི་ལག་པ་རེད། འོན་ཀྱང་དོལ་རྒྱལ་བསྟེན་ཕྱིན་ཆད་ངའི་ས་ནས་དབང་ཞུ་བ་དང་སྡོམ་པ་ཞུ་བ་འགྲིགས་ཀྱི་མ་རེད་ཅེས་ངོས་ནས་ལོ་གཉིས་ཀྱི་གོང་ཐག་བཅད་པ་ཡིན།
ངས་ཐག་གཅོད་བྱས་པ་འདི་ལ་རྒྱ་ཆེའི་མང་ཚོགས་རྒྱ་གར་ནང་སྡོད་མཁན་དང༌། བལ་ཡུལ་ནང་སྡོད་མཁན། སུད་སི་ཁུལ་སྡོད་མཁན་སོགས་གང་ལྟར་བོད་མི་སེར་སྐྱ་མཆོག་དམན་མེད་པ་མང་ཆེ་བས་ང་ལ་ཡིད་ཆེས་དང༌། བློས་གཙང་མ་བཀལ་ཏེ་ངས་བཤད་པར་ཉན་འཇོག་བྱས་ཡོད། ཁ་ཤས་ནི་དོལ་རྒྱལ་ལ་ཞེད་ཀྱིན་ཞེད་ཀྱིན་ལ་༸རྒྱལ་བ་རིན་པོ་ཆེས་བཀའ་གནང་བར་བརྟེན་མཚམས་འཇོག་བྱས་པ་དང༌། ཁ་ཤས་ཀྱི་བླ་མ་དང་ཆོས་སྐྱོང་གཉིས་ཀྱི་ནང་ནས་བླ་མ་གལ་ཆེ་བ་ལས་ཆོས་སྐྱོང་གལ་ཆེ་གི་མ་རེད་ཅེས་གང་ལྟར་ངས་བཤད་པ་ལ་ཡིད་ཆེས་བློས་འགེལ་གནང་པར་ཧ་ཅང་དགའ་པོ་བྱུང༌། ཚང་མར་ཐུགས་རྗེ་ཆེ་བརྗོད་ཀྱི་ཡིན། དེ་བཞིན་མི་མང་ནས་ཀྱང་ཧུར་ཐག་བྱས་བྱུང༌། བལ་ཡུལ་ནང་སྡོད་མཁན་ཁྱེད་རང་ཚོས་ལངས་ཕྱོགས་བརྟན་པོ་བཟུང་སྟེ་༸རྒྱལ་བ་རིན་པོ་ཆེར་བོད་སྤྱི་བའི་འགན་ཡོད་པ་ལྟར་འགན་འཁྱེར་མཁན་ཞིག་གིས་ཤ་ཚའི་ཐོག་ནས་ཕན་ཐོགས་བྱུང་ན་བསམ་སྟེ་བཤད་པར་ངོས་འཛིན་གསལ་པོར་བྱས་ནས་ཁྱེད་རང་ཚོས་མཚམས་འཇོག་བྱས་པར་ང་རང་དགའ་བོ་བྱུང༌། ཐུགས་རྗེ་ཆེ་ཞེས་བརྗོད་ཀྱི་ཡིན། རེ་ཟུང་ནི་ཁག་ཡོད་པ་མ་རེད། ཀླད་པ་ཧ་ཅང་མཁྲེགས་པོ་བྱེད་པ་དེ་ལ་རྒྱུ་མཚན་གཞན་དག་མེད་དམ་སྙམ་གྱི་འདུག དེ་འདྲའི་ཐོག་ནས་བར་སྐབས་སྐད་ཆ་བཤད་པ་དང༌། ཡིག་ཆའི་ནང་མང་པོ་ཡོད། ང་ལ་ཁྱད་རྩ་བ་ནས་མེད། ཕྱོགས་གཅིག་ནས་གཏམ་བརྗོད་རང་དབང་རེད། ག་རེ་བཤད་ནའང་སོ་སོའི་ལག་པ་རེད་ཁྱད་པར་གང་ཡང་མེད།
ང་རང་སྒེར་གྱི་ངོས་ལ་ཆ་བཞད་ན་སྐྱོན་བརྗོད་དང་སྨ་འབེབས་བྱེད་མཁན་ཡོང་དུས་གློ་བུར་གྱི་བསམ་བློའི་ནང་ཁྱད་མཚར་འདི་འདྲ་རང་ཤོད་ཡང་གང་འདྲ་ཡིན་ནམ་བསམ་པ་དྲན་གྱི་འདུག་ཀྱང༌། བསམ་བློ་ཞིབ་ཏུ་གཏོང་དུས་བཟོད་པའི་རྟེན་ཡག་པོ་ཞིག་ཡོང་གི་འདུག ཨ་ཙི་དེ་དག་ནི་ཉོན་མོངས་དུག་གསུམ་གྱི་གཞན་དབང་དུ་སོང་བ་ཡིན་པས་གང་ཡང་ཡོད་པ་མ་རེད། ང་རང་གི་ངོས་ནས་མི་གཞན་ལ་སྤྱོད་འཇུག་ཤོད་ཀྱི་ཡོད། སྤྱོད་འཇུག་ཤོད་མཁན་རང་ཉིད་ལ་རྐྱེན་འཕྲད་ཡོང་དུས་བཟོད་པ་བསྒོམ་མ་ཐུབ་ན། ངས་སྤྱོད་འཇུག་བཤད་པ་རྫུན་དུ་འགྲོ་གི་རེད། འདི་ནི་སྤྱོད་འཇུག་ནང་གསུངས་པ་ལྟར་བཟོད་པའི་ཉམས་ལེན་བྱེད་པའི་གོ་སྐབས་ཡག་པོ་ཡིན་བསམ་ནས་ཧུར་ཐག་བྱེད་ཀྱི་ཡོད། སེམས་འཁྲུག་གི་མི་འདུག་ལ། སེམས་མ་སྐྱིད་པའང་ཡོང་གི་མི་འདུག དཔེར་ན་ན་ནིང་འདིར་དགེ་སློང་མི་གསུམ་བསད་པ་རེད། གསོད་སྟངས་ལ་ཆ་བཞག་ན་བཚན་ཉིད་སློབ་དཔོན་གྱི་གཟུགས་པོར་གྲི་བཅུ་དྲུག་བརྒྱབ་ཡོད་པ་དང༌། སྐེ་བྲེགས་པ་བཅས་དེ་དག་ནི་ཧ་ཅང་ཐབས་སྐྱོ་བོ་རེད། གློ་བུར་ཁོང་ཁྲོ་དང་ཞེད་སྣང་ཡང་བྱུང༌། བསམ་བློ་གཉིས་པ་ཞིག་གཏོང་དུས་ཆག་སྒོ་སྙིང་རྗེ་བསམ་པ་དང༌། རྒྱ་མི་གུང་ཁྲན་གྱིས་དེ་འདྲ་བྱས་པ་ཡིན་ན་ཧ་ལས་རྒྱུ་གང་ཡང་མེད། གལ་ཏེ་ནང་པ་ཞིག་དང་དེའི་ནང་ནས་དགེ་ལུགས་པ་ཡིན་བརྗོད་མཁན། དེའི་ནང་ནས་ཀྱང་སྐྱབས་རྗེ་ཁྲི་བྱང་རིན་པོ་ཆེའི་རྗེས་འབྲངས་ཡིན་བརྗོད་མཁན་གྱི་མིས༸སྐྱབས་རྗེ་ཁྲི་བྱང་རིན་པོ་ཆེར་ཞབས་འདེགས་བསྒྲུབ་པ་དང༌། ཞེན་ཁོག་བྱེད་ཁུལ་བྱས་པ་ཞིག་ཡིན་ན། སྐྱབས་རྗེ་རིན་པོ་ཆེ་ཞལ་བཞུགས་ཡོད་ཚེ་ཐུགས་ཕམ་ཇི་ཙམ་ཡོང་རྒྱུ་ཡིན་པ་ཤེས་གསལ་རེད། ས་གནས་རྒྱ་གར་ཉེན་རྟོག་པས་ཞིག་འཇུག་གནང་བ་བརྒྱུད་ལག་དམར་བ་དྲུག་པོ་དོལ་རྒྱལ་བསྟེན་མཁན་ཡིན་པ་དང༌། མི་བཞི་ངོ་རྟགས་ཆོད་པ་ལྟར་འཛིན་བཟུང་ཐུབ་ཐབས་གནང་བཞིན་པ་རེད།
རྨོངས་པ་ཆགས་སྡང་རགས་པའི་གཞན་དབང་དུ་སོང་བ་འདི་འདྲའི་ཐབས་སྐྱོ་བ་ལ་ཨང༌། སྙིང་རྗེ་བསམ་སྟེ་སྙིང་རྗེ་ཆེན་པོ་ཞིག་སྐྱེད་བྱུང༌། དེ་མ་ཐག་ཁོང་ཁྲོ་ཞི་ཞིང་ཞེད་སྣང་ཡང་མི་འདུག ཁྱེད་རང་ཚོ་སེམས་ཁྲལ་རྩ་བ་ནས་བྱེད་མི་དགོས། ༸རྒྱལ་བ་རིན་པོ་ཆེ་ཕལ་ཆེར་སངས་ཀྱི་བསྟན་པའི་དགྲ་བོ་རེད་མདོག་མདོག་དང༌། དེའི་ནང་ཚན་ནས་དགེ་ལུགས་པའི་བསྟན་པའི་དགྲ་བོ་རེད་མདོག་མདོག་ཤོད་མཁན་ཡོད་ཀྱང་ང་ལ་ཁྱད་པར་རྩ་བ་ནས་མེད། ང་རང་གི་ངོས་ནས་རང་ཉིད་བཅོམ་ལྡན་འདས་ཀྱི་རྗེས་འབྲངས་དགེ་སློང་ཐེབས་ཆག་ཅིག་ཡིན་བསམ་ནས་ཧུར་ཐག་བྱེད་ཀྱི་ཡོད། མི་གཞན་གྱི་ག་རེ་བརྗོད་ཀྱང་བརྗོད། ང་རང་གི་ངོས་ནས་ནོར་ཡོད་ན་མི་ཚང་མང་བསྟོད་བསྔགས་བཏང་ནའང་ཕན་ཐོགས་མེད། ང་རང་གི་ངོས་ནས་ནོར་མེད་ན་མི་གཞན་གྱི་ག་རེ་བརྗོད་ཀྱང་ང་ལ་ཁྱད་པར་རྩ་བ་ནས་མེད། སྤྱིར་བཏང་ཁྱད་པར་གཅིག་ཡོད་པ་ནི་ད་ལྟ་ང་ཤི་ན་འཕྲལ་སྒང་བོད་གཞིས་བྱེས་གཉིས་ཀྱི་ནང་ཧ་ཅང་སེམས་པ་མ་སྐྱིད་པ་ཡོང་རྒྱུ་དང༌། ལས་ཀ་གནད་སྨིན་པོ་བྱེད་མི་ཐུབ་པའི་འགལ་རྐྱེན་ཆེན་པོ་ཞིག་ཆགས་ནས་ནུས་ཤུགས་ཉམས་པ་ལྟ་བུ་ཡོང་གི་རེད། ཡིན་ནའང་མི་རིགས་གཅིག་གི་འཐབ་རྩོད་འདི་བོད་མིརིགས་ཀྱི་མུ་མཐུད་མཇུག་བསྐྱལ་རྒྱུ་ལས་མཚམས་འཇོག་རྩ་བ་ནས་བྱེད་ཀྱི་མ་རེད། ཇི་སྲིད་བོད་ཀྱི་མི་རིགས་གནས་པ་དེ་སྲིད་དུ་བོད་རང་དབང་གི་འཐབ་རྩོད་འདི་གནས་ཀྱི་རེད། ཅེས་བཀའ་སྩལ་བ་དང༌། དེ་རྗེས་བོད་དོན་འཐབ་རྩོད་ལ་དམིགས་ནས་ཐོག་མར་སློབ་གྲྭ་གསར་འཛུགས་གནང་བའི་ལོ་རྒྱུས་བཀའ་སྩལ་སོང་བ་བཅས།།


text:
ངོས་ཀྱི་ཆོས་ཚོགས་ནས་སྔ་ནས་གྲ་སྒྲིག་བྱས་ཟིན་པ་ལྟར་དེ་རིང་ནས་བཟུང་སྟེ་ཉིན་གསུམ་ལོ་གསར་སྐབས་སུ་མཚམས་ལ་འདུག་རྒྱུ་དེ་ཡིན། ན་ནིང་ནས་བཟུང་སྟེ་ངོས་ཀྱི་དགེ་ཕྲུག་རྣམས་དང་ལྷན་ལོ་གསར་སྐབས་སུ་མཚམས་ལ་འདུག་གི་ཡོད། མི་རྣམས་ཀྱི་ངག་རྒྱུན་ལ་happy new year! ལོ་གསར་ཞེས་པ་འདི་ནི་ཚང་མས་སྐྱིད་པོའི་ལོ་མགོ་བཟུང་ཞིང་། སྡུག་གི་ལོ་མཇུག་བསྡུ་བའི་དུས་ཆེན་ཁྱད་པར་ཅན་ཞིག་ཏུ་ངོས་འཛིན་བྱེད་ཀྱི་ཡོད། ངོས་ལ་མཚོན་ན་སྐྱིད་སྡུག་གང་ཡིན་པ་དེ་ཉིད་ནི་རྒྱུ་མེད་རྐྱེན་མེད་ལས་བྱུང་བ་མ་ཡིན་པར་རྒྱུ་རྐྱེན་ཚང་བའི་དགེ་སྡིག་ལས་བྱུང་བ་ཡིན་པར་ངོས་འཛིན་བྱེད་ཀྱི་ཡོད།
དེ་ལྟར་ཡིན་པའི་རྒྱུ་མཚན་ལ་བརྟེན་ནས་ད་རེས་གསར་ལོ་ཚུལ་འཆར་ཤར་མ་ཐག་ཏུ་དོན་མེད་སྡིག་ལས་ཀྱིས་བསུས་ན་ལོ་འདིའི་ཅི་བྱས་མི་དགེ་བར་འགྱུར་བ་དང་། རྟེན་འབྲེལ་གྱི་དབང་གིས་རང་ཉིད་གང་དུ་སོང་ཡང་བཀྲ་མ་ཤིས་པར་ཡོང་བས་དེ་ལས་ཀྱང་ཆོས་ཀྱི་མུག་གེས་མནར་བའི་ལུང་པ་འདིར་དམ་ཆོས་ཀྱི་བདུད་རྩིའི་བགོ་བཤའ་རེ་བྱས་ན་རང་གཞན་གཉིས་ཀར་དགེ་མཚན་ཆེ་བས་རྒྱུ་མཚན་དེར་བརྟེན་ད་རེས་ལོ་གསར་སྐབས་སུ་ཕྱོགས་ཡོངས་ནས་ཕེབས་པའི་ངོས་ཀྱི་དགེ་ཕྲུག་རྣམས་དང་ཆོས་གྲོགས་ཕོ་མོ་ཡོངས་ལ་ཉིན་གསུམ་རིང་བདེ་ཆེན་ཞིང་སྒྲུབ་དང་། རྫོགས་ཆེན་ཚིགས་གསུམ་གནད་བརྡེགས་ཀྱི་ཆོས་ཁྲིད་བྱེད་འཆར་ཡོད། མཚམས་ལ་འདུག་ས་ནི་ངོས་ཀྱི་ཆོས་ཚོགས་ནས་ཐག་ཉེར་ཡོད་པའི་ཡེ་ཤུའི་ཨ་ནེའི་དགོན་པ་ཞིག་ནང་དུ་ཡིན། དགོན་པ་འདིའི་ཁོར་ཡུགས་ནི་ཡངས་ཤིང་རྒྱ་ཆེ་ལ། དགོན་པའི་ཁང་ཐོག་ནས་མར་བལྟས་ན་སྐད་གྲགས་ཅན་ཀྱི་ཁལ་མེར་རྒྱ་མཚོ་ཉིད་ཀྱང་སྔོ་ཡོམ་ཡོམ་མིག་ལམ་དུ་མཐོང་ཐུབ། དེ་རིང་མཚམས་ལ་འདུག་མཁན་མགོ་སེར་ནག་ཕལ་ཆེར་མི་གྲངས་བཞི་བཅུ་མ་ཟིན་ཙམ་ཡོད་སྐད་འདུག དེ་ནི་མི་འབོར་ཉུང་ཞིང་གྲོང་པ་ཆུང་ཆུང་འདི་ལ་ལྟོས་ན་མི་གྲངས་མང་པོ་ཡིན། དོ་ནུབ་དགོང་ཟས་ཚར་མ་ཐག་མཚམས་ཀྱི་ཕན་ཡོན་དང་ཆོས་བཤད་མདོར་བསྡུས་གྲུབ་པར་བྱེད་ནས་སང་ཉིན་མཚམས་ཀྱི་དངོས་བཞིའི་སྐབས་སུ་ཞོགས་པ་བདེ་ཆེན་ཞིང་སྒྲུབ་ཚར་གཅིག་དང་ཆོས་ཐུན་རྗེས་མར་ཚིགས་གསུམ་གནད་བརྡེགས་ངོ་སྤྲོད་སོགས་བྱེད་རྒྱུ་ཡིན།


text:
ཉེ་བའི་ལོ་ཤས་རིང་། མངའ་རིས་ས་ཁུལ་གྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་མཐའ་མཚམས་སྐྱོང་བར་སྔོན་ལ་བོད་བརྟན་ལྷིང་ཡོང་བ་བྱེད་དགོས་པའི”འཐབ་ཇུས་ཀྱི་དགོངས་པ་གལ་ཆེན་དང་། “མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས་པའི”མཛུབ་སྟོན་གལ་ཆེན་ལག་བསྟར་དོན་འཁྱོལ་གཏིང་ཟབ་བྱས་ནས། ཏང་གི་བོད་སྐྱོང་མཛད་ཇུས་མཐའ་འཁྱོངས་དང་། ཁྲིམས་ལྟར་བོད་སྐྱོང་དང་། དམངས་ཕྱུག་བོད་དར། ཡུན་རིང་བོད་བསྐྲུན། མི་སེམས་གཅིག་སྒྲིལ། རྨང་གཞི་བརྟན་གཏོང་བཅས་ཀྱི་རྩ་དོན་གལ་ཆེན་མཐའ་འཁྱོངས། མེས་རྒྱལ་གཅིག་གྱུར་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་རྒྱུ་དེ་ལས་ཀའི་དམིགས་ས་དང་ཤུགས་རྒྱག་སར་བརྩི་རྒྱུ་མཐའ་འཁྱོངས། དམངས་འཚོ་ལེགས་གཏོང་དང་མི་སེམས་གཅིག་སྒྲིལ་བྱ་རྒྱུ་དེ་དཔལ་འབྱོར་དང་སྤྱི་ཚོགས་འཕེལ་རྒྱས་གཏོང་བའི་འགོ་འཛུགས་ས་དང་དོན་ལ་བབས་སར་བརྩི་རྒྱུ་མཐའ་འཁྱོངས་བཅས་བྱས་ཏེ། ཚན་རིག་དང་མཐུན་པའི་གོང་འཕེལ་དང་། ཞི་མཐུན་བརྟན་ལྷིང་། དམངས་འཚོ་ལེགས་གཏོང་། མི་རིགས་མཐུན་སྒྲིལ། ཆོས་ལུགས་འཆམ་མཐུན། སྣོད་བཅུད་སྲུང་སྐྱོང་། སྒྱུར་བཅོས་སྒོ་འབྱེད། ཏང་འཛུགས་སྐྱོང་ལ་ཤུགས་སྣོན། མཐའ་མཚམས་སྲ་བརྟན་བཅས་ཀྱི་རྣམ་པ་བཟང་པོ་ཞིག་བཏོད་པ་རེད།
མི་རིགས་མཐུན་སྒྲིལ་ཡར་ཐོན་གྱི་བྱ་གཞག་ལ་སྐུལ་སྤེལ་བཏང་བ།
མངའ་རིས་ས་ཁུལ་གྱིས་མི་རིགས་མཐུན་སྒྲིལ་ལས་དོན་གྱི་འགོ་ཁྲིད་ལ་ཤུགས་སྣོན་བརྒྱབ་ནས། ས་ཁུལ་དང་རྫོང་ཁག་གིས་མི་རིགས་མཐུན་སྒྲིལ་དྲིལ་བསྒྲགས་སློབ་གསོ་དང་མི་རིགས་མཐུན་སྒྲིལ་ཡར་ཐོན་གཏོད་འདེམས་དང་གཟེངས་བསྟོད་བྱེད་སྒོའི་འགོ་ཁྲིད་ཚོགས་ཆུང་དང་། མི་རིགས་མཐུན་སྒྲིལ་ཡར་ཐོན་གྱི་དཔེ་སྟོན་བྱེད་སྒོའི(ཚོད་ལྟ)འགོ་ཁྲིད་ཚོགས་ཆུང་། མཐའ་དར་དམངས་ཕྱུག་བྱ་སྤྱོད་ཀྱི་འགོ་ཁྲིད་ཚོགས་ཆུང་བཅས་བཙུགས་ཏེ། 《མངའ་རིས་ས་ཁུལ་གྱི་མི་རིགས་ཆོས་ལུགས་ལས་དོན་ཨུ་ཡོན་ལམ་ལུགས་ཀྱི་ལས་ཀའི་འགན་འཁྲི》དང《མངའ་རིས་ས་ཁུལ་གྱི་མི་རིགས་ཆོས་ལུགས་ལས་དོན་ཨུ་ཡོན་ལམ་ལུགས་ཀྱི་ལས་ཀའི་ལམ་ལུགས》བཏོན་ནས་མི་རིགས་ཆོས་ལུགས་ཨུ་ཡོན་ཚན་པ་33གཏན་འཁེལ་དང་། མི་རིགས་ཆོས་ལུགས་ལས་དོན་ཨུ་ཡོན་ལམ་ལུགས་ཀྱི་ཨུ་ཡོན་དང་འབྲེལ་གཏུག་པ་གཅིག་ལྕོགས་66གཏན་འཁེལ། ས་ཁུལ་དེའི་ཤང་དང་གྲོང་རྡལ་37གྱི་མི་དམངས་འཐུས་ཚོགས་ཀྱི་ཀྲུའུ་རེན་གྱིས་འཐབ་ཕྱོགས་གཅིག་གྱུར་ཨུ་ཡོན་གཅིག་ལྕོགས་བྱེད་པ། གྲོང་ཚོ་དང་གྲོང་ལྷན་141གི“ཨུ་ལྷན་གཉིས”སུ་མི་རིགས་ལས་དོན་གྱི་ལས་བྱ་འཛུགས་པ། སྒེར་རྩེ་དང་། མཚོ་ཆེན། དགེ་རྒྱས་བཅས་རྫོང་གིས་སྔོན་དུ་ཤང་དང་གྲོང་རྡལ་རིམ་པར་ཏང་ཨུད་ཀྱི་ཧྲུའུ་ཅིས་ཙུའུ་ཀྲང་བྱས་པའི་ཆོས་ལུགས་ལས་དོན་འགོ་ཁྲིད་ཚོགས་ཆུང་འཛུགས་པ་བཅས་བྱས་པ་རེད།
སྔ་རྗེས་སུ་ས་ཁུལ་དང་རྫོང་གི་རིམ་ཁག་མི་རིགས་ལས་དོན་སྡེ་ཚན་གྱི་ལས་དོན་པ་མི་ཐེངས་90ལྷག་ཙམ་ཀྲུང་དབྱང་མི་རིགས་ལས་བྱེད་སློབ་གླིང་དང་། ཧྲའན་ཤིས་ཞིང་ཆེན་མི་རིགས་ལས་དོན་ཨུ་ལྷན། ཧོ་པེ་ཞིང་ཆེན་མི་རིགས་ཆོས་ལུགས་ལས་དོན་ཐིང་བཅས་སུ་གསོ་སྦྱོང་ལ་མངགས་ནས། མི་རིགས་ལས་བྱེད་པའི་འཇོན་ཐང་ཆེ་རུ་དང་བྱང་ཚད་མཐོ་རུ་བཏང་བ་རེད། མི་རིགས་ལས་དོན་གྱི་གྲོན་དངུལ་འགན་ལེན་ལམ་སྲོལ་བཙུགས་ནས་མི་རིགས་མཐུན་སྒྲིལ་དཔེ་བཟང་གཏོད་འདེམས་དང་གཟེངས་བསྟོད་བྱེད་སྒོའི་ཁྱབ་རྒྱ་སྔར་བས་ཆེ་རུ་བཏང་ནས། ས་ཨུད་དང་སྲིད་འཛིན་ཀུང་ཧྲུའུ་ཡིས་མི་རིགས་མཐུན་སྒྲིལ་གྱི་དཔེ་བཟང་མཉམ་སྡེབ་15དང་མི་རིགས་མཐུན་སྒྲིལ་གྱི་དཔེ་བཟང་བ་20མང་དུ་བཏང་བ་དང་། ལོ་རེར་རིམ་པ་དེ་གའི་ནོར་སྲིད་ནས་སྒོར་ཁྲི་21བཏོན་ཏེ་ལས་དོན་དེར་རྒྱབ་སྐྱོར་བྱེད་པའི་གཏན་འབེབས་བྱས་པ་མ་ཟད། ཆེད་མངགས་འགྲོ་གྲོན་སྒོར་ཁྲི་500བཏང་ནས། “ཁྱོན་ཡོངས་ལ་ཁྱབ་པ”དང་། “གནད་སྨིན་ཐིགས་ཆུ” “རིག་གནས་སྣེ་འདྲེན” “གསེར་གྱི་ས་བོན” “བསམ་པའི་ཁྱིམ་གཞིས” “ཁེ་དབང་འགན་ལེན”བཅས་ཀྱི་མི་རིགས་མཐུན་སྒྲིལ་ཡར་ཐོན་གྱི་འདུ་འགོད་ཆེ་གྲས་དྲུག་ལ་སྐུལ་འདེད་གཏིང་ཟབ་བཏང་བ་རེད།
མི་རིགས་མཐུན་སྒྲིལ་གྱི་དྲིལ་བསྒྲགས་སློབ་གསོ་སྤེལ་བ།
འདི་ལོ་མངའ་རིས་ས་ཁུལ་གྱིས“གནད་སྨིན་ཐིགས་ཆུ”གཏོང་བའི་ཐབས་ཤེས་སྤྱད་ནས་ཕྱི་ནས་ཡོང་བའི་གླ་པའི་ཁྲོད་དུ“མི་རིགས་མཐུན་སྒྲིལ་གྱི་མཐུན་འབྲེལ་བྱེད་སྒོ”དང་། “མི་རིགས་མཐུན་སྒྲིལ་གྱི་བཞུགས་མོལ་ཚོགས་འདུའི”བྱེད་སྒོ། “གཅིག་སེམས་གཅིག་འབྲེལ”རིག་རྩལ་འཁྲབ་སྟོན། “ལག་གདང་སྦྲེལ་བའི”པར་རྒྱག་དྲན་གསོ་སོགས་བྱེད་སྒོ་ཐེངས་10ལྷག་སྤེལ་བ་རེད། སྔ་རྗེས་སུ་དགོན་པའི་གྲྭ་བཙུན་16སྒྲིག་འཛུགས་ཐེངས་གཉིས་བྱས་ནས་བོད་སྐྱོར་ཞིང་ཆེན་དང་གྲོང་ཁྱེར་དུ་གསར་བརྗེའི་རྒྱལ་གཅེས་རིང་ལུགས་ཀྱི་སློབ་གསོའི་རྟེན་གཞིར་ལྟ་སྐོར་དང་ཁེ་ལས་དང་བཟོ་གྲྭར་སྔོན་ཐོན་གྱི་ཐོན་སྐྱེད་ལག་རྩལ་ལ་ལྟ་བར་བཏང་བ་རེད། སྒར་རྫོང་གི་གྲོང་ལྷན་གཉིས་ཀྱི་ཚན་ཁག་གི་ཁོངས་མི་8སྒྲིག་འཛུགས་བྱས་ནས་ལྷ་སའི་མི་རིགས་མཐུན་སྒྲིལ་གྱི་སྔོན་ཐོན་སྡེ་ཁུལ་དང་། ཁྲོམ་གཞུང་། སྒོ་ར་ཆེ་མོར“སྔོན་ཐོན་ལ་སློབ་སྦྱོང་དང་ཉམས་མྱོང་དངོས་ལེན་པར”བཏང་བ་རེད། རིམ་ཁག་ལས་བྱེད་པའི་ཁྲོད《ཁྲིམས་ལྟར་མི་རིགས་ལས་དོན་ལ་བཅོས་སྒྲིག་གིས་མི་རིགས་མཐུན་སྒྲིལ་ལ་སྐུལ་འདེད་གཏོང་བ》ཞེས་པ་ནང་དོན་གཙོ་བོར་བྱས་པའི་སྐོར་སྐྱོད་དྲིལ་བསྒྲགས་བྱེད་སྒོ་ཐེངས་15སྤེལ་བ་རེད། ལས་ཁུངས་ལས་བྱེད་པར་དམིགས་ནས《མི་རིགས་སྲིད་ཇུས་ཀྱི་ཡིག་ཆ་ཕྱོགས་བསྒྲིགས》དང《མངའ་རིས་ས་ཁུལ་གྱི་མི་རིགས་མཐུན་སྒྲིལ་དྲིལ་བསྒྲགས་སློབ་གསོའི་ལག་དེབ》6900ལྷག་རྩོམ་སྒྲིག་དཔེ་སྐྲུན་བྱས་པ་དང་། ཞིང་འབྲོག་པར་དམིགས་ནས《སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་གྱི་ཚིག་དུམ་30ཡི་གོ་བདེའི་ཀློག་དེབ》ཁྲི་8ལྷག་ཙམ་སྤྲད་པ་རེད།
དེ་དང་ཆབས་ཅིག “མི་རིགས་མཐུན་སྒྲིལ་གྱི་སློབ་ཚན་ཐེངས་གཅིག་ཁྲིད་པ་དང་། མི་རིགས་མཐུན་སྒྲིལ་གྱི་སྔོན་ཐོན་དཔེ་མཚོན་ཁག་གཅིག་འཕྲིན་སྤེལ། མི་རིགས་མཐུན་སྒྲིལ་གྱི་སྔོན་ཐོན་དཔེ་མཚོན་ཁག་གཅིག་ལ་གཟེངས་བསྟོད། མི་རིགས་མཐུན་སྒྲིལ་གྱི་སློབ་གསོའི་བྱེད་སྒོ་ཐེངས་གཅིག་སྤེལ་བ། སྐད་གཉིས་ཡག་པོ་སྦྱོང་བ”བཅས་ཀྱི་མི་རིགས་མཐུན་སྒྲིལ་གྱི་དྲིལ་བསྒྲགས་སློབ་གསོའི“གཅིག་རེ་ལྔའི”འདུ་འགོད་ལག་ལེན་ཤུགས་ཆེན་བསྟར་བ་རེད། “མི་རིགས་མཐུན་སྒྲིལ་ཟླ་བའི”བྱེད་སྒོ་ཁག་གཏིང་ཟབ་སྤེལ་ནས་སྔ་རྗེས་སུ“མི་རིགས་མཐུན་སྒྲིལ་ཟླ་བའི་བརྗོད་དོན་གཙོ་བོའི་རིག་རྩལ་མཚན་ཚོགས”དང“མི་རིགས་མཐུན་སྒྲིལ་ཟླ་བའི་གཅིག་སྡུད་དྲིལ་བསྒྲགས་བྱེད་སྒོ”གཏིང་ཟབ་སྤེལ་བ་རེད།
དུས་ཚོད་གལ་ཆེན་གྱི་མཚམས་ཚིགས་ལ་དམིགས་ནས་མི་རིགས་སྲིད་ཇུས་དང་མི་རིགས་ས་ཁོངས་རང་སྐྱོང་བཅའ་ཁྲིམས་དྲིལ་བསྒྲགས་ཤུགས་ཆེན་བྱས་ཏེ། མི་རིགས་སྲིད་ཇུས་ཀྱི་ཁྲིམས་སྲོལ་སློབ་གསོའི་དྲིལ་བསྒྲགས་ཐེངས་26སྤེལ་བར་དྲིལ་བསྒྲགས་དཔྱད་གཞི་13620ལྷག་སྤྲད་པར་མང་ཚོགས་མི་ཐེངས་67400ལ་ཕན་ཐོགས་པ་རེད།
མི་རིགས་མཐུན་སྒྲིལ་ཡར་ཐོན་གཏོད་འཛུགས་ལ་སྐུལ་འདེད་བཏང་བ།
མངའ་རིས་ས་ཁུལ་གྱིས་གཏོད་འདེམས་དང་གཟེངས་གཏོད་བྱེད་སྒོ་རྒྱ་ཁྱབ་ངང་སྤེལ་ནས་མི་རིགས་མཐུན་སྒྲིལ་གྱི་སྔོན་ཐོན་དཔེ་མཚོན་འབོར་ཆེན་ཞིག་ཐོན་པ་དང་ས་ཁུལ་ལ་རྒྱལ་ཁབ་རིམ་པའི་མི་རིགས་མཐུན་སྒྲིལ་གྱི་སྔོན་ཐོན་མཉམ་སྡེབ་7དང་སྔོན་ཐོན་མི་སྒེར་13དང་། རང་སྐྱོང་ལྗོངས་རིམ་པའི་མི་རིགས་མཐུན་སྒྲིལ་གྱི་སྔོན་ཐོན་མཉམ་སྡེབ་54དང་སྔོན་ཐོན་མི་སྒེར་76 ས་ཁུལ་རིམ་པའི་དཔེ་བཟང་མཉམ་སྡེབ་136དང་དཔེ་བཟང་མི་སྒེར་180བཅས་ཐོན་པ་རེད།
“མི་རིགས་མཐུན་སྒྲིལ་དཔེ་བཟང་གི་བྱས་རྗེས་སྒྲོག་འགྲེལ་སྙན་ཞུ་ཚོགས་པས”རྫོང་ཁག་ཏུ་སྒྲོག་འགྲེལ་བྱེད་སྒོ་ཐེངས་7སྤེལ་བར་མི་ཐེངས་1500ལྷག་ཙམ་ལ་ཕན་པ་ཐོབ་ཡོད།
ལོ་དྲུག་རིང་གི་གཏོད་འཛུགས་ཀྱི་བྱེད་སྒོ་བརྒྱུད་2016ལོར་གཙང་པོ་སྡེ་ཁུལ་གྲོང་ལྷན་ལ་སྔ་རྗེས་སུ་རྒྱལ་ཁབ་དང་རང་སྐྱོང་ལྗོངས་རིམ་པའི་མི་རིགས་མཐུན་སྒྲིལ་ཡར་ཐོན་གཏོད་འཛུགས་བྱེད་སྒོའི་དཔེ་སྟོན་སྡེ་ཁུལ་གྱི་མཚན་སྙན་ཐོབ་པ་དང་། 2017ལོར་སྒར་རྫོང་ལ་རྒྱལ་ཁབ་མི་རིགས་ལས་དོན་ཨུ་ལྷན་གྱིས“རྒྱལ་ཡོངས་མི་རིགས་མཐུན་སྒྲིལ་ཡར་ཐོན་གཏོད་འཛུགས་བྱེད་སྒོའི་དཔེ་སྟོན་ཚན་པའི”མཚན་སྙན་སྤྲད་པ། གཞན་ཡང་ས་ཁུལ་གྱིས་ས་ཁུལ་སྤྱི་བདེ་ཁྲུའུ་སོགས་ཚན་པ་6ལ་མི་རིགས་མཐུན་སྒྲིལ་ཡར་ཐོན་གཏོད་འཛུགས་བྱེད་སྒོའི་དཔེ་སྟོན་ཚན་པའི་མཚན་སྙན་སྤྲད་པ་རེད།


text:
༄༅།། སློབ་དཔོན་ཟམ་གདོང་རིན་པོ་ཆེ་མཆོག་ ༢༠༡༧ ཕྱི་ཟླ་ ༡ ཚེས་ ༢༦ ཉིན་དྷ་རྨ་ཤཱ་ལཱ་ནས་ཕེབས་ཐོན་གྱིས་དིལླཱིའི་བརྒྱུད་ ༢༠༡༧ ཕྱི་ཟླ་ ༡ ཚེས་ ༢༧ ཉིན་རྒྱ་གར་ལྷོ་ཕྱོགས་ཀྱི་གྲོང་ཁྱེར་ཅེནྣཨཱི་ (Chennai) ལ་འབྱོར། ཚེས་ ༢༨ དང་ ༢༩ ཉིན་གཉིས་རིང་རྒྱ་གར་གྱི་ཀྲྀཥྞམཱུརྟིའི་དགེ་རྩའི་འགན་འཛིན་ལྷན་ཚོགས་ (The Governing Body Meeting of Krishnamurti Foundation of India) སུ་ཞུགས།
༄༅།། ༢༠༡༦ ཕྱི་ཟླ་ ༡༢ ཚེས་ ༣༡ ཉིན་སྔ་དྲོ་སློབ་དཔོན་ཟམ་གདོང་རིན་པ་ཆེ་མཆོག་ནཱག་པུར་ནས་ཐོན་ཏེ་དིལླཱི་དང་པཊནཱ་བརྒྱུད་གནས་མཆོག་རྡོ་རྗེ་གདན་དུ་༧ཞབས་སོར་བདེ་བར་འཁོད་ཅིང་། ༢༠༡༧ ཕྱི་ཟླ་ ༡ ཚེས་ ༢ ཉིན་སྔ་དྲོ་༧གོང་ས་༧སྐྱབས་མགོན་ཆེན་པོས་སློབ་མ་རྗེས་འཛིན་གྱི་ཆོས་སྒོར་ཞུགས།
༄༅།། སློབ་དཔོན་ཟམ་གདོང་རིན་པོ་ཆེ་མཆོག་ ༢༠༡༦ ཕྱི་ཟླ་ ༡༢ ཚེས་ ༡༨ ཉིན་གྲོང་ཁྱེར་པུ་ཎེ་ནས་མོན་གོར་དུ་བདེ་འཁོད་དང་། དེ་ནས་ ༢༠༡༦ ཕྱི་ཟླ་ ༡༢ ཚེས་ ༢༧ ཉིན་བེམ་གཱྃབ་དང་མུམྦཱཨཱི་བརྒྱུད་དིལླཱིར་འབྱོར། ༢༠༡༦ ཕྱི་ཟླ་ ༡༢ ཚེས་ ༢༨ ཉིན་དིལླཱི་ནས་ནཱག་པུར་བརྒྱུད་ཝརྡྷཱ་རྫོང་གི་ས་གནས་སེབཱ་གྲཱམ་དུ་ཉིན་རྒྱབ་འབྱོར།
༄༅།། ད་རིང་ཚོགས་ཁང་དུ་ཕེབས་པའི་བསྟན་པའི་གསལ་བྱེད་༧སྐྱབས་རྗེ་ཆུ་བཟང་རིན་པོ་ཆེ་མཆོག་དང་སྐྱབས་ཡུལ་དགེ་འདུན་པ་རྣམ་པ། བཀའ་ཟུར་བློ་བཟང་སྙན་གྲགས་ལགས་དང་བོད་ཀྱི་ཐེབས་རྩའི་འགན་འཛིན་རྣམ་པ། ནིའུ་ཡོག་དང་ནིའུ་ཇར་སིའི་བོད་རིགས་སྤྱི་མཐུན་ཚོགས་པའི་ཚོགས་གཙོ་ཚོགས་གཞོན་དང་ལས་ཀྱི་སྣེ་མོ་བ་རྣམ་པ། ཚོགས་པ་སྐྱིད་སྡུག་ཁག་གི་མཛད་གཙོ་རྣམ་པ། གཞན་ཡང་བོད་རིགས་སྤུན་ཟླ་བགྲེས་གཞོན་རྣམ་པ་བཅས་ལ་ཐོག་མར་འཚམས་འདྲི་དང་བཀྲ་ཤིས་བདེ་ལེགས་ཞུ་རྒྱུ་ཡིན།
༄༅།། ༢༠༡༦ ཕྱི་ཟླ་ ༡༢ ཚེས་ ༡༦ ཉིན་སློབ་དཔོན་ཟམ་གདོང་རིན་པོ་ཆེ་མཆོག་རྒྱ་གར་གྱི་རྒྱལ་ས་དིལླཱི་ནས་པུ་ཎེ་རུ་ཕེབས་འབྱོར་གྱིས། ༢༠༡༦ ཕྱི་ཟླ་ ༡༢ ཚེས་ ༡༧ ཉིན་སྔ་དྲོ་རྒྱ་གར་གྱི་རང་དབང་ལས་འགུལ་ (Indian Freedom Movement) དང་འབྲེལ་བ་གཏིང་ཟབ་ཡོད་པ་ཨ་གཱ་ཁཱན་རྒྱལ་ཁང་ (Agha Khan Palace) དུ་གནས་གཟིགས་སུ་ཕེབས་སྐབས་དེར་སྣེ་ཤན་པས་སྣེ་ལེན་གྱིས་ཁང་ཁུངས་རེར་འགྲེལ་བཤད་ཞིབ་ཚགས་ཞུས་ཤིང་།
༄༅།། ཕྱི་ལོ་ ༢༠༡༦ ཟླ་ ༡༢ ཚེས་ ༧ ཉིན་ཕྱི་དྲོ་བོད་ཀྱི་སྲིད་བྱུས་ཉམས་ཞིབ་ཁང་གི་གོ་སྒྲིག་འོག་གངས་སྐྱིད་གཉའ་ཁྲི་ཚོགས་ཁང་དུ་ཐོག་མ་སྲིད་བྱུས་ཉམས་ཞིབ་ཁང་གི་ལས་བྱེད་བསྟན་འཛིན་པདྨ་ལགས་ཀྱིས་རིན་པོ་ཆེ་མཆོག་གི་མཛད་རྣམ་མདོར་བསྡུས་ངོ་སྤྲོད་དང་འབྲེལ། དཔལ་ལྡན་སྲིད་སྐྱོང་འབུམ་རམས་པ་བློ་བཟང་སེངྒེ་མཆོག་གིས་གཙོ་སྐྱོང་གནང་སྟེ། བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་ནས་བོད་མིའི་སྒྲིག་འཛུགས་ཀྱི་སྲི་ཞུ་ལས་བྱེད་པ་རྣམས་ལ་”སྤྱི་དམངས་ཀྱི་མངོན་འདོད་འགྲུབ་པར་སྲི་ཞུ་བ་ཞིག་གི་བསམ་བློའི་འཁྱེར་སོ་དང་ལས་དོན་བྱེད་ཕྱོགས་”སྐོར་ལ་བླང་དོར་གསུང་བཤད་གནང་ཡོད།
༄༅།། བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་བྷོ་པཱལ་གྲོང་ཁྱེར་དུ་སྐྱེ་རྒུའི་དཔྱད་བསྡུར་ཞེས་པའི་ཚོགས་ཆེན་གྲུབ་སྟེ། རྒྱ་གར་ལྷོ་ཕྱོགས་ཅི་ན་ཡི་གྲོང་ཁྱེར་དུ་ཕེབས་འབྱོར་གྱིས་ ༢༠༡༦ ཕྱི་ཟླ་ ༡༡ ཚེས་ ༡༨ ནས་ ༢༠ བར་ཉིན་གསུམ་རིང་བྱམས་བརྩེ་གསོ་སྐྱོང་དགེ་རྩ་ཚོགས་པའི་གོ་སྒྲིག་འོག་མདྲཱས་དཔལ་འབྱོར་སློབ་གྲྭའི་ཚོགས་ཁང་ཞིག་ཏུ་སྐུ་ཞབས་བསྟན་འཛིན་པྲིཡ་དརྴི་དང་ལྷན་དུ་དབེན་ཚོགས་ཤིག་བསྐྱངས་ཤིང་།
༄༅།། ༢༠༡༦ ཕྱི་ཟླ་ ༡༡ ཚེས་ ༡༤ ཉིན་ཕྱི་དྲོ་སློབ་དཔོན་ཟམ་གདོང་རིན་པོ་ཆེ་མཆོག་གིས་སྐྱེ་རྒུའི་དཔྱད་བསྡུར་ (Lokmanthan) ཡུལ་དུས་གནས་སྟངས་ (དེཤ་ཀཱལ་སྠིཏི་) ཞེས་རྒྱལ་ཁབ་དང་པོར་འཇོག་པའི་བསམ་བློ་བ་དང་ཉམས་ལེན་པའི་རྒྱལ་ཡོངས་བགྲོ་གླེང་ཚོགས་ཆེན་གྱི་མཇུག་བསྡོམས་སུ་སྐུ་མགྲོན་གཙོ་བོའི་ཚུལ་དུ་གསུང་བཤད་གནང་ཞིང་།
༄༅།། ༢༠༡༦ ཕྱི་ཟླ་ ༡༡ ཚེས་ ༥ ཉིན་བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་དགུང་གྲངས་༧༧ ཕེབས་པའི་སྐུའི་འཁྲུངས་སྐར་སྲུང་རྩི་དང་བསྟུན། ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་གསོལ་བ་བཏབ་པ་བཞིན་རིན་པོ་ཆེ་མཆོག་གིས་གསུང་བཤད་དང་། དེ་རྗེས་རིན་པོ་ཆེ་མཆོག་གི་གསུང་རྩོམ་གྱི་དེབ་ཕྲེང་བདུན་པ་དབུ་འབྱེད་བཅས་གནང་ཡོད།
༄༅།། ཕྱི་ལོ་ ༢༠༡༦ ཟླ་ ༡༠ ཚེས་ ༣༠ ཉིན་རྒྱབ་ཏུ་སློབ་དཔོན་ཟམ་གདོང་རིན་པོ་ཆེས་དྷ་ས་མེ་གྷན་ཉིན་མོའི་སློབ་གྲྭའི་རྩེད་ཐང་དུ་མགོན་པོ་རྒྱལ་ལགས་ཀྱིས་འགྲེམས་སྟོན་གནང་བའི་༧གོང་ས་མཆོག་གི་གསུང་རྩོམ་ཕྱག་དེབ་ཁག་ལ་གཟིགས་ཞིབ་དང་། དེ་རྗེས་སློབ་གྲྭའི་ཚོགས་ཁང་དུ་དེབ་ཀློག་གི་རིན་ཐང་དང་ཤེས་ཡོན་ལ་འཇུག་ཚུལ་ཞེས་པའི་བརྗོད་གཞིའི་ཐོག་གསུང་བཤད་དང་དྲི་བ་དྲིས་ལན་གནང་ཡོད།


text:
ཚེས་15ཉིན་གྱི་ཕྱི་དྲོ། རང་སྐྱོང་ལྗོངས་ཀྱིས་ཀྲུང་དབྱང་འཐབ་ཕྱོགས་གཅིག་གྱུར་ལས་དོན་འགོ་ཁྲིད་ཚོགས་ཆུང་གི་བརྟག་ཞིབ་ཞིབ་བཤེར་ཚོགས་ཆུང་བཞི་པར་རང་ལྗོངས་ཀྱི་འཕེལ་རྒྱས་དང་བརྟན་ལྷིང་ལས་དོན་དང་བོད་ཀྱི་ཆོས་ལུགས་ལས་དོན་སྐོར་གྱི་ཀྲུང་དབྱང་གི་ཐབས་ཇུས་བཀོད་སྒྲིག་གལ་ཆེན་ལག་བསྟར་དོན་འཁྱོལ་བྱེད་ཚུལ་སྙན་སེང་ཞུས་པ་རེད།
ཀྲུང་དབྱང་གི་བོད་ཀྱི་ལས་དོན་མཐུན་སྦྱོར་འགོ་ཁྲིད་ཚོགས་ཆུང་གཞུང་དོན་ཁང་གི་ཀྲུའུ་རེན་གཞོན་པ་སྲི་ཐར་སྙན་སེང་ཚོགས་འདུར་ཞུགས་པ་དང་འབྲེལ་གསུང་བཤད་ཀྱང་གནང་བ་རེད། ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་དང་། ལྗོངས་སྲིད་གྲོས་ཏང་ཙུའི་ཧྲུའུ་ཅི། ལྗོངས་ཏང་ཨུད་འཐབ་ཕྱོགས་གཅིག་གྱུར་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་། ལྗོངས་ཆོས་ལུགས་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་བཅས་ཡིན་པའི་ཏིང་ཡེ་ཤན་གྱིས་སྙན་སེང་ཞུས་པ་རེད།
ལྗོངས་ཏང་ཨུད་ཀྱི་རྒྱུན་ཨུ་དང་། ལྗོངས་སྲིད་གྲོས་ཏང་ཙུའི་ཧྲུའུ་ཅི་གཞོན་པ་དང་ཀྲུའུ་ཞི་གཞོན་པ། ལྗོངས་ཏང་ཨུད་འཐབ་ཕྱོགས་གཅིག་གྱུར་པུའི་པུའུ་ཀྲང་བཅས་ཡིན་པའི་བསྟན་ཁོས་གཙོ་སྐྱོང་གནང་བ་དང་། ལྗོངས་ཏང་ཨུད་ཀྱི་རྒྱུན་ཨུ་དྲིལ་བསྒྲགས་པུའི་པུའུ་ཀྲང་སྤེན་པ་བཀྲ་ཤིས་དང་། ལྗོངས་ཏང་ཨུད་ཀྱི་རྒྱུན་ཨུ་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་ཕེབས་པ་རེད།
སྲི་ཐར་གྱིས་བོད་རང་སྐྱོང་ལྗོངས་ཀྱི་འཕེལ་རྒྱས་དང་བརྟན་ལྷིང་ལས་དོན་དང་ཆོས་ལུགས་ལས་དོན་སྐོར་གྱི་ཀྲུང་དབྱང་གི་ཐབས་ཇུས་དང་བཀོད་སྒྲིག་གལ་ཆེན་ལག་བསྟར་དོན་འཁྱོལ་བྱེད་ཚུལ་ལ་ཁས་ལེན་གང་ལེགས་གནང་བ་དང་། ལྗོངས་ཏང་ཨུད་ཀྱིས་ཚད་མཐོའི་མཐོང་ཆེན་གནང་བ་དང་། བྱེད་ཐབས་ནུས་ལྡན་བཏོན་པ། གྲུབ་འབྲས་མངོན་གསལ་དོད་པ། ཉམས་མྱོང་རྩ་ཆེན་བཅས་ཡོད་པའི་ངོས་འཛིན་གནང་བ་རེད།
སྲི་ཐར་གྱིས་བོད་རང་སྐྱོང་ལྗོངས་ཀྱིས་ཆོས་ལུགས་ལས་དོན་དེ་ཏང་དང་རྒྱལ་ཁབ་ལས་དོན་སྤྱི་ཡོངས་ཁྲོད་ཀྱི་དམིགས་བསལ་གལ་ཆེན་རང་བཞིན་ངོས་འཛིན་གང་ལེགས་བྱེད་པ་དང་། རྟག་ཏུ་སེམས་ཁྲལ་གྱི་འདུ་ཤེས་འཆང་བ་དང་རྟག་ཏུ་རང་ཟོན་བྱེད་པའི་བསམ་པ་བཅངས་ནས་ཆོས་ལུགས་ལས་དོན་གྱི་ཆུ་ཚད་ཟམ་མི་ཆད་པར་མཐོ་རུ་གཏོང་བ་དང་། ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གསར་པ་དང་། ལྟ་བ་གསར་པ། བླང་བྱ་གསར་པ་བཅས་རབ་དང་རིམ་པ་སློབ་སྦྱོང་དང་གོ་བ་གཏིང་ཟབ་ལོན་པ་བཅས་བྱས་ནས་དེ་བས་ཧུར་བརྩོན་དང་རང་འགུལ་གྱི་སྒོ་ནས་དུས་བབ་གསར་པའི་འོག་གི་ཆོས་ལུགས་ལས་དོན་ཡག་པོ་སྒྲུབ་པ། བོད་ཀྱི་ཆོས་ལུགས་གནད་དོན་གྱི་ཁྱད་ཆོས་དང་ཆོས་ཉིད་སྟངས་འཛིན་ཡག་པོ་བྱས་ནས་ཆོས་ལུགས་ཀྱི་དགེ་མཚན་ལྡན་པའི་ནུས་པ་ཚད་མཐོ་ཤོས་ཀྱི་སྒོ་ནས་འདོན་སྤེལ་བྱེད་པ། ཆོས་ལུགས་ལས་ཀའི་སྒྲིག་སྲོལ་ལམ་སྲོལ་རྒྱུན་ཆད་མེད་པར་འཐུས་སྒོ་ཚང་དུ་བཏང་ནས་སྡེ་ཚན་ཁག་ལ་མཐུན་སྦྱོར་གཞོགས་འདེགས་བྱེད་པ་དང་། རང་འགན་གཙང་སྒྲུབ་བྱེད་པ། འཁུར་མཉམ་ལེན་དང་དོན་སྤྱི་སྒྲུབ་བྱེད་པ་བཅས་ཀྱི་ལས་ཀའི་རྣམ་པ་ཞིག་ཆགས་པ་བྱས་ནས་ཆོས་ལུགས་ལས་ཀའི་དངོས་ཕན་ཟམ་མི་ཆད་པར་ཆེ་རུ་གཏོང་བ་བཅས་བྱེད་དགོས་པའི་ནན་བཤད་གནང་བ་རེད།
སྙན་སེང་ཚོགས་འདུའི་ཐོག་ཏིང་ཡེ་ཤན་གྱིས་རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཚབ་ཞུས་ནས་སྲི་ཐར་དང་བཅས་པ་བོད་དུ་ལས་དོན་ལ་བརྟག་ཞིབ་དང། ཞིབ་བཤེར། མཛུབ་ཁྲིད་བཅས་གནང་བར་སྤྲོ་སེམས་འཁོལ་བའི་དགའ་བསུ་དང་སྙིང་དབུས་ནས་ཐུགས་རྗེ་ཆེ་ཞུས་པ་རེད། ཁོང་གིས་ཏང་གི་ཚོགས་ཆེན་བཅོ་བརྒྱད་པ་འཚོགས་པ་ནས་བཟུང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་རང་སྐྱོང་ལྗོངས་ཏང་ཨུད་ཀྱིས་ལྗོངས་ཡོངས་ཀྱི་མི་རིགས་ཁག་གི་ལས་བྱེད་པ་དང་མང་ཚོགས་ལ་མཐུན་སྒྲིལ་དང་སྣེ་ཁྲིད་དེ་ཀྲུང་དབྱང་གི་ཚོགས་འདུ་གལ་ཆེན་རབ་དང་རིམ་པའི་དགོངས་དོན་སློབ་སྦྱོང་དང་ལག་བསྟར་དོན་འཁྱོལ་གཏིང་ཟབ་བྱེད་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་། དགོངས་པ་གསར་པ། འཐབ་ཇུས་གསར་པ་བཅས་དང་ལྷག་པར་དུ“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་མཐའ་མཚམས་སྐྱོང་བར་སྔོན་ལ་བོད་བརྟན་ལྷིང་ཡོང་བ་བྱེད་པའི”འཐབ་ཇུས་དགོངས་པ་གལ་ཆེན་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་པའི”མཛུབ་སྟོན་གལ་ཆེན་ལག་བསྟར་དོན་འཁྱོལ་བྱས་ནས་ཁྲིམས་ལྟར་བོད་སྐྱོང་བ་དང་། དམངས་ཕྱུག་བོད་དར། ཡུན་རིང་བོད་སྐྲུན། མི་སེམས་གཅིག་སྒྲིལ། རྨང་གཞི་བརྟན་གཏོང་བཅས་ཀྱི་རྩ་དོན་གལ་ཆེན་དོན་འཁྱོལ་བྱེད་པ་དང་། བློ་བརྟན་འགྱུར་མེད་ངང་བརྟན་ལྷིང་སྲུང་སྐྱོང་དང་། འཕེལ་རྒྱས་ལ་སྐུལ་འདེད། དམངས་འཚོ་འགན་ལེན་དང་ལེགས་གཏོང་། མཛེས་སྡུག་ལྡན་པའི་བོད་ལྗོངས་འཛུགས་སྐྲུན་ལ་ཤུགས་སྣོན་རྒྱག་པ། ཕྱོགས་ཡོངས་ནས་ཏང་ནན་པོས་སྐྱོང་བ་བཅས་བྱས་ནས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་ནུས་ལྡན་བཏང་ཡོད་ཅེས་གསུངས་པ་རེད།
ཏིང་ཡེ་ཤན་གྱིས་རང་སྐྱོང་ལྗོངས་ཏང་ཨུད་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་ལ་ལྷག་བསམ་རྣམ་དག་མཐའ་གཅིག་ཏུ་བྱེད་པ་དང་། ཆོས་ལུགས་ལས་དོན་སྐོར་གྱི་ཀྲུང་དབྱང་གི་ཐབས་ཇུས་བཀོད་སྒྲིག་ལག་བསྟར་དོན་འཁྱོལ་ཏན་ཏིག་བྱས་ནས་དུས་བབ་གསར་པའི་འོག་གི་ཆོས་ལུགས་ལས་དོན་བརྟན་པོ་དང་ཡག་པོ་སྒྲུབ་པ་དང་། ཏང་གི་ཆོས་ལུགས་ལས་ཀའི་གཞི་རྩའི་མཛད་ཕྱོགས་ལག་བསྟར་མཐའ་གཅིག་ཏུ་བྱེད་པ། ཁྲིམས་ལྟར་ཆོས་ལུགས་ལས་དོན་དོ་དམ་བྱ་རྒྱུ་མཐའ་འཁྱོངས་བྱེད་པ། དགོན་སྡེ་དོ་དམ་ལ་ཤུགས་སྣོན་དང་གསར་གཏོད་བྱ་རྒྱུ་མཐའ་འཁྱོངས་བྱེད་པ་བཅས་བྱས་ནས་ཆོས་ལུགས་ཁྱབ་ཁོངས་ཀྱི་མངོན་གསལ་དོད་པའི་གནད་དོན་བཅོས་སྒྲིག་ནུས་ལྡན་བྱེད་པ་དང་། སེམས་ནུས་གཅིག་སྒྲིལ་ལ་ཤུགས་སྣོན་བརྒྱབ་ནས་ཆོས་ལུགས་ལས་རིགས་ཀྱི་རང་ངོས་འཛུགས་སྐྱོང་ལ་ཤུགས་སྣོན་རྒྱག་རྒྱུར་རྒྱབ་སྐྱོར་བྱེད་པ་དང་། ཏང་གི་ཆོས་ལུགས་ལས་དོན་གྱི་འགོ་ཁྲིད་ལ་ཤུགས་སྣོན་བརྒྱབ་ནས་ཆོས་ལུགས་འཆམ་མཐུན་དང་། བསྟན་དོན་ལམ་ལྷོངས། དགོན་སྡེ་ཞི་མཐུན་བཅས་ཡོང་བར་སྐུལ་འདེད་ནུས་ལྡན་བཏང་ཡོད་ཅེས་བསྟན་གནང་བ་རེད།
ཏིང་ཡེ་ཤན་གྱིས་མིག་སྔ་དང་སླད་ཕྱིན་དུས་སྐབས་ཤིག་རིང་། རང་ལྗོངས་ཀྱི་ཆོས་ལུགས་ལས་དོན་ལ་འཕྲད་པའི་དུས་བབ་དེ་བས་རྙོག་འཛིང་ཆེ་བ་དང་དེ་བས་ཛ་དྲག་པ་དང་། ལས་འགན་དེ་བས་ལྕི་བ་དང་དེ་བས་དཀའ་ཚེགས་ཆེ་བ་ཡོད། ང་ཚོས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་ལག་བསྟར་དོན་འཁྱོལ་བྱེད་པ་དང་། ཧྲུའུ་ཅི་ཝུའུ་དབྱིང་ཅེས་པན་ཀྲང་གནང་བའི་ལྗོངས་ཏང་ཨུད་ཀྱི་འགྱུར་མེད་སྟོབས་ལྡན་གྱི་འགོ་ཁྲིད་འོག་ཏང་གི་ཆོས་ལུགས་ལས་དོན་གྱི་མཛད་ཕྱོགས་མཐའ་འཁྱོངས་བྱེད་པ་དང་། འགན་ནུས་སྔར་བས་ཆེ་རུ་གཏོང་བ་དང་ལམ་སྲོལ་འཐུས་སྒོ་ཚང་དུ་གཏོང་བ། བྱེད་ཐབས་ཞིབ་ཕྲ་བཟོ་བ་དང་འགན་འཁྲི་དོན་འཁྱོལ་བྱས་ནས་ལྗོངས་ཡོངས་ཀྱི་སྤྱི་ཚོགས་སྤྱི་ཡོངས་རྒྱུན་མཐུད་བརྟན་ལྷིང་དང་། ཡུན་རིང་བརྟན་ལྷིང་། ཕྱོགས་ཡོངས་ནས་བརྟན་ལྷིང་བཅས་ཡོང་བའི་འགན་ལེན་བྱས་ཏེ་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པར་སྐུལ་འདེད་གཏོང་ཆེད་གཡས་གཞོགས་གཡོན་འདེགས་བྱས་ཏེ་གཟེངས་སུ་ཐོན་པའི་གྲུབ་འབྲས་ཐོག་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས་ཞེས་བསྟན་གནང་བ་རེད།


text: Watch Kunleng TV LIVE! (Windows)༡༩༧༠ ཕྱི་ཟླ་ ༡༠ ཚེས་ ༧ ཉིན་བོད་ཀྱི་གཞོན་ནུ་ལྷན་ཚོགས་ཐོག་མར་གསར་འཛུགས་བྱུང་བ་བཟུང་ད་བར་འདས་པའི་མི་ལོ་ ༤༢ སོང་བའི་རིང་བོད་ཀྱི་གཞོན་ནུ་ལྷན་ཚོགས་ཀྱི་དབུས་དང་ས་གནས་གཉིས་ཀྱིས་ཐོག་མའི་དམིགས་ཡུལ་གཞིར་བཟུང་ལས་དོན་གནང་ནས་བཙན་བྱོལ་བོད་མིའི་གཞུང་འབྲེལ་མ་ཡིན་པའི་སྒྲིག་འཛུགས་གལ་ཆེ་ཤས་གཅིག་ལ་གྱུར་ཡོད་པ་རེད། འདས་པའི་དུས་ཡུན་དེའི་རིང་བཙན་བྱོལ་བོད་མིའི་ཆབ་སྲིད་ལམ་ལུགས་དང་སྤྱི་ཚོགས་ཀྱི་གནས་སྟངས་སོགས་ལ་འགྱུར་བའི་འཕེལ་རིམ་སྣ་ཚོགས་ཤིག་བྱུང་ཡོད་པ་དེ་དག་གིིས་བོད་ཀྱི་གཞོན་ནུ་ལྷན་ཚོགས་ཀྱི་ལས་དོན་གནང་ཕྱོགས་དང་ཚོགས་མིའི་ཡོང་ཁུངས་སོགས་གང་ཅིར་ཤུགས་རྐྱེན་བྱུང་ཡོད་པ་མ་ཟད། བོད་མིའི་འཐབ་རྩོད་ཀྱི་རང་བཞིན་ལའང་དུས་བསྟུན་འགྱུར་བ་དང་གདོང་ལེན་གནང་དགོས་པའི་གནས་ཚུལ་གསར་པ་མང་པོ་ཡོད་མུས་རེད། ད་རིང་གི་ཀུན་གླེང་ལས་རིམ་གྱིས་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཙོ་ཚེ་དནང་རིག་འཛིན་ལགས་དང་དབུས་རྒྱུན་ལས་ཟུར་པ་ཚེ་དབང་དཔལ་འབྱོར་ལགས་གཉིས་མགྲོན་འབོད་ཀྱིས་བོད་ཀྱི་གཞོན་ནུ་ལྷན་ཚོགས་ཀྱི་འཕེལ་རིམ་དང་བོད་མིའི་སྤྱི་ཚོགས་ཀྱི་འཕེལ་རིམ་གྱི་འགྱུར་འགྲོས་ལ་གཞིགས་པའི་གདོང་ལེན་གནང་དགོས་གང་ཡོད་བཅས་ཀྱི་སྐོར་ལ་བགྲོ་གླེང་ཞུ་རྒྱུ་ཡིན།


text:
ཞིས་ཅིན་ཕིང་གིས་རྟེན་འབྲེལ་འཕྲིན་ཡིག་སྤྲིངས་པ།
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་7ཚེས་26ཉིན་གློག་འཕྲིན་འབྱོར་གསལ། གོང་ཚེས་ཉིན། 2016“རྒྱུད་གཅིག་ལམ་གཅིག”སྨྱན་སྦྱོར་མཉམ་ལས་གླེང་སྟེགས་པེ་ཅིང་དུ་འཚོགས་ཤིང་། རྒྱལ་ཁབ་ཀྱི་ཀྲུའུ་ཞི་ཞིས་ཅིན་ཕིང་གིས་རྟེན་འབྲེལ་འཕྲིན་ཡིག་སྤྲིངས་ནས་གླེང་སྟེགས་ལ་སྤྲོ་སེམས་འཁོལ་བའི་རྟེན་འབྲེལ་ཞུས་གནང་བ་མ་ཟད། གླེང་སྟེགས་ལ་ཞུགས་མཁན་རྒྱལ་ཁབ་ཁག་གི་སྨྱན་སྦྱོར་སྐུ་མགྲོན་ལ་ལྷག་བསམ་དག་པའི་དགའ་བསུ་ཡང་ཞུས་གནང་བ་རེད།
ཞིས་ཅིན་ཕིང་གིས་རྟེན་འབྲེལ་འཕྲིན་ཡིག་ནང་། དར་གོས་ལམ་བུ་ནི་རྒྱལ་ཁབ་ཁག་གི་མི་དམངས་ཀྱི་ཐུན་མོང་གི་རྒྱུ་ནོར་ཡིན། ཀྲུང་གོས་དར་གོས་ལམ་བུའི་སྙིང་སྟོབས་དར་སྤེལ་བཏང་ནས། “རྒྱུད་གཅིག་ལམ་གཅིག”གི་གྲོས་འགོ་བཏོན་ཁར། མཉམ་དུ་གྲོས་བསྡུར་དང་། འཛུགས་སྐྲུན། ལོངས་སྤྱོད་བཅས་བྱེད་པའི་རྩ་དོན་ལྟར། སྲིད་ཇུས་ཀྱི་སྤེལ་རེས་དང་། སྒྲིག་བཀོད་མཉམ་འབྲེལ། ཉོ་ཚོང་ཤར་གཏོང་། མ་དངུལ་མཉམ་འདྲེས། དམངས་སེམས་གཅིག་མཐུན་བཅས་ལ་སྐུལ་འདེད་བཏང་བར། ལམ་རྒྱུད་རྒྱལ་ཁབ་ཀྱི་ངོས་འཛིན་གཅིག་གྱུར་རྒྱ་ཁྱབ་ངང་ཐོབ་ཡོད་ཅེས་འཁོད་ཡོད་པ་རེད།
ཞིས་ཅིན་ཕིང་གིས་ནན་བཤད་གནང་དོན། ཀྲུང་གོས་ལམ་རྒྱུད་རྒྱལ་ཁབ་དང་མཉམ་དུ“རྒྱུད་གཅིག་ལམ་གཅིག”གཉིས་ཁེའི་མཉམ་ལས་དྲ་རྒྱ་གཏོད་པ་དང་། མཉམ་ལས་ཀྱི་རྣམ་པ་གསར་པ་མཉམ་དུ་གཏོད་པ། ཕྱོགས་མང་མཉམ་ལས་ཀྱི་ལས་སྟེགས་གསར་དུ་གཏོད་པ། གཙོ་གནད་ཁྱབ་ཁོངས་ཀྱི་རྣམ་གྲངས་ལ་སྐུལ་སྤེལ་བཏང་ཐོག ལག་གདང་སྦྲེལ་ནས“ལྗང་མདོག་གི་དར་གོས་ལམ་བུ”དང་། “བདེ་ཐང་གི་དར་གོས་ལམ་བུ” “རིག་ནུས་ཀྱི་དར་གོས་ལམ་བུ” “ཞི་བདེའི་དར་གོས་ལམ་བུ”བཅས་བསྐྲུན་ཏེ་ལམ་རྒྱུད་ཀྱི་རྒྱལ་ཁབ་དང་མི་དམངས་ལ་བདེ་སྐྱིད་སྐྲུན་འདོད་ཡོད།
ཞིས་ཅིན་ཕིང་གིས། “རྒྱུད་གཅིག་ལམ་གཅིག”སྨྱན་སྦྱོར་མཉམ་ལས་གླེང་སྟེགས་ཀྱིས་རྒྱལ་ཁབ་ཁག་གི་སྨྱན་སྦྱོར་ལ་ཤོད་རེས་སྤེལ་རེས་དང་མཉམ་ལས་དོན་གཉེར་བྱ་རྒྱུར་ལས་སྟེགས་ཤིག་བཏོད་ཡོད། རྒྱལ་ཁབ་ཁག་གི་སྨྱན་སྦྱོར་གྱིས་ལས་སྟེགས་དེ་ཡག་པོ་སྤྱད་ནས་རྒྱལ་ཁབ་ཀྱི་འབྲེལ་བ་འཕེལ་རྒྱས་དང་། དམངས་སེམས་དམངས་བློ་སྤེལ་རེས། བསམ་ཤེས་དང་ཕན་ཚུན་ཡིད་ཆེས་གཏིང་ཟབ་ཏུ་གཏོང་རྒྱུ་བཅས་ཀྱི་ཐད་དགེ་མཚན་ལྡན་པའི་བྱ་བ་བསྒྲུབས་ནས“རྒྱུད་གཅིག་ལམ་གཅིག”འཛུགས་སྐྲུན་ཆེད་དུ་ནུས་པ་ཧུར་ཐག་འདོན་རྒྱུའི་རེ་བ་ཡོད་ཅེས་གསུངས་པ་རེད།
རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཨུ་ཡོན་ཀྲང་གཞོན་པ་དང་དྲུང་ཆེ་གཅིག་ལྕོགས་ཝང་ཀྲེན་གྱིས་འགོ་ཚུགས་མཛད་སྒོའི་ཐོག་ཞིས་ཅིན་ཕིང་གི་རྟེན་འབྲེལ་འཕྲིན་ཡིག་སྒྲོག་སྦྱངས་གནང་བ་དང་འབྲེལ་ཤིས་ཚིག་ཀྱང་གསུངས་པ་རེད།
ད་ཐེངས་ཀྱི་གླེང་སྟེགས་མི་དམངས་ཉིན་རེའི་ཚགས་པར་ཁང་གིས་གཙོ་གཉེར་བྱས་པ་དང་། “ལས་དབང་གཅིག་མཐུན་འདུས་གྲུབ། མཉམ་ལས་རྣམ་པ་གསར་པ”ཞེས་པ་བརྗོད་བྱ་གཙོ་བོ་བྱས་ཤིང་། རྒྱལ་ཁབ་101གི་སྨྱན་སྦྱོར་212ཞུགས་ཡོད་པ་རེད།


text:
མང་ཚོགས་སྒྱུ་རྩལ།
ངལ་རྩོལ་གྱིས་མིའི་རིགས་བསྐྲུན་ལ། ངལ་རྩོལ་གྱིས་རྩོམ་རིག་སྒྱུ་རྩལ་ཀྱང་བསྐྲུན། མིའི་རིགས་ཀྱི་རྩོམ་རིག་སྒྱུ་རྩལ་གྱི་འབྱུང་ཁུངས་ནི་ངལ་རྩོལ་ལ་གཏུག་དགོས་པ་ཡིན་ལ། སྙན་ངག(རྩོམ་རིག)གི་ཆེས་ཐོག་མའི་རྩོམ་གཞིར་གྱུར་བའི་སྐད་ཆའང་ངལ་རྩོམ་གྱིས་བསྐྲུན། མིའི་རིགས་དང་སྲོག་ཆགས་བར་གྱི་ངོ་བོའི་སྟེང་གི་ཁྱད་པར་ཀྱང་ངལ་རྩོལ་གྱིས་རྣམ་པར་འབྱེད་ཚུལ་རླབས་ཆེ་བའི་གསར་བརྗེ་མཁས་པ་ཨེན་ཀེ་སིས་བརྩམས་པའི《སྤྲ་མིར་འགྱུར་བའི་བརྒྱུད་རིམ་ཁྲོད་ཀྱི་ངལ་རྩོལ་བྱེད་ནུས》ཞེས་པའི་ནང་ཚན་རིག་དང་མཐུན་པའི་སྒོ་ནས་བསྒྲུབས་ཡོད་པ་མ་ཟད། སྡོང་འགོར་གནས་བཅས་ཀྱི་སྤྲ་མིའི་ཁྱུ་ཚོགས་ནས་མིར་འགྱུར་བཞིན་པ། གྱུར་ཟིན་པ་བཅས་མིའི་རིགས་བྱུང་འཕེལ་གྱི་རིག་པའི་གནས་སྐབས་གསུམ་བཏོན་ཡོད། མིར་འགྱུར་བཞིན་པའི་གནས་སྐབས་ཀྱི་དུས་ཡུན་རིང་མོའི་ནང་གནའ་བོའི་སྤྲ་མི་རྣམས་སྡོང་འགོ་ནས་མར་བབས་ཏེ་ས་ངོས་ནས་འཚོ་བའི་ངལ་རྩོལ་ཁྲོད་ལག་ཏུ་ཤིང་རྡོ་བཟུང་སྟེ་ཟས་ལྟོ་འཚོལ་ཞིང་གཞན་འཚེ་སྲུང་བའི་ལས་ལ་རྒྱུན་དུ་ཞུགས་པས་རྐང་ལག་གཉིས་ཀའི་ལས་ཀྱི་འདོན་ཤུགས་ལ་ཁྱད་ཞུགས་ཏེ་རིམ་པར་གེར་གྱིས་ལངས་ཤིང། མགོ་བོ་བཏེགས་ཤིང་སྒལ་ཚིགས་དྲང་དུ་སོང་བ་བཅས་ཀླད་པའི་ཟུངས་བཅུད་རྒྱས་པར་མཐུན་རྐྱེན་བསྐྲུན་ཅིང་མིག་གི་མཐོང་རྒྱའང་སྐྱེད་པ་ཡིན། ལག་པའི་རྩོལ་བ་ཇེ་མང་དང་ཟས་ལྟོ་འཛོམས་པོ་ཪྙེད་པ་དེས་ཁོ་ཚོའི་ཀླད་པའི་ཟུངས་བཅུད་ཇེ་ཆེར་སོང་བ་དང་། དུས་ཡུན་རིང་བོའི་ཐུན་མོང་གི་ངལ་རྩོལ་ཁྲོད། ཕན་ཚུན་བར་བསམ་བློ་བརྗེ་རེས་དང་གོ་བརྡ་སྤྲོད་རེས་ཀྱི་འདུན་པ་ཇེ་སྐྱེས་དང་དབང་བོའི་སྐྱེ་མཆེད་ལེགས་གྲུབ་བྱུང་བ་བཅས་རིམ་གྱིས་ངག་སྒྲ་གསལ་བོ་རེ་འབྱིན་ཐུབ་པས། ཆེས་ཐོག་མའི་སྐད་ཆ་བྱུང་བ་རེད། སྐད་ཆ་དེའང་མུ་མཐུད་དུ་ངལ་རྩོལ་དང་འགྲོགས་ཏེ་རིམ་བཞིན་ཆ་ཚང་བ་དང་ཕུན་སུམ་ཚོགས་པ་ཅན་དུ་གྱུར་བ་འདི་ནི་མི་རིགས་ཡོངས་ཀྱི་ལོ་རྒྱུས་འཕེལ་བའི་ཆོས་ཉིད་ཅིག་རེད། རྒྱའི་རྩོམ་རིག་སྨྲ་བ་ཆེན་མོ་ལོའུ་ཞུན་ལགས་ཀྱིས་ཀྱང་། ང་ཚོའི་ཕ་མེས་རྣམས་ཀྱིས་དང་ཐོག་སྐད་ཆ་ཅུང་ཙམ་ཡང་བཤད་མི་ཤེས། ཐུན་མོང་གི་ངལ་རྩོལ་ཁྲོད་དུ། ངེས་པར་དུ་སེམས་ཀྱི་འཆར་སྒོ་བརྗོད་དགོས་པས། ཪྙོག་འཛིང་གི་ངག་སྒྲ་རེ་འབྱིན་ཤེས་པར་གྱུར། དཔེར་ན། སྐབས་དེའི་མི་རྣམས་ཀྱིས་སྡོང་བོ་ཅིག་འཁུར་ཚེ་ཤུགས་མཉམ་འདོན་བྱེད་དགོས་ལ། ཚང་མས་ཤུགས་མཉམ་འདོན་ཇི་ལྟར་བྱེད་དགོས་པ་ཡིད་ལ་མ་དྲན། དེའི་ནང་གི་མི་གཅིག་གིས “ཧེ་ཡ། ཧེ་ཡ” ཞེས་སྐད་བཏོན་པ་དེ་ནི་གསར་གཏོད་རེད། སྐད་ཆ་ནི་ངལ་རྩོལ་གྱིས་གསར་གཏོད་བྱས་པ་ཞིག་ཡིན་ཟེར་བ་ལས། བྱིས་པ་ཨ་མའི་མངལ་ལས་བཙས་མ་ཐག་ངུ་སྐད་ཤོར་བ་དེ་ནི་སྐད་ཆའི་གསར་གཏོད་ཡིན་ཞེས་པ་མ་ཡིན། རང་རྒྱལ་གྱི་ཡུན་ནན་ལི་ཅང་ས་ཁུལ་གྱི་འཇང་རིགས་ཀྱིས་རྩེ་བའི《ཨ་རིན་རིན》ཞེས་པའི་ཞབས་བྲོ་འདི་ནི་ལུའུ་ཞུན་གྱི་གསུང་ཚུལ་དང་མཐུན་ཆེ་སྟེ། 《ཨ་རིན་རིན》ཞེས་པའི་རྩེད་རིགས་འདི་ཕོ་མོ་མཉམ་སྐོར་བྱས་ཏེ། ལྡེམ་མྱུར་ཆེ་ལ་ཤུགས་རྔམ་པའི་སྟངས་སྟབས་བསྒྱུར་ཅིང་། ཕོ་སྐྱེས་ཚོས་གདངས་གསལ་ལ་ངག་གི་གཟེངས་མཐོ་བའི་ཀི་སྒྲ་སྒྲོགས་ཤིང་། མོ་སྐྱེས་ཚོས་གདངས་ཐུང་ལ་འཚང་བའི་རྣམ་པས་ངག་འབྱིན་པར་བྱེད། ཞབས་བྲོ་འདི་ལ་གླུ་ཚིག་ཡེ་ནས་མེད། ཞབས་བྲོ་འདི་མཐོང་ཚེ་གདོད་མའི་མི་རྣམས་ཀྱིས་རི་དྭགས་རྔོན་ཚུལ་ཡིད་ལ་ཐོལ་གྱིས་ཤར་ཡོང་། དེ་ནི་ཆེས་གདོད་མའི་དུས་ཀྱི་ཞབས་བྲོའི་སྟངས་སྟབས་ཀྱི་བསྒྱུར་ལུགས་ཤིག་ཡིན་པ་མངོན་ཐུབ། ལུའུ་ཞུན་གྱིས་བཤད་པའི “ཧེ་ཡ། ཧེ་ཡ” སྨྲ་བ་འདི་ནི་དངོས་ཡོད་འཚོ་བའི་ཁྲོད་ཀྱི་མཐོང་ཐོས་ལ་བརྟེན་ནས་རིགས་འདེད་བྱས་པའམ། ཡང་ན《ཧེ་ནན་ཁུལ་ཀྱི་གླུའི་ལེའུ་བརྗོད་པ》ཞེས་པ་དང་། 《ལུགས་ཀྱི་རྣམ་བཤད་ལས་གཞས་ལུགས་སྐོར》ཞེས་པའི་ནང་གི་སྡོང་བོ་འཁུར་ཚུལ་དང་ལས་གླུ་གྱེར་ཚུལ་ལ་བརྟེན་ནས་གསུངས་པ་རེད། རི་དྭགས་རྔོན་ཚུལ་གཏོ་པའི《ཨ་རིན་རིན》ཞེས་པའི་རྩེད་རིགས་འདི་དག་ནི་སྡོང་བོ་འཁུར་བའི་གླུ་ལས་ཆེས་སྔ་བར་མཐོང་སྟེ། ཤིང་ལས་ངལ་རྩོལ་ནི་རི་དྭགས་རྔོན་པའི་ངལ་རྩོལ་ལས་འབྱུང་འཕྱི་བ་ལོ་རྒྱུས་འཕེལ་རིམ་ལས་མང་དུ་གསུངས་པ་བཞིན་ནོ། ཏེ་རིགས་ཀྱི་ནགས་ལྷ་འཁྲབ་ཚུལ་དེའང་ཁང་བའི་ནང་ནས་འཁྲབ་ཅིང་། ཐོག་མར་གསེར་དངུལ་གྱི་སྡེར་མ་ལག་པས་བཏེགས། འཇའ་ཚོན་སྣ་ལྔ་རྐང་བས་བརྫི་ཞེས་པའི་གླུ་ཚིག་གིས་སྔོན་དྲངས་ཏེ་ནགས་ལྷ་གདན་འདྲེན་པར་བཤད་ཅིང་། དེ་ནས་སྡོང་བོ་དང་བུད་ཤིང་གཅོད་ཚུལ་གྱི་གླུ་དང་། ངལ་རྩོལ་གྱི་ཁོར་ཡུག་ལས་དྲངས་པའི་གླུ་ལེན་ཞོར་དང་རྐང་བའི་སྟངས་སྟབས་ཀྱང་གླུ་ཚིག་གི་དོན་དང་མཐུན་པར་བསྒྱུར་བཞིན་ཁང་བའི་ཕྱིར་ཐོན་ཏེ་རྩེ་བ་སོགས་ཡོད་ལ། ནགས་ལྷ་རྩེད་ཚུལ་འདི་སྤྱིར་ཁང་བའི་ནང་ནས་འཁྲབ་ཀྱང་རས་ཡོལ་སོགས་ཀྱི་རྒྱབ་ལྗོངས་དང་རྩེད་ར་བཀོད་སྒྲིག་གི་ཚུལ་ལ་བལྟས་ན། དང་ཐོག་ནགས་ཚལ་ནས་རྩེ་བ་ཤེས་ཐུབ། ཁང་བའི་ནང་དུ་བྱེ་ཕུང་སྤུངས་ཏེ་དེའི་སྟེང་སྡོང་བོའི་ཡལ་ག་དང་ལོ་མ་སོགས་བཙུགས་ཤིང་། སྨྱུག་མའི་ལྷས་ར་དང་སྡོང་བོའི་སྟེང་ཤོག་བྱ་འདོགས་སྲོལ་དང་། མཆོད་སྟེགས་སྟེང་འབྲས་ཤིང་གི་ལོ་མ་འཇོག་པ་བཅས་པ་འདི་དག་གིས་གདོད་མའི་མི་རིགས་ནགས་ཚལ་དུ་འཚོ་བ་དང་ངལ་རྩོལ་གྱི་རྣམ་པ་དེ་ཡིད་ལ་ཤར་འོངས་སོ། ། ཅིན་ཕོ་རིགས་ཀྱི (ཅིན་ཙེ་ཙེ) ཞེས་པ་ནི་མི་ཤི་རྗེས་རྩེ་བ་ཡིན་ལ་མོ་བའི་བསངས་མཆོད་བྱེད་སྐབས་ཀྱི་བྲོ་ཞིག་ཀྱང་ཡིན་ཡང་ན་དེའི་ནང་དུ་རི་དྭགས་རྔོན་པ་དང་འཐབ་འཛིང་བྱེད་སྒོའི་བྲོའང་འདུས་ཐོན་སྐྱེད་ངལ་རྩོལ་གྱི་བྲོའང་འཁྲབ་ལ་འཇང་རིགས་ཀྱི་གཏོ་པའི་བྲོ (东巴舞) ནི་ཆོས་ལུགས་ཀྱི་ཆོ་ག་སྤེལ་བའི་བྲོ་ཞིག་ཡིན་ཀྱང་བྲོ་རྩེད་སའི་ཁོར་ཡུག་བཀོད་སྒྲིག་གི་རྣམ་པར་བལྟས་ན་གདོད་མའི་རི་དྭགས་རྔོན་ཚུལ་དང་འབྲེལ་བ་དམ་ཟབ་ཡོད་པ་ཤེས་ཐུབ་། ཁང་བའི་ཕྱི་ནས་རྩེ་བ་ན་ཐུན་མོང་མཉམ་རྩེད་བྱེད་པ་ཡིན་རྩེད་ར་ཞིག་འདམས་རྗེས་རྩེད་རའི་སྡོང་བོ་ཆེན་པོ་ཞིག་གི་སྟེང་ཁ་དོག་དཀར་དམར་སེར་གསུམ་གྱི་ཤོག་བྱ་བཏགས་ཤིང་ཤོག་བུའང་བ་གླང་རྟ་གསུམ་གྱི་གཟུགས་བཪྙན་ཅན་དུ་བཟོས་ཡོད་པ་རེད།
མི་ཚང་མས་ཕྱོགས་གཅིག་ནས་གླུ་ལེན་པ་དང་ཕྱོགས་གཅིག་ནས་ཞབས་བྲོ་རྒྱག་པ་ཡིན་པེ་རིགས་ཀྱི “རྣམ་ཤེས་ཐེངས་གསུམ་འཁོར (绕三灵) ”ཞེས་པའི་བྲོ་དེའང་གདོད་མའི་སྙན་ངག་དང་བྲོ་གཅིག་འདྲེས་ཀྱི་ཁྱད་ཆོས་དེ་མངོན་ཐུབ་འདི་ནི་ལོ་རེའི་ཟླ་བཞི་བའི་ཚེས25ཉིན་ལྷ་ཁང (本主庙) དུ་སོང་ནས་ཕག་མཆོད་སྐབས་རྩེ་བའི་བྲོ་ཞིག་ཡིན་གླུ་དང་བྲོ་སོགས་ལྷ་ཁང་དང་སྡེ་བ་ལམ་སྲང་གང་རུང་ནས་རྩེ་ཆོགདེའི་ཉིན་གླུ་སྒྲས་གནམ་ས་འགེངས་ཤིང་སྐྱེས་ཕོ་མོ་རྒན་གཞོན་ཐམས་ཅད་རྩེད་ཚོགས་སུ་འདུས་ཏེ་གླུ་ལ་གཞས་རྔ་རྡུང་བྲོ་འཁྲབ་ཅི་རིགས་བྱེད་བྲོ་དཔོན་གཉིས་ཀྱིས་སྡོང་བོའི་ཡལ་ག་ཞིག་འཁུར་ཞིང་སྡོང་འགོར་ཁ་དོག་སྣ་ལྔའི་མེ་ཏོག་བཏགས་ཏེ་རྩེད་ཞོར་དང་ལེན་ཞོར་བྱེད་བཞིན་འགྲོ་ལ། ཡལ་ག་ས་ལ་བརྡབས་ཞོར་དུའང་འགྲོ་བ་དེས་རྐང་བའི་སྟངས་སྟབས་ཀྱི་འགྲོས་སྡེབ་པ་དང་འདྲ། གླུ་ཚིག་གི་དོན་ཡང་ངལ་རྩོལ་ཐོན་སྐྱེད་དང་འབྲེལ་བ་ཡོད་པ་ཡིན།
རང་རེའི་བོད་ཀྱི་ཡུལ་ཁམས་སུའང་གདོད་མའི་རི་དྭགས་རྔོན་ཚུལ། ཞིང་རྨོ་གཡུལ་འཁྲུག་བྱུང་ཚུལ་ལས་འཕྲོས་པའི་རྩེད་རིགས་ཆོ་ག་ད་རུང་མ་ཉམས་པར་གནས་ཡོད་པ་མང་དུ་མཐོང་རྒྱུ་ཡོད་ལ། མདོ་དབུས་ཁམས་གསུམ་དུ་དར་ཆེ་བའི་ལབ་ཙེ་གཏོད་སྲོལ་འདི་ནི་གདོད་མའི་དུས་ཀྱི་ཐོན་སྐྱེད་ངལ་རྩོལ། དམག་འཁྲུག་སོགས་དང་བྲེལ་བ་དམ་ཟབ་ཡོད་པ་དང་། མདོ་སྨད་རེབ་གོང་ཡུལ་དུ་དར་བའི་ཀླུ་རོལ་དང་། མདོ་སྨད་ཁྲི་ཀའི་ཡུལ་དུ་དར་ཆེ་བའི་དྲུག་པའི་ལྷ་རྩེ། དེ་མིན་གཅན་ཚའི་མ་ཎི་མདའ་རྩེད་སོགས་ཀྱི་རྣམ་པའང་མི་རིགས་གཞན་དག་དང་འདྲ་བར་གདོད་མའི་ངལ་རྩོལ་དང་འབྲེལ་བ་ཡོད་པ་ངང་གིས་ཤེས་ནུས། མི་རིགས་སོ་སོའི་གདོད་མའི་ངོ་བོ་ལྡན་པའི་གླུ་ལེན་གར་རྩེད་སོགས་ཕན་ཚུན་བར་རིགས་འདྲ་ས་ཤིན་ཏུ་མང་སྟེ། ཀླུ་རོལ་དང་ལབ་ཙེ་སྐབས་ཞབས་བྲོ་གཙོ་ཆེ་ལ་གླུ་གཞས་ཕལ་བར་གནས་པ་ཡིན། ལབ་ཙེ་གཏོད་སྐབས་ཀི་བསྭོ་འདེབས་པ་སོགས་དང་གླུ་རོལ་རྩེད་སྐབས་མི་རྣམས་ཀྱི་ངག་ནས “ཨོ་ཧེ……ཨོ་ཧེ……ཨོ་ཨོ་ཨོ…….ཨོ”ཞེས་པའི་སྒྲ་འབྱིན་པའམ་ཡང་ན “ཝེ” ཞེས་པའི་སྒྲ་ཐེངས་གསུམ་གཏོང་བ་སོགས་ངག་སྒྲའི་གདངས་དང་བསྟུན། རྐང་བའི་སྟངས་སྟབས་བསྒྱུར་དགོས་པ་ཡིན། མདའ་རྩེད་དེའང་གདོད་མའི་རི་དྭགས་རྔོན་པའི་མདའ་རྩལ་སྦྱོང་བརྡར་གྱི་ཆོ་ག་མ་ཉམས་པ་ལྟ་བུ་ཞིག་དང་། དྲུག་པའི་ལྷ་རྩེད་དང་ཞོར་དུ་སྟངས་སྟབས་ཀྱི་ཉམས་ཕྲ་མོ་རེ་སྟོན། ཚོགས་ར་ཕལ.ཆེར་ནགས་གསེང་དང་སྡོང་བོའི་སྐྱེད་ཚལ་ཡིན། བོད་ཁམས་ཀྱི་དམངས་སྲོལ་འདི་དག་ལ་གདོད་མའི་གླུའི་རྣམ་པའང་ཡོད་ལ་གདོད་མའི་ཞབས་བྲོའི་རྣམ་པའང་ཡོད། གདོད་མའི་དུས་སུ་གླུ་དང་ཞབས་བྲོ། དབྱངས་གསུམ་གཞི་གཅིག་འདྲེས་ཀྱི་ཕུང་བོ་ཞིག་ཡིན། དུས་རབས་ཀྱི་འཕེལ་འགྱུར་ཁྲོད་ཆོས་ལུགས་ཀྱི་ཤན་གྱིས་མ་ཁྱབ་པ་གཅིག་ཀྱང་མེད་དོ། ། གཞན་ཡང་གླེང་བར་འདོད་པ་འདི་ཡོད་དེ། ཀླུ་རོལ་གྱི་ནང་དུ་རྒན་པོ་རྒན་མོའི་རྩེད་སྲོལ། མནའ་མ་ལེན་སྲོལ། ཞིང་རྨོ་ཏིལ་རྡུང་གི་རྩེད་མོའི་རྣམ་གྲངས་དག་ནི་ངལ་རྩོལ་མི་དམངས་ཀྱི་ཐོན་སྐྱེད་ངལ་རྩོལ་དང་བག་མ་བསུ་བའི་འཚོ་བ་རྣམས་དང་འབྲེལ་བ་ཡོད་ལ། ཀླུ་རོལ་དང་ལབ་ཙེ་སྐབས་མི་རྣམས་ཀྱིས་དམག་གི་ཆས་བྱས་ཏེ་རྩེ་དགོས་པ་ཡང་ཚོ་རྒྱུད་བར་ཀྱི་གཡུལ་འགྱེད་དང་འབྲེལ་བ་ཆེ་ལ། སྡེ་བ་གཉིས་མཉམ་དུ་རྩེ་བའམ་། ཡང་ན་ཀླུ་རོལ་སྐབས་ཁྱད་དུ་ཕན་ཚུན་འགྲོ་འོང་གི་རྩེད་རེས་བྱེད་སྲོལ་ཡོད་པ་འདིས་རུས་རྒྱུད་ཚོ་བ་ཕན་ཚུན་གྱི་ཉེ་འབྲེལ་མཚོན་པ་ལྟ་བུར་སྣང་ལ། གདོད་མའི་ཆོས་ལུགས་བྱུང་བ་དང་བསྟུན། ལྷ་སྒྲུང་དང་གཏམ་རྒྱུད། ངག་རྒྱུན། སྲིད་པ་ཆགས་གླུ་སོགས་རིམ་གྱིས་འཕེལ་ཞིང་ཡུལ་ལྷ་གཞི་བདག་ལ་བསངས་མཆོད་ཏོག་བསྟོད་དང་ལྷ་རྩེད་མོ་རྩེད་ཀྱི་རྔ་རྡུང་འབུད་དཀྲོལ་གྱི་ཆོ་ག་སྣ་ཚོགས་གཅིག་ལ་གཅིག་འདྲེས་ཀྱི་ཚུལ་དུ་དར་ཡོད་པ་འདི་དག་མིའི་རིགས་ཀྱི་ཤེས་རྟོགས་འཕེལ་བའི་ལོ་རྒྱུས་ཀྱི་ས་བོན་རྒྱུན་མ་ཆད་པར་ཞུགས་ཡོད་པ་ཡིན། ཁྱད་པར་དུ་གླུ་རོལ་དང་གཏོ་པའི་བྲོ་གཉིས་བར་གྱི་འབྲེལ་བ་ཆེ་སྟེ། གཉིས་ཀ་ལྷ་ཁང་གི་མདུན་དུ་འཚོགས་ཏེ་ཞབས་བྲོ་རྩེ་བ་དང་། རྩ་འཛུགས་རང་བཞིན་ལྡན་པ། གཉིས་ཀས་རྩེད་ར་ནས་ཤིང་གི་ཏོག་བསླངས་པ། གཉིས་ཀ་སྡེ་ནང་ལྷ་ཁང་ལམ་བར་གང་རུང་ནས་རྩེ་ཆོག་པ། ཐང་ག་བཤམས་པ། ལ་གཞས་དང་གླུ་ལེན་པ་སོགས་སྲོལ་ག་ཕལ་ཆེར་འདྲ་བ་ཡིན་ནོ། །
གདོད་མའི་སྤྱི་ཚོགས་ཀྱི་དུས་ཡུན་རིང་མོའི་ནང་། རྩོམ་རིག་སྒྱུ་རྩལ་དེའང་ཐོག་མར་གླུ་དང་དབངས་དང་བྲོ་གསུམ་གཞི་གཅིག་འདྲེས་ཀྱི་ཕུང་བོ་ལྟ་བུ་ཡིན་པ་གོང་དུ་གླེང་བ་ལས་ཤེས་ཐུབ་ལ་རིམ་གྱིས་གླུ་དེ་དབྱངས་དང་བྲོ་ལས་ཐ་དད་དུ་གྱེས་ཤིང་དེའང་རིམ་གྱིས་གྱེས་ཏེ་གླུ། ལ་གཞས། བཤད་པ། འབྲས་དཀར། རྟ་བཤད་སོགས་དང་གླུ་ལའང་དམངས་གླུ། མགུར་གླུ། གླུ་ཤགས། ཚིག་རྒྱག་སོགས་བྱུང་ཡོད་ལ། ལ་གཞས་ལའང་ཡུལ་གྱི་སྒོ་ནས་སྟོད་གཞས། ཁམས་གཞས། འབའ་གཞས་སོགས་དང་། དོན་དང་རྣམ་པ་མིང་འདོགས་ཚུལ་སོགས་ཀྱི་སྒོ་ནས་གཞས་ཆེན། ལས་གཞས། སྒོར་གཞས། མདའ་གཞས་སོགས་དང་གླུ་ལའང་ད་རུང་གྱང་གླུ། རི་གླུ། གླུ་གླུ། ཚ་ལ་སོགས། ད་རུང་སྐྱོ་གླུ། འདུམ་གླུ། སྲིད་པ་ཆགས་གླུ་སོགས་རིགས་སྣ་ཚོགས་བྱུང་ཡོད་པ་ཡིན་ནོ། །
མདོར་ན། མི་རིགས་སོ་སོའི་གླུ་གར་ནང་གདོད་མའི་གླུ་བྲོ་དབྱངས་གསུམ་གཅིག་འདྲེས་ཀྱི་རྣམ་པ་མ་དོར་བར་གནས་ཡོད་ལ། དེའི་བརྗོད་བྱའང་གདོད་མའི་དུས་ཀྱི་ཐོན་སྐྱེད་ངལ་རྩོལ་གྱི་འཚོ་བའི་ཕྱོགས་མཐའ་དག་ཏིལ་ལ་ཏིལ་མར་གྱི་ཚུལ་དུ་སིམ་ཡོད་པ་རེད།